Husfayaa hin'gumuge faidhaa en'geytha!\nޒަމާން ބަދަލުވެ ކޮންމެ މީހަކުވެސް ބަލަނީ އަގުބޮޑު މޮޅު ފައިވާނަކަށް ނުވަތަ ބޫޓަކަށް އަރައިގެން އުޅެވޭތޯއެވެ. ފައިވާން ރެކު ފުރާލެވޭތޯއެވެ. އަޅުގަނޑުމެންގެ ރާއްޖެއަށް ލިބިފައިވާ ހިތްގައިމު ގޮނޑުދޮށްތަކުގައިވެސް ހުސްފަޔާ ހިނގާލުމުގެ ބަދަލުގައި ގިނަ ބަޔަކު މިހާރު އެކަމަށް ހާއްސަ ބޫޓެއް ހޯދައިގެން އުޅުމަކީ އާންމު ކަމެކެވެ. މޫދުކައިރީގައި ނޫނަސް ހުސްފަޔާ ހިނގާލުމުގެ ފައިދާ އެނގޭހެއްޔެވެ؟ އެކަމުގެ ބައެއް ފައިދާއަށް ނަޒަރު ހިނގާލަމަ ހިނގާށެވެ.\nވަގުތުކޮޅެއް ހުސްކޮށްލައިގެން ކޮންމެ ދުވަހެއްގައިވެސް ވެލިގަނޑު މަތީ ހުސްފަޔާ ހިނގާލުމަކީ އަޅުގަނޑުމެންގެ މި ރާއްޖޭގައި ފައްސޭހަކަމާއެކު ކޮށްލެވެން އޮތް ސިއްހީ ގޮތުން އެތަކެއް ފައިދާތަކެއް ލިބިދޭނެކަމެކެވެ. އެގޮތުން ހުސްފަޔާއި ހިނގާލުމަށް އާދަކުރުމުން ހަށިގަނޑުގައި ހުންނަ ކުދި ރިހުންތައް ފިލައިގެންދެއެވެ.\nސަައިންސްވެރިންގެ ހޯދުންތަކުން އެނގޭގޮތުގައި އާންމުކޮށް ހުސްފައިގައި ހިނގާ ފަރާތްތަކުގެ ރޭގަނޑުގެ ނިދި މި ގޮތަށް ނުހިނގާ ފަރާތްތަކާ އަޅާބަލާއިރު ފުރިހަމަވެ އެވެ. ރޭގަނޑު އަރާމު ނިންޖެއް ބޭނުންނަމަ އާންމު ގޮތެއްގައި މި ގޮތަށް ހިނގުމަށް އާދަކޮށްލަމާ ހިނގާށެވެ.\nހުސްފަޔާ ހިނގުމުގެ ސަބަބުން ލޭގައި ހުންނަ ހުދު ބުލަޑް ސެލް ދަށްކޮށް ރެޑް ބުލަޑް ސެލް އުފައްދައިދޭ މިންވަރު އިތުރުވުމަށް އެހީތެރިވެދެދިނުމުގެ ސަބަބުން ހަށިގަނޑުގެ ދިފާއީ ނިޒާމް ރަނގަޅުވުމަށް މަގުފަހިވެގެންދެ އެވެ.\nސިއްހީ މާހިރުން ބުނާގޮތުގައި ހުސްފަޔާ ހިނގުމުގެ ނަތީޖާއެއްގެ ގޮތުން ހަށިގަނޑުގައި ހުންނަ ލޭގެ އެއްސެލް އަނެއް ސެލްއާއި ތަތްވުމުން ދުރުކޮށްދެ އެވެ. މީގެ ސަބަބުން ލޭގެ އޮލަމިން ކުޑަވުމަށް އެހީތެރިވެދެ އެވެ. އެހެން ކަމުން ހިތުގެ ބަލިތަކުން ސަލާމަތްވުމަށް އެހީވެދެ އެވެ.\nބައެއް އަންހެނުންނަކީ މަސްވަރު ދުވަސްތައް ވަރަށް ވޭނުގައި ހޭދަކުރާބައެކެވެ. އެފަދަ ފަރާތްތަކުންވެސް ހުސްފަޔާ ހިނގާލުމުން މަސްވަރު ދުވަސްވަރު ބަނޑުގައި ރިއްސުމަށް ލުއިވެގެންދާނެ އެވެ.


އުއްމީދީ ކުޅުންތެރިޔާ ސަހާފްއަށް ފުލް ސްކޮލަޝިޕެއް - Voice of Meedhoo Voice of Meedhoo\nއުއްމީދީ ކުޅުންތެރިޔާ ސަހާފްއަށް ފުލް ސްކޮލަޝިޕެއް\nby މުއިއްޒު އިބްރާހިމް November 20, 2021\nމޯލްޑިވްސް ނެޝަނަލް ޕާޓީ (އެމްއެންޕީ) އިން ޒުވާނުން ސްޕޮންސާކޮށް އެމީހުންނަށް ކިޔަވައިދިނުމުގެ މަސައްކަތް ފަށައިފިއެވެ.\nމިގޮތުން މީދޫގެ ފުޓްބޯޅައިގައި އެންމެ އަލިގަދަ ތަރިއަކަށް ވެގެންދާނެ އެއްކުޅުންތެރިއެއްގެ ގޮތުގައި މީދޫގެ ކުޅިވަރަށް ލޯބިކުރާ މީހުން ބަލަމުން އަންނަ ޒުވާން ކުޅުންތެރިޔާ ސަހާފް ، މޯލްޑިވްސް ނެޝަނަލް ޕާޓީ (އެމްއެންޕީ) އިން ސްޕޮންސަރކޮށް ޑިގްރީއާއި ހަމައަށް ކިޔެވުމުގެ ހުރިހާ ހަރަދެއް އެޕާޓީގެ ފަރާތުން ހަރަދުކުރަން ނިންމާފިއެވެ.\nއެމްއެންޕީގެ ޒުވާނުންގެ ނޫކަށި ލައުންޖު ހުޅުވުމަށް ބޭއްވި ރަސްމިއްޔާތުގައި ވާހަކަފުޅު ދައްކަވަމުން އެޕާޓީގެ އިންތިގާލީ ރައީސް އަދި ދަނގެތީ ދާއިރާގެ މެމްބަރު ކާނަލް ރިޓަޔާޑް މުހައްމަދު ނާޒިމް ވިދާޅުވީ ކުރިއަށް އޮތް ތަނުގައި އެމްއެންޕީން ޒުވާނުން ސްޕޮންސާ ކުރާނެކަމަށެވެ. އެގޮތުން ދާދި ފަހުން އެޕާޓީން ޒުވާން ފުޓުބޯޅަ ކުޅުންތެރިޔަކު ސްޕޮންސާކޮށް ޑިގްރީއާއި ހަމައަށް ކިޔެވުމުގެ ހުރިހާ ހަރަދެއް ޕާޓީގެ ފަރާތުން ހަރަދުކުރަން ނިންމާފައިވާކަމަށް ނާޒިމް ވިދާޅުވިއެވެ.\n“އޭނަ އަޅުގަނޑުމެންނަށް ފެނުނީ ވަރަށް ޒުވާން ހުނަރުވެރިއެއްގެ ގޮތުގަ. ފެނުމާއެކީ ޕާޓީގެ އިސް ސަފުގަ ތިއްބެވި ބޭފުޅުންނަށް ފާހަގަކުރެވުނު އޭނަގެ މުޅި ހަޔާތް ފުޓުބޯޅައާއި އެކީގަ އޭނަ ކުރިއަށް ދާންޖެހޭކަން.” (އެމްއެންޕީ) އިން ސްޕޮންސަރކުރި ސަހާފްއާއިބހޭގޮތުން ނާޒިމް ވިދާޅުވިއެވެ.\nއިތުރަށް ނާޒިމް ވިދާޅުވީ އެކުޅުންތެރިޔާއަށް ފުލް ސްކޮލަޝިޕެއް ދިނުމުގެ ފުރުސަތު ފަހިކޮށްދީފައިވާކަމަށެވެ.\nއެމްއެންޕީން ސަހާފްއަށް ދެއްވި ސްކޮލަޝިޕްގައި ކިޔެވުމަށް ސަހާފް މާލެއަށް ގޮސް މާލޭގައި ހުރުމުގެ ކަންތައް ހަމަޖެހިފައިވާކަމަށާއި ފުޓުބޯޅަ ކުޅެމުން ޑިގްރީއަށް ކިޔެވުމުގެ ފުރުސަތުވެސް ލިބިގެންދާނެކަމަށް ނާޒިމް ވިދާޅުވިއެވެ. ނާޒިމް ވިދާޅުވީ ކިޔަވައި ނިމުމާއިއެކު ވަޒީފާގެ ފުރުސަތުވެސް އެމްއެންޕީން ސަހާފްއަށް ފަހިކޮށްދޭނެ ކަމަށެވެ.\nނާޒިމް ވިދާޅުވީ އެޕާޓީން ޒުވާނުންނަށް ދޭނީ ޕެކޭޖެއް ކަމަށާއި މާޔޫސްވިޔަ ނުދޭނެކަމަށެވެ. ނާޒިމް ވިދާޅުވީ ޒުވާނުންގެ އުއްމީދަކީ އެމްއެންޕީ ކަމަށާއި އެހެންކަމުން ހުރިހާ ޒުވާނުންވެސް އެޕާޓީއާއި ގުޅުމަށް އެދިލައްވާކަމަށެވެ. “އެހެންވީމަ (ޒުވާނުން) މިޕާޓީއާއި ގުޅިވަޑައިގެން މަސައްކަތް ކުރައްވަންވީ. އިރާދަކުރެއްވިއްޔާ ތި ޒުވާނުންނާ ޒުވާނުންގެ އާއިލަތަކަށް މުސްތަގުބަލާއިއެކީގަ އަޅުގަނޑުމެންނަށް ކުރިއަށް ދެވޭނީ” ނާޒިމް ވިދާޅުވިއެވެ.\nމަހުލޫފުގެ ސަސްޕެންޝަން އުވާލަައިފި\nހަތަރުމަސް ވީއިރުވެސް މަހުލޫފުގެ ދައުވާއާމެދު ގޮތެއް ނުނިންމުމުން މަހުލޫފުގެ ސަސްޕެންޝަން އުވާލައިފިއެވެ. އެހެންނަމަވެސް، މަހުލުފުގެ ސަސްޕެންޝަން އުވާލުމާ ގުޅޭގޮތުން ...\nމުއިއްޒު އިބްރާހިމް October 10, 2021\nމުއިއްޒު އިބްރާހިމް March 22, 2019\nމުއިއްޒު އިބްރާހިމް June 26, 2021


ކްރިމިނަލް ކޯޓުގައި ހިނގަމުން ދިޔަ ޝަރީއަތަކަށް ގާސިމް ވަޑައިގަންނަވަނީ: އޭނާ އަނެއްކާވެސް ހައްޔަރުކޮށް މިހާރު ހުންނެވީ ދޫނިދޫގައި\n21 އެޕްރީލް 2017 - 17:45 76 comments\nގާސިމް ބަންދުގެ މުއްދަތު އިތުރުކުރަން ހުއްދަ ދެއްވީ ކްރިމިނަލް ކޯޓުގެ އިސް ގާޒީ އަބްދުލް ބާރީ ޔޫސުފެވެ. އަދި ގާސިމް ހައްޔަރުކުރުމުގެ އަމުރު ވެސް ނެރުއްވީ އޭނާ ކަމަށް ވާތީ، ބަންދުގެ މަޖިލިހުގެ ރިޔާސަތުގައި އިންނެވުމަކީ ރަނގަޅު ކަމެއް ނޫން ކަމަށް ގާސިމްގެ ވަކީލުން ދެންނެވި ކަމަށް، ވަކީލް މާރިޔާ އަހުމަދު ދީދީ ވިދާޅުވި އެވެ.\nއެކަމަކު މާރިޔާ ވިދާޅުވީ އިސް ގާޒީ ބާރީ، އެކަމުން ތަނާޒިލްވެވަޑައިގަންނަވަން އިންކާރުކުރައްވައި، ބަންދުގެ މަޖިލިސް ކުރިއަށް ގެންދެވީ އޭނާ ކަމަށެވެ.\nގާސިމްގެ މުއްދަތު 15 ދުވަހަށް އިތުރުކުރަން ފުލުހުން ބޭނުންވަނީ ކީއްވެގެންތޯ އާއި އެނޫން މުއްދަތަކަށް، "ހަތަރު ދުވަސް ނޫނީ ފަސް ދުވަހަށް" ނަމަވެސް ނޭދެނީ ކީއްވެގެންތޯ ދިފާއީ ވަކީލުންގެ ޓީމުން ވަކާލާތުކުރި ކަމަށް މާރިޔާ ވިދާޅުވި އެވެ. އެކަމަކު އޭނާ ވިދާޅުވީ އެކަމާ ބެހޭ ގޮތުން އިސް ގާޒީ އެއްވެސް ސުވާލެއް ފުލުހުންނާ ނުކުރައްވާ ކަމަށެވެ.\n"އަޅުގަނޑުމެން ދެންނެވިން ކީއްވެތޯއޭ ހަތަރު ދުވަސް. ނޫނީ ފަސް ދުވަސް (ނުޖެހީ). ކީއްވެގެންތޯއޭ ހަމަ މެޖިކް 15 (ޖެހީ)،" ބަންދުގެ މުއްދަތު ކުރުކުރެވޭތޯ ކުރެއްވި ވަކާލާތާ ގުޅޭ ގޮތުން މާރިޔާ ވިދާޅުވި އެވެ.\nގާސިމްގެ ބަންދުގެ މުއްދަތު އިތުރުކުރަން ކްރިމިނަލް ކޯޓަށް ގެނައުމުން، ސިޔާސީ އިދިކޮޅު ބައެއް ބޭފުޅުން މަޑުކޮށްލައްވައިގެން --ފޮޓޯ/ހުސެން ވަހީދު/މިހާރު\n"އަޅުގަނޑުމެން އެތައް ނުކުތާއެއް ނެންގެވިޔަސް ގާޒީ އެ މުއްދަތު ދެއްވީ، ހޯމް މިނިސްޓްރީން ބޭނުންވާ ތަނެއްގައި ބެހެއްޓުމަށް،" މާރިޔާ ވިދާޅުވި އެވެ.\nގާސިމް ދޫނިދޫގައި މިހާރު ވެސް ބަހައްޓާފައި ވަނީ ކުރީ ފަހަރު ވެސް ހުންނެވި، ވައި ދައުރުވުމުގެ މައްސަލަ ހުރި ކުޑަ ގޮޅީގައި ކަމަށް ޖޭޕީން ވަނީ ބުނެފަ އެވެ.\nވައި ދައުރުވާ ތަނެއްގައި ގާސިމް ބަހައްޓަން ކްރިމިނަލް ކޯޓުން ފުލުހުންގެ މައްޗަށް ކުރީ ފަހަަރު އަމުރުކުރިޔަސް އެކަން ރަނގަޅު ނުކުރާކަމަށް އެ ޕާޓީން ބުންޏެވެ.\nމާރިޔާ ވިދާޅުވީ ގާސިމް ފަދަ އުމުރުން ދޮށީ ބޭފުޅަކު އެފަދަ ތަނެއްގައި ބެހެއްޓުން ރަނގަޅު ނޫން ކަމަށް ވަކާލާތުކުރެއްވި ކަމަށާއި ގާސިމް ވެސް ޝަރީއަތުގެ މަޖިލީހުގައި ތެދުވެވަޑައިގެން އެކަމަށް އިލްތިމާސް ކުރެއްވި ކަމަށެވެ.\nއެ މަޖިލީހުގައި ފުލުހުން ބުނެފައި ވަނީ ގާސިމް ބަންދުކޮށްފައި ބަހައްޓަން ނިންމީ ސިއްހީ ހިދުމަތް ލިބޭ ފަދަ ތަނެއްގައި ކަމަށް މާރިޔާ ވިދާޅުވި އެވެ\nމިފަހަރު ގާސިމް ހައްޔަރުކުރީ އެކަމަށް ޕްރޮސެކިއުޓަ ޖެނެރަލް އައިޝަތު ބިޝާމް ކްރިމިނަލް ކޯޓުގައި އެދިވަޑައިގަތުމުންނެވެ. އެކަމަކު އެންމެ ފުރަތަމަ ގާސިމް ހައްޔަރުކުރީ، ޕީޖީގެ ރޯލެއް ނެތި، ފުލުހުން އެދުނު އެދުމަކަށް، އިސް ގާޒީ ބާރީ ދެއްވި އަމުރަކަށެވެ. އެފަހަރު ބަންދަށް ހަ ދުވަސް ދިން ފަހުން، އެއީ ގާނޫނާ ޚިލާފު އަމުރެއް ކަމަށް، ހައި ކޯޓުން ނިންމައި، ގާސިމް ދޫކުރި އެވެ.\nރޭ ދަންވަރު ގާސިމް އަލުން ހައްޔަރުކުރީ ވެސް ދާދި އެއްކަހަލަ ތުހުމަތުތަކެއްގަ އެވެ. އޭގެ ތެރޭގައި ރައްޔިތުންގެ މަޖިލިހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލަ ހުށަހަޅަން 42 މެމްބަރުންގެ ސޮއި ހޯދަން، "ގަވާއިދާ ހިލާފަށް" މަސައްކަތްކުރެއްވުމާއި ސަރުކާރު ވައްޓާލަން މަސައްކަތްކުރައްވާކަމުގެ ތުހުމަތު ވެސް ކޮށްފައިވެ އެވެ. ހައްޔަރުކުރުމުގެ އަމުރު އިސް ގާޒީ ބާރީ ދެއްވީ ފުލުހުން ހުށަހެޅި އިންޓެލިޖެންސް ރިޕޯޓަކަށް ބައްލަވާފަ އެވެ.\nބަންދުގެ މުއްދަތު އިތުރުކުރުމާ އެކު ގާސިމް ވަނީ ދޫނިދު އަށް ގެންގޮސްފަ އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ކްރިމިނަލް ކޯޓް ފުލުހުން އަބްދުﷲ މަސީހް މުހައްމަދު


Leaderun, Rilwan report ge sirru hifahattaane: Nasheed\nރިޔާސީ ކޮމިޝަނުން ހިއްސާ ކުރި، އަހުމަދު ރިލްވާންގެ މަރާ ގުޅޭ ރިޕޯޓުގައިވާ ސިއްރުތައް ސިޔާސީ ޕާޓީތަކުގެ ޕާލިމެންޓްރީ ގްރޫޕްގެ ލީޑަރުން ހިފަހައްޓަވާނެ ކަމުގެ ޔަގީންކަން އެބަ އޮތް ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nމަރުތައް ތަހުގީގު ކުރަން ރައީސް އިބްރާހިމް މުހައްމަދު ސޯލިހް އުފެއްދެވި ކޮމިޝަންގެ ރައީސް ހުސްނުއް ސުއޫދު އިއްޔެ ވަނީ ރައީސް ނަޝީދަށް ރިލްވާންގެ މައްސަލައިގެ ރިޕޯޓް އަރުވާފަ އެވެ. އަދި ނަޝީދު ވަނީ އެ ރިޕޯޓްގެ ކޮޕީއެއް މަޖިލީހުގެ ޕާލިމެންޓްރީ ގްރޫޕްތަކުގެ ލީޑަރުންނަށް ވެސް އަރުވާފަ އެވެ.\nއޭގެ ފަހުން ލީޑަރުން ވަނީ އެ ރިޕޯޓް އަނބުރާ މަޖިލީހުގެ އިދާރާއާ ހަވާލު ކޮށްފަ އެވެ. އަވަސްއަށް އެނގިފައިވާ ގޮތުގައި ނަޝީދު ފުރަތަމަ ހިއްސާ ކުރެއްވި ރިޕޯޓްގައި ކޮމިޝަނަށް ހެކިބަސް ދިން ސިއްރު ހެކިވެރިންގެ މައުލޫމާތުތައް ވެސް ހިމެނެ އެވެ. އެހެންވެ ފަހުން ޕީޖީ ލީޑަރުން އެ ރިޕޯޓް އަނބުރާ ހަވާލު ކުރެއްވީ އެވެ. އަދި އޭގެ ފަހުން މަޖިލީހުން ވަނީ ރިޕޯޓްގެ ހުލާސާއެއް އާންމު ކޮށްފަ އެވެ.\nމަޖިލީހުގެ މިއަދުގެ ޖަލްސާގައި އެ ކަމާ ގުޅޭ ގޮތުން ވާހަކަ ދައްކަވަމުން ރައީސް ނަޝީދު ވިދާޅުވީ އިއްޔެ މަޖިލީހަށް ވަޑައިގެން ސުއޫދު އެ ރިޕޯޓް ހިއްސާ ކުރެއްވުމުން ދެން އެ ރިޕޯޓާ ގުޅޭ ގޮތުން މަޖިލީހުން އަމަލު ކުރަންވީ ގޮތަކާ މެދު ހިޔާލު ހޯއްދެވި ކަމަށެވެ. އެ ގޮތުން ސުއޫދު އެދިވަޑައިގަތީ އެ ކަމުގައި ބަހުސެއް ކުރިއަށް ގެންދެވުމަށެވެ.\n"ކޮމިޝަންގެ ރައީސް އެދިވަޑައިގަންނަވަނީ މި ކަމުގައި ބަހުސެއް ކުރިއަށް ގެންދިއުމަށް. އަޅުގަނޑު ދެންނެވި މި ރިޕޯޓު 87 މެންބަރުންނަށް ފެންނަ ގޮތަށް ދޫކުރެވޭނެ ކަމަށް، ވިދާޅުވި އާނއެކޭ." ރައީސް ނަޝީދު ވިދާޅުވި އެވެ.\nތަހުގީގު ރިޕޯޓް، ޕާޓީތަކުގެ ޕީޖީ ލީޑަރުންނަށް އެރުވުން\nރައީޝް ނަޝީދު ވިދާޅުވީ ބަހުސް ކުރިއަށް ގެންދިއުމާގުޅޭ ގޮތުން މަޝްވަރާ ކުރަން ލީޑަރުންނާ ވާހަކަ ދެކެވުނު ފަހުން މުޅި ތަފުސީލީ ރިޕޯޓް މި ވަގުތަށް އެޖެންޑާ ކުރުން ރަނގަޅު ނޫން ކަމަށް ފެނި ހުލާސާ ރިޕޯޓެއް އެޖެންޑާ ކުރަން ސުއޫދު އެދިވަޑައިގަތް ކަމަށެވެ.\n"އަޅުގަނޑު ސިޔާސީ ޕާޓީތަކުގެ ލީޑަރުންނަށް ދީފައިވާ ރިޕޯޓުގެ ސިއްރު. އެ ލީޑަރުން ހިފަހައްޓަވާނެ ކަމީ އަޅުގަނޑުގެ ހިތުގައި ކުޑަކޮށް ވެސް ޝައްކު ހިނގާ ކަމެއް ނޫން." ނަޝީދު ވިދާޅުވި އެވެ.\nނަޝީދު އިތުރަށް ވިދާޅުވި ގޮތުގައި ދުނިޔޭގެ އެހެން ގައުމުތަކުގެ ރިޔާސީ ކޮމިޝަންތަކުގެ ރިޕޯޓަކީ ތަހުގީގު ނިމުމުން އާންމު ކުރާ ރިޕޯޓެކެވެ. ނަމަވެސް ރިލްވާންގެ މައްސަލައިގެ މުޅި ރިޕޯޓު މި ވަގުތަށް ހާމަ ކުރުން އެންމެ ރަނގަޅު ނޫން ކަމަށް ގިނަ ގާނޫނީ ވަކީލުންނާއި މަޖިލީހުގެ ޖުޑިޝަރީ ކޮމިޓީގެ މެންބަރުން ވެސް އެދިވަޑައިގަންނަވަ އެވެ.\n"މި ރިޕޯޓް އާންމު ކުރުމުން އަސަރުކޮށް އެންމެ ހިތާމަ ކުރާނެ އެއް ބަޔަކީ ރިލްވާންގެ އާއިލާ. އޭނާގެ މަންމައާއި ބައްޕަ. ރިލްވާންގެ ގާތް ރަހުމަތްތެރީން،"


SunOnline: Cigarette eh gannan fathaafai dhiya resort muvazzafaku moodhun hayyaru koffi\nސިނގިރޭޓެއް ގަންނަން ފަތާފައި ދިޔަ ރިސޯޓު މުވައްޒަފަކު މޫދުން ހައްޔަރުކޮށްފި\nޝަފްނާ ހުސައިން 24 Mar 2020, 16:05\nވިލާ ގުރޫޕުގެ ފަން އައިލެންޑް ރިސޯޓު ---\nއޭނާ ހައްޔަރުކޮށްފައި ވަނީ ޑިރެކްޓަރު ޖެނެރަލް އޮފް ޕަބްލިކްގެ ހެލްތުގެ އެންގުމާ ހިލާފަށް ފަން އައިލެންޑުގައި އެކަހެރިކޮށްފައި ހުރި މީހަކު ފަތާފައި އޮޅުވެލި ރިސޯޓަށް ގޮސްފައިވާ ކަމަށް ބުނެ ރޭ 22:37ގައި ލިބުނު ރިޕޯޓަކާ ގުޅިގެންނެވެ.\nފުލުހުން އޭނާ ހައްޔަރުކޮށްފައި ވަނީ އޮޅުވެލި ބީޗް އެންޑް ސްޕާ ރިސޯޓުގެ މޫދުގައި އޮއްވާ، އޭނާ ހުއްޓުވުމަށް ފަހު އެވެ.\nފުލުހުން ބުނީ އޭނާ ހައްޔަރުކޮށް އިތުރަށް ބެލި ބެލުމުން، އޭނާއަކީ ފަން އައިލެންޑް ރިސޯޓްގައި މަސައްކަތް ކުރާ މުވައްޒަފެއްކަން އެނގިފައިވާ ކަމަށާއި އޭނާ އޮޅުވެލި ރިސޯޓަށް ފަތާފައި ދިޔައީ ސިނގިރޭޓެއް ގަންނަން ކަމަށެވެ.\nއޭނާގެ ބަންދުގެ މުއްދަތު ދީފައި ވަނީ އޭނާގެ ޣައިިރު ހާޒިރުގަ އެވެ.\nކޮރޯނާވައިރަސް ނުވަތަ ކޮވިޑް19އާ ގުޅިގެން މިމަހުގެ 12 ވަނަ ދުވަހު ސަރުކާރުން ވަނީ އާންމު ސިއްހަތުގެ ކުއްލި ނުރައްކަލުގެ ހާލަތު އިއުލާންކޮށްފަ އެވެ. ސިއްހީ ކުއްލި ނުރައްކަލުގެ ހާލަތުގައި އާންމު ސިއްހަތު ރައްކާތެރިކުރުމަށް އާންމުންނަށް ވަކި ގޮތްތަކަށް އަމަލު ކުރުމަށް އެންގުމުގެ ގާނޫނީ ބާރު އެޗްޕީއޭގެ ޑިރެކްޓާ ޖެނެރަލްއަށް ލިބިގެންވެ އެވެ.\nގާނޫނުން ޑިރެކްޓާ ޖެނެރަލް އޮފް ޕަބްލިކް ހެލްތަށް ލިބިގެންވާ ބާރުގެ ދަށުން މިމަހުގެ 18 ވަނަ ދުވަހު ރިސޯޓުތަކަށް މީހުން އެެެރުމާއި ރިސޯޓުތަކުން މީހުން ފޭބުން ވަނީ މަނާކޮށްފަ އެވެ. އެ އެންގުމާ ހިލާފަށް އަމަލު ކުރާ މީހުން ވެސް ފުލުހުން ދަނީ ހައްޔަރުކުރަމުންނެވެ.\nއެގޮތުން މިހާތަނަށް އެންގުމާ ހިލާފުވެގެން ހަ މީހަކު ވަނީ ހައްޔަރުކޮށްފަ އެވެ.\nފުލުހުން އަނިޔާވެރިވުމަށް އެއްވެސް އުޒުރެއް ނޯންނާނެ: ސީޕީ\nނުކުޅެދޭ މީހެއްގެ ފޯނު ވަގަށް ނަގައި ވިއްކާލަން އުޅެފި


Bai Muajjal: loanah faisaa dhekkumah bodu luyeh | Mihaaru\nއިސްލާމިކް ފިނޭންސްގެ ދަށުން "ބައިއު މުއައްޖަލް" ޕްރޮޑަކްޓް، ފިނޭންސް މިނިސްޓަރު ޖިހާދު ތައާރަފްކޮށް ދެއްވަނީ. މިއީ އެޗްޑީސީއާ އެކު ފައިސާގެ މުއާމަލާތު ކުރާ މީހުންނަށް ލިބޭނެ ބޮޑު ލުޔެއް. -- މިހާރު ފޮޓޯ: މުހައްމަދު ޝަރުހާން\nބައިއު މުއައްޖަލް: ލޯނަށް ފައިސާ ދެއްކުމަށް ބޮޑު ލުޔެއް\n29 މެއި 2016 - 12:344comments\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން މިއަދު ތައާރަފް ކުރި "ބައިއު މުއައްޖަލް" އިސްލާމިކް ފައިނޭންސް ޕްރޮޑަކްޓަކީ ރައްޔިތުންނަށް ބޮޑު ލުޔެއް ލިބޭނެ ހިދުމަތެއް ކަމަށް އެޗްޑީސީން ބުނެފި އެވެ.\nއެޗްޑީސީން ބުނި ގޮތުގައި މި ނިޒާމް ތައާރަފް ކުރުމުގެ މަގްސަދަކީ އެ ކުންފުނިން ވިއްކާ ބިން، ފްލެޓް، ރޯހައުސް އަދި އިމާރާތް ގަނޑުކޮށް ނުވަތަ އިންސްޓޯލްމަންޓްތަކަށް ބަހާލައިގެން ފައިސާ ދައްކާ ހަލާސް ކުރާ ގޮތަށް އެ ކުންފުނީގެ މުދަލެއް ގަތުމުގެ ފުރުސަތު ފަހިކޮށްދިނުމެވެ.\nސްޓެލްކޯގައި ބޭއްވި ރަސްމިއްޔާތުގައި ބައިއު މުއައްޖަލް ޕްރޮޑަކްޓް ތައާރަފް ކުރަނީ. - މިހާރު ފޮޓޯ: މުހައްމަދު ޝަރުހާން\nއަލަށް ތައާރަފް ކުރި ހިދުމަތުން އިސްލާމީ އުސޫލުތަކުގެ މަތިން އެޗްޑީސީގެ މުދަލެއް މިލްކު ކުރުމުގެ ފުރުސަތު ލިބެ އެވެ. އަދި އެއްފަހަރާ ނުވަތަ ގަނޑުކޮށް ފައިސާ ދައްކަން ބޭނުން ނަމަ އެ މައުލޫމާތު ފަސޭހަ އިން އެނގެން އޮންނާނެ އެވެ.\nމީގެ އިތުރުން އިންޓަރެސްޓާއި އިތުރު ޖޫރިމަނާތައް އެރުން ހުއްޓުމަކަށް އަންނާނެ އެވެ. އަދި ޖޫރިމަނާ ވާނެ އަދަދާއި އިތުރުނުވާ ގޮތަށް މިންވަރެއް ކަނޑައެޅިފައިވާ ކަމަށް އެޗްޑީސީން ބުންޏެވެ.\nސްޓެލްކޯގައި މިއަދު ބޭއްވި ރަސްމިއްޔާތުގައި ވާހަކަ ދައްކަވަމުން އެޗްޑީސީގެ ޗެއާމަން މުހައްމަދު ސައިމަން ވިދާޅުވީ ވިޔަފާރީގެ މުއާމަލާތްތައް ކުރުމުގައި ގިނަ ބަޔަކަށް މިހާރު ދަތިތަކާ ކުރިމަތިވާ ކަމަށެވެ.\nބުރަ ބޮޑު ނިޒާމެއްގެ ތެރޭގައި އެކަން އޮތުމުން ރައްޔިތުންނަށް ދަތި އުނދަގޫތައް ކުރިމަތިވޭ. އެއީ އިންޓަރަސްޓަކަށް ފަހު އިންޓަރެސްޓެއް ބޮޑުވަމުން ދާތީ. -ސައިމަން\nއޭނާ ވިދާޅުވި ގޮތުގައި އަލަށް ތައާރަފް ކުރި ނިޒާމަކީ އިސްލާމީ އުސޫލުތަކުގެ މަތިން އެޗްޑީސީއާ މުއާމަލާތު ކުރަން ބޭނުންވާ މީހުންނަށް ބޮޑެތި ފަސޭހަތަކެއް ލިބޭނެ ނިޒާމެކެވެ.\nސްޓެލްކޯގައި ބޭއްވި ރަސްމިއްޔާތުގައި ސައިމަން ވާހަކަ ދައްކަވަނީ. މި ނިޒާމްގެ ސަބަބުން ބޮޑެތި ފައިދާތަކެއް ލިބޭނެ ކަމަށް އޭނާ ވިދާޅުވި. - މިހާރު ފޮޓޯ: މުހައްމަދު ޝަރުހާން\nމި ނިޒާމުގެ ސަބަބުން އެޗްޑީސީ އަށް ދައްކަން ހުރި ފައިސާގެ އަދަދު އެނގިގެންދާނެ. އޭރުން އެމީހެއްގެ ފައިނޭންޝަލް ޕްލޭނަށް ވެސް ވަރަށް ބޮޑު ފަސޭހަތަކެއް ލިބިގެންދާނެ. -ސައިމަން\nމީގެ އިތުރުން މި ނިޒާމު މެދުވެރިކޮށް އެޗްޑީސީއާ މުއާމަލާތުކުރާ ފަރާތްތަކަށް ފައިސާ ދައްކަން ޖެހޭ އަދަދު އެނގޭނެ ފަދަ އެޕްލިކޭޝަނެއް ކުރި އަށް އޮތް ދެތިން މަސް ތެރޭގައި ތައްޔާރު ކުރުމުގެ މަސައްކަތް ކުރަމުންދާ ކަމަށް ސައިމަން ވިދާޅުވި އެވެ.\nފިނޭންސް މިނިސްޓަރު އަބްދުﷲ ޖިހާދު ވިދާޅުވީ ބައެއް ސަބަބުތަކާ ހުރެ ލޯނަށް ދައްކަން ޖެހޭ ފައިސާ އަށް ވުރެ ބޮޑު އަދަދެއްގެ ޖޫރިމަނާގެ ގޮތުގައި އަރަމުން އަންނަ ކަމަށެވެ. އެ ސަބަބާއި ހުރެ ލޯން އެއްކޮށް އަދާ ކުރުމަށް ބޮޑު ބުރައަކަށްވާ ކަމަށް އޭނާ ވިދާޅުވި އެވެ.\nމިގޮތަށް ފައިސާ ދައްކަން ޖެހޭ ވަރަށް ގިނަ ބަޔަކު އެބަތިބ. އަޅުގަނޑުމެންނާއި ގިނަ މީހުން ބައްދަލުކޮށް ބުނި ލުއި ގޮތެއް ހަދައިދިނުމަށް. ބައިއު މުއައްޖަލްގެ ބޭނުމަކީ އެ މީހުންނަށް ލުއި ގޮތެއް ހޯދައި ދިނުން. -ޖިހާދު\nޖިހާދު ވިދާޅުވީ މި ނިޒާމު، އެހެން މުއައްސަސާތަކުން ވެސް ތައާރަފް ކޮށްދެއްވާނެ ކަމަށް އުންމީދު ކުރައްވާ ކަމަށެވެ. އެގޮތުން ބޭންކް އޮފް މޯލްޑިވްސް (ބީއެމްއެލް)ގެ ނަން އޭނާ ފާހަގަކުރެއްވި އެވެ.\nއިސްލާމީ އުސޫލުތަކާ އެއްގޮތަށް ފައިސާ ދެއްކޭ ނިޒާމު ތައާރަފް ކުރުމަށް ސްޓެލްކޯގައި މިއަދު ބޭއްވި ރަސްމިއްޔާތު. އެއް ފަހަރާ ފައިސާ ދައްކާ މީހުންނަށް ޑިސްކައުންޓެއް ލިބޭނެ. މިހާރު ފޮޓޯ: މުހައްމަދު ޝަރުހާން\nއެޗްޑީސީން ބުނީ ފައިސާ ދައްކަން އެއްބަސްވި ތާރީހުގެ ކުރިން އެއް ފަހަރާ ފައިސާ ދައްކާ ހަލާސް ކުރާ މީހުންނަށް އެޗްސީސީން ޑިސްކައުންޓް ދޭނެ ކަމަށެވެ. އަދި ޖޫރިމަނާ ކޮށްފި ނަމަ ހައިރާތަށް ދިނުމަށް ފައިސާ ދައްކަން ޖެހޭނެ އެވެ. އެއީ ވައުދަކާ ހިލާފުވުމުން ކައްފާރައެއްގެ ގޮތުން ދައްކަން ޖެހޭ އަދަދެކެވެ.\nމި އުސޫލުގެ ދަށުން އެޗްޑީސީން ވިއްކާނީ އެ ކުންފުނިން އިމާރާތްކޮށް ނުވަތަ ވިއްކުމުގެ ހައްގު ލިބިފައިވާ ތަންތަނެވެ. އަދި މިގޮތަށް ވިއްކޭ މުދަލަކީ ބޭނުންކުރެވޭ ގޮތަށް ނިމިފައިވާ ތަންތަނެވެ. މި އުސޫލުގެ ދަށުން ގަންނަ މުދަލުގެ މިލްކުވެރިކަން ބަދަލު ކުރެވޭނީ ފައިސާ ދައްކައި ހަލާސް ކުރުމުންނެވެ.\nއެޗްޑީސީން ބުނީ އެ ކުންފުންޏާއެކު މީގެ ކުރިން އެގްރީމެންޓް ގާއިމުކޮށްފައި ތިބި މީހުންނަށް ވެސް ސިސްޓަމަށް ވަނުމުގެ ފުރުސަތު އެބައޮތް ކަމަށެވެ. އެގޮތުން ކުރި އަށް އޮތް ދެ ހަފުތާގެ ތެރޭގައި އެޕްލިކޭޝަނަށް ހުށަހަޅާނެ ކަމަށް އެ ކުންފުނިން ބުންޏެވެ.\nއިތުރު ލިޔުންތައް ފިނޭންސް މިނިސްޓަރު އެޗްޑީސީ ހައުސިން ޔުނިޓް ފިނޭންސް މިނިސްޓަރު ޖިހާދު މުހައްމަދު ސައިމަން


Maziya ah huttumeh neyy, enmme kuree gai faragu bodu kohfi | Mihaaru\nމާޒިޔާ އަށް ލަނޑު ޖަހައި ދިނުމަށް ފަހު އިބްރާހިމް މަހްދީ ހުސައިން އުފާފާޅު ކުރަނީ: ޓީސީ ބަލިކޮށް މާޒިޔާއިން ވަނީ އެއްވަނައިގައި ފަރަގު ބޮޑުކޮށްފަ --- ފޮޓޯ: ނިޝާން އަލީ | މިހާރު\n22 ޖޫން 2022 - 23:28\nމެދުކެނޑުމަކަށް ފަހު ޑޮމެސްޓިކް ސީޒަންގައި މާޒިޔާއިން ކުޅުނު ފުރަތަމަ މެޗުގައި ޓީސީ ސްޕޯޓްސްގެ މައްޗަށް 4-0 ގެ ނަތީޖާ އަކުން ކާމިޔާބު ހޯދައި ދިވެހި ޕްރިމިއަ ލީގުގެ ތާވަލުގެ އެއްވަނަ މަގާމު މާޒިޔާއިން ފަރަގު ބޮޑު ކޮށްފި އެވެ.\nމިރޭގެ މެޗަށް ނުކުތުމުގެ ކުރިން ޑޮމެސްޓިކް ސީޒަންގައި މާޒިޔައިން އެންމެ ފަހުން މެޗަކަށް ނުކުތީ، މިދިޔަ މަހުގެ 10 ވަނަ ދުވަހު އެވެ. ގްރީން ސްޓްރީޓްސް އާ ދެކޮޅަށް ކުޅުނު މެޗު 4-0 ން ކާމިޔާބު ކުރި އެވެ. އެއަަށް ފަހު މާޒިޔާ އިން ކުރިމަތިލީ މިއަހަރުގެ އޭއެފްސީ ކަޕް ގުރޫޕް ސްޓޭޖު މެޗުތަކަށެވެ. އޭއެފްސީ ކަޕްގައި އިންޑިއާގެ ޗެމްޕިއަން ގޯކްލަމް ކެރަލާ އާ ދެކޮޅަށް ކުޅުނު މެޗުން މޮޅުވިޔަސް އަނެއް ދެ މެޗުގައި ބަންގްލަދޭޝްގެ ބަށުންދަރާ ކިންގްސް އާއި އިންޑިއާގެ އޭޓީކޭ މޯހަން ބަގާން އާ ދެކޮޅަށް ކުޅުނު މެޗުތަކުން ބަލިވުމުން މާޒިޔާ އަށް އަނެއް ބުރަކަށް ނުދެވުނެވެ.\nމެޗުން މޮޅުވެ މާޒިޔާ ވަނީ 13 މެޗުން 36 ޕޮއިންޓް ހޯދައިފަ އެވެ. ދެވަނައިގައި އޮތް ކްލަބް އީގަލްސް އަށް ލިބިފައި ވަނީ 31 ޕޮއިންޓެވެ. މިރޭގެ މެޗަށް މާޒިޔާއިން ގެނައި އެންމެ ބޮޑު ބަދަލަކީ، ނޭޕާލްގެ ގައުމީ ޓީމުގެ ކީޕަރު ކިރަން ޝެމޮޝަންގެ ބަދަލުގައި އިޔާން އަބްދުލް އަލީމް އަށް ފުރުސަތު ދިނުމެވެ.\nގައުމީ ފުޓްބޯޅަ ދަނޑުގައި މިރޭ ކުޅުނު މެޗުގައި، މާޒިޔާގެ ހަތަރު ލަނޑުގެ ތެރެއިން ތިން ލަނޑު ޖެހީ މެޗުގެ މެޗުގެ އެންމެ ފަހު 10 މިނެޓް ތެރޭގަ އެވެ. އޭގެ ތެރެއިން ދެ ލަނޑު ޖެހީ އިބްރާހިމް މަހްދީ ހުސައިން (ފޭދޫ އިއްބެ) އެވެ.\nމެޗުގައި މާޒިޔާގެ ފުރަތަމަ ލަނޑު ޕެޑްރޯ ޑިމިންގޭޒް (ޓާނާ) ޖެހީ 39 ވަނަ މިނެޓްގައި ކެޕްޓަން އަސަދުﷲ އަބްދުﷲ ތަނަވަސް ކޮށްދިން ފުރުސަތަކުންނެވެ. ޓީސީގެ އޭރިއާގެ ބޭރުގައި ހުރެފައި ހަމްޒާ މުހައްމަދު (ހަމްޕް) ބޯޅަ ދިނީ އޭރިއާ ތެރޭގައި ހުރި އަސަދުﷲ އަށެވެ. އޭނާ ބޯޅަ ފަހަތައް ކޮށްޕާލީ އޭރިއާ ބޭރުގައި ޓާނާ ހުރުމުން އޭނާ އަށެވެ. ޓާނާ ވަނީ އެއްފަހަރުން ޖަހައި އެ ބޯޅަ ގޯލަށް ވައްދައިލައިފަ އެވެ. ބޯޅަ ގޯލަށް ވަނީ ޓީސީގެ ޑިފެންޑަރު މުހައްމަދު އަޖުފާންގެ ފައިގައި ޖެހިފަ އެވެ.\nލަނޑުގެ ކުރިން ވެސް މާޒިޔާއިން ގިނަ ފުރުސަތުތަކެއް އުފެއްދި އެވެ. ދެވަނަ ހާފުގައި އެޓީމުގެ ވިންޝެންޝަންގެ ފޯވާޑް ކޯނޭލިއަސް ސްޓެވާޓް (ކޯނޭ) އަށް ކީޕަރާ އެކަނި ވަންޓު ވަން ފުރުސަތުތެއް ވެސް ލިބުނެވެ. ޓީސީގެ ކީޕަރު ލަންކާގެ ސޫޖަން ޕެރޭރާ ވެސް ވަނީ މާޒިޔާއިން ފޮނުވާލި ގިނަ ހަމަލާތަކެއް ދިފާއު ކޮށްފަ އެވެ.\nއިއްބެ ކުޅެން ނުކުތީ ހަމްޒާގެ ބަދަލުގައި މެޗުގެ 76 ވަނަ މިނެޓްގަ އެވެ. ކުޅެން ނުކުތްތާ ފަސް މިނެޓް ތެރޭ އޭނާ ވަނީ މާޒިޔާ އަށް ނަތީޖާ ފުޅާކޮށް ދީފަ އެވެ. ޓީސީ އެއް ލަނޑުގެ ޑެފިސިޓެއްގައި އޮތުމުން އެ ޓީމުން މަސައްކަތް ކުރީ ކުރިއަށް ޖެހިގެން ހަމަލާ އުފެއްދުމަށެވެ. މާޒިޔާގެ ދެވަނަ ގޯލް ޖަހަން، އުފެއްދި ބިލްޑް އަޕްގައި ޓީސީގެ ކީޕަރު ފިޔަވައި މުޅި ޓީމު އޮތީ މާޒިޔާގެ ހަފާުގެ ތެރޭގަ އެވެ. ޓީސީގެ ކުޅުންތެރިން އަތުން ބޯޅަ ހޯދައި އައިސަމް އިބްރާހިމް (ޓޯނީ) ބޯޅަ ދިނީ ޓީސީގެ ހާފުގެ ތެރޭގައި ހުރި ކޯނޭ އަށެވެ.\nއޭނާ ބޯޅަ ހިފައިގެން ބާރު ސްޕީޑްގައި ދިޔައިރު، އިއްބެ ވެސް ބޯޅަ އަށް ހުސްވާން ދިޔަ އެވެ. ކޯނޭ އޭރިއާ ތެރެއަށް ވަނުމުން އޭނާ އަށް ހުރަސް އަޅަން ކީޕަރު ސުޖަން ނުކުތުމުން ކޯނޭ ބޯޅަ ދިނީ ހުސްކޮށް ހުރި އިއްބެ އަށެވެ. އޭނާ ވަނީ ފަސޭހަ ކަމާއެކު މުޅިން ހުހަށް އޮތް ގޯލްގެ ތެރެއަށް ބޯޅަ ވައްދައިލައިފަ އެވެ.\nއިއްބެގެ ދެވަނަ ލަނޑު އޭނާ ޖެހީ މެޗުގެ 90 ވަނަ މިނެޓްގަ އެވެ. އޭނާ މިފަހަރު ވެސް ލަނޑު ޖެހީ ކޯނޭ ތަނަވަސް ކޮށްދިން ފުރުސަތަކުންނެވެ. މާޒިޔާގެ ހާފަުގެ ތެރެއިން ޓީސީގެ ކުޅުންތެރިން އަތުން ބޯޅަ ހޯދައި މާޒިޔާއިން ފެށި ބިލްޑް އަޕްގައި ކޯނޭ އަށް ބޯޅަ ތަނަވަސްކޮށް ދިނީ އައިސަމް އެވެ. ކޯނޭ އަށް ލިބުނު ބޯޅަ އަށް މިފަހަރު ޓީސީގެ ދެ ޑިފެންޑަރުން ކުރިމަތިލި އެވެ. އޭނާ ބޯޅަ ދިނީ އިއްބެ އަށެވެ. އިއްބެ ވަނީ ގޯލްގެ ތެރެއަށް ބޯޅަ ވައްދައިލައިފަ އެވެ. ހަތަރު ވަނަ ލަނޑު ޖެހީ އިތުރު ވަގުތުގެ ގޮތުގައި ދެއްމި ހަތަރު މިނެޓްގެ ތެރެއިން ފުރަތަމަ މިނެޓްގަ އެވެ. ހުސައިން ނިހާން (ނިހާޓް) އޭރިއާގެ ތެރެއަށް ނަގައިދިން ބޯޅަ ކޯނޭ ވަނީ ފަސޭހަ ކަމާއެކު ގޯލަށް ވައްދައިލައިފަ އެވެ.\nލީގުގެ މެޗުތައް ދެން އޮންނާނީ އަންނަ އާދިއްތަ ދުވަހު އެވެ. އެދުވަހު ހަވީރު ކުޅޭ މެޗުގައި ޓީސީ ނުކުންނާނީ ގްރީން އާ ދެކޮޅަށެވެ. އެ ރޭ ކުޅޭ މެޗުގައި މާޒިޔާ ނުކުންނާނީ ސުޕަ ޔުނައިޓެޑް ސްޕޯޓްސް (ސަސް) އާ ދެކޮޅަށެވެ.\nދިވެހި ޕްރިމިއާ ލީގް މާޒިޔާ ސ.ރ.ކ ޓީސީ ސްޕޯޓްސް ފުޓްބޯޅަ\nރާއްޖޭގަ ތިބި އެންމެ މޮޅު ކުޅުންތެރިން ލައިގެން މާޒިއާ އެކުޅެނީ އެހެންވީމަ މިނަތީޖާ މާޒިއާއަށް ހައްގު\nމާސޭ / ހުއްރިއްޔާ\nމިވަގުތު އެންމެ ފޯމުގަ އޮތް އަދި އެންމެ ވަރުގަދަ ސްކޮޑް އޮތް ޓީމަކީ މާޒިއާ.\nބޯޅަ ކުޅޭނެ އެހެން ބަޔަކު ނެތް މިރާއްޖޭގައި. އެހެންވީމަ މާޒިޔާ އަރައިގެންދިޔަޔަސް އަހަރުމެންނަށް ކީއްތަ.


Veterans Cup: New balikoh Valencia ah rangalhu feshumeh | Mihaaru\nނިއުގެ ކީޕަރު އިސްހާގު (ވ) ކައިރިން ވެލެންސިއާގެ އައްސަދު ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\nނިއު ބަލިކޮށް ވެލެންސިއާ އަށް ރަނގަޅު ފެށުމެއް\n31 މެއި 2017 - 21:12\nވެޓެރަންސް ކަޕް ފުޓްބޯޅަ މުބާރާތުގެ ފުރަަތަމަ މެޗުގައި އެންމެ ފަހުގެ ޗެމްޕިއަން ނިއު ރޭޑިއަންޓް އަތުން 3-0 އިން މޮޅުވެ މުބާރާތުގެ އެންމެ ކާމިޔާބު ޓީމު ވެލެންސިއާ މުބާރާތުގެ ފެށުން މިއަދު ރަނގަޅުކޮށްފި އެވެ.\nމި މެޗަކީ އިއްޔެ ކުޅެން ހަމަޖެހިފައި އޮތް މެެޗެކެވެ. އެހެން ނަމަވެސް ވިއްސާރަ ވުމުގެ ސަަބަބުން އިއްޔެގެ މެޗުގެ ފުރަތަމަ ހާފަށް ފަހު ވަނީ މެޗު ހުއްޓާލައިފަ އެވެ. އޭރު ނަތީޖާ އަކީ 0-0 އެވެ.\nމިއަދު ޓާފް އެއް ނަންބަރު ދަނޑުގައި މެޗު ފަށައިގެން މާ ގިނަ އިރުތަކެއް ނުވެ ވެލެންސިއާ އިން ވަނީ ގާތްގާތުގައި ދެ ލަނޑު ޖަހައިފަ އެވެ. ފުރަތަމަ ލަނޑު ޖެހީ ވެލެންސިއާގެ ކުރީގެ ކެޕްޓަން އައްސަދު އަބްދުލް ގަނީ އެވެ. ދެ ވަނަ ލަނޑު ޖެހީ އަބްދުﷲ ޝާހިދު (ޝާޑު) އެވެ.\nފުރަތަމަ ހާފްގައި ވެލެންސިއާގެ ތިން ވަނަ ލަނޑު ޖެހީ ވެސް މެޗުގެ މޮޅު ކުޅުންތެރިއާގެ މަގާމު ހޯދި ޝާޑު އެވެ. މީގެ އިތުރުން ފުރަތަމަ ހާފްގައި ގައުމީ ކްރިކެޓް ޓީމުގެ ކުރީގެ ކުޅުންތެރިއާ ޝާޑު ފޮނުވާލި ހަމަލާއެއް ވަނީ ގޯލުގެ ދަނޑިއަށް އަމާޒުވެފަ އެވެ.\nދެ ވަނަ ހާފްގައި އިތުރު ލަނޑު ޖަހަން ވެެލެންސިއާ އަށް ގިނަ ފުރުސަތުތަކެއް ލިބިގެންދިޔަ އެވެ. އެހެން ނަމަވެސް އޭގެން އެއްވެސް ފުރުސަތެއް ލަނޑަކަށް ހަދާލެވޭ ގޮތެއްނުވި އެވެ. ވެލެންސިއާ އަށް މި ހާފްގައި ލަނޑެއް ޖަހައިދޭން އެންމެ ހުސް ފުރުސަތުތައް ލިބުނީ އަހުމަދު ޝާކިރު (ޝާކިއްޓެ) އާއި މޯނިންސަން މޫސާމަނިކު (ކުޑަމޫސަ) އަދި މުހައްމަަދު ޖަމީލް (ޖަމްބެ) އަށެވެ.\nނިއު އަށް ވެސް ލަނޑު ޖަހަން ރަނގަޅު ފުރުސަތުތަކެއް ލިބުނެވެ. އެގޮތުން މުހައްމަދު ނިޒާމް (ނިޒާމްބެ) އާއި މައުސޫމް އަބްދުލް ގަފޫރު (މާސޭ) ފޮނުވާލި ހަމަލާތައް ވެލެންސިއާ ކީޕަރު އަސްލަމް އަބްދުއްރަހީމް ވަނީ މަތަކޮށްފަ އެވެ.\nމި ފަހަރުގެ މުބާރާތުގައި ވެސް ހަތް ޓީމު ވާދަކުރެ އެވެ. މާދަމާ ކުޅޭ މެޗުގައި ބައްދަލުކުރާނީ ކްލަބް ގްރީން ސްޓްރީޓްސް އާއި ދިވެހި ސިފައިންގެ ކްލަބެވެ.


Obaida ge hat-trick un Grande in Green aa kairiah\nގްރީން ސްޓްރީޓް ކޮޅަށް ލަނޑު ޖެހުމަށް ފަހު އުބައިދާ އުފާފާޅު ކުރަނީ -- ފޮޓޯ:ޑީޑީޕީއެލް\nއިރާގްގެ ފޯވަޑް، އުބައިދާ ޚަދޫމް އަހްމަދު ކާމިޔާބު ކުރި ހެޓްރިކާއެކު، 5-2 ން ގުރީން ސްޓްރީޓްސްގެ މައްޗަށް ކާމިޔާބު ހޯދައި ދަ ގްރާންޑޭއިން ގުރީން އާ ކައިރިއަށް ޖެހިލައިފި އެވެ.\nމިރޭ ދަ ގްރާންޑޭއިން ހޯދި މޮޅާއެކު އެ ޓީމުން ވަނީ ހަތަރު ވަނައިގައި އޮތް ގްރީން އާ ދެ ޕޮއިންޓަށް ކައިރި ކޮށްފަ އެވެ. ގްރީން އަށް ލިބިފައި ވަނީ 26 ޕޮއިންޓެވެ. މިރޭ ހޯދި ތިން ޕޮއިންޓުން ގްރާންޑޭ ވަނީ 24 ޕޮއިންޓް ހޯދާފަ އެވެ.\nމެޗަށް ފަހު ވާހަކަ ދައްކަމުން ގްރާންޑޭގެ ކޯޗް، އިސްމާއީލް މަހްފޫޒް (އިންމަ) ބުނީ، ގަދަ ހަތަރަކަށް ވަންނަން ދަ ގްރާންޑޭއިން ޓާގެޓް ހިފާފައި ހުރިިއިރު މެޗަކީ ކޮންމެހެން ކާމިޔާބު ކުރުން މަޖުބޫރު މެޗެއްގެ ގޮތުގައި ކުޅުންތެރިންނަށް ވިސްނައިދީފައި ވާނެ ކަމަށެވެ. އަދި ބަދަލުތައް ވެސް ގެނައީ، ޓީމަށް އެންމެ ރިސްކު ކުޑަ ވާނެ ގޮތަށް ކަމަށެވެ.\n"މި މެޗުން މޮޅުވާން ކުޅުންތެރިންގެ ކޮމިޓްމެންޓް، ކުރި މަސައްކަތް، ވަރަށް ބޮޑަށް ހިތްހަމަ ޖެހޭ،" އިންމަ ބުންޏެވެ. "އިރާދަ ކުރެއްވިއްޔާ ރަނގަޅު ޕާފޯމްކޮށްގެން ރަނގަޅު ނަތީޖާ އަކުން މޮޅުވީމަ ވަރަށް ހިތްހަމަޖެހޭ."\nމެޗުގައި ގްރާންޑޭގެ އުބައިދާ ވަނީ ހަތަރު ލަނޑު ޖަހާފަ އެވެ. އޭނާގެ ފުރަތަމަ ލަނޑު ކާމިޔާބު ކުރީ މެޗުގެ 14 ވަނަ މިނެޓްގަ އެވެ. ދެ ވަނަ ލަނޑު ޖެހީ 28 ވަނަ މިނެޓްގަ އެވެ. ތިން ވަނަ ލަނޑު 52 ވަނަ މިނެޓްގަ އެވެ.\nގުރީންގެ ކޯޗް އަލީ ސުޒޭން ބުނީ، ފުރަތަމަ ތިން ގޯލް ވަދެގެން ދިޔައީ ޑިފެންސަށް ހެދުނު އާދައިގެ މިސްޓޭކުތަކުގެ ސަބަބުން ކަމަށެވެ. ގުރީންގެ މުހިންމު ބައެއް ކުޅުންތެރިން އެހެން ޓީމުތަކަށް ދޫކޮށްލާފައިވާއިރު އެ ޓީމުގައި އޮތީ ނިސްބަތުން ޒުވާން ސްކޮޑެކެވެ. ސުޒޭން ބުނީ ގުރީންގެ މޯޓީވޭޝަން ފެނުނީ އާދައިގެ ގޮތަކަށް ކަމަށެވެ.\nހެޓްރިކް ހެދިތާ، އަށެއްކަ މިނެޓް ފަހުން އުބައިދާ ވަނީ ގްރާންޑޭގެ ހަތަރު ވަނަ ލަނޑު ކާމިޔާބު ކޮށްފަ އެވެ. މެޗުގެ 70 ވަނަ މިނެޓްގައި ގުރިންގެ މުހައްމަދު ރިޝްވާން (ފުކޭ) އެ ޓީމުގެ ފުރަތަމަ ލަނޑު ކާމިޔާބު ކުރި އެވެ. އޭގެ ނުވަ މިނެޓް ފަހުން އަހްމަދު އިމާޒު (އާއްކޮ) ވަނީ ގްރާންޑޭގެ ފަސް ވަނަ ލަނޑުން ލީޑް ފުޅާކޮށްފަ އެވެ.\nމެޗުގެ 87 ވަނަ މިނެޓްގައި، ގްރާންޑޭގެއިން ވަނީ ކީޕަރު މުހައްމަދު ފައިސަލްގެ ބަދަލުގައި ޒުވާން އިޔާން އަބްދުލް އަލީމަށް ފުރުސަތު ދިފަ އެވެ. އޭނާއަށް ޓަފް ސޭވެއް ކުރަން ނުޖެހުނު ނަމަވެސް މެޗުގެ އެންމެ ފަހު ވަގުތުގައި އަހްމަދު ރަޝީދު (އަންމަޑޭ) ގުރިންގެ ދެ ވަނަ ލަނޑު ކާމިޔާބު ކޮށްފައި ވެއެވެ.\nގްރީން ސްޓްރީޓް ގަދަ ހަތަރެއް ކަށަވަރުކޮށްފި


1 vanai gai Maziyaa lead fulhaa kohfi\nދިވެހި ޕްރެމިއާ ލީގް\nއެއް ވަނައިގައި މާޒިޔާ ލީޑު ފުޅާ ކޮށްފި\nމާޒިޔާގެ ކެޕްޓަން އަސަދުﷲ އާއި ފޯވަޑް ކޯނޭ، ކޯނޭ ޖެހި ލަނޑަށް ފަހު އުފާ ފާޅު ކުރަނީ\nޓީސީ ސްޕޯޓްސްގެ މައްޗަށް 2-1 ގެ ނަތީޖާ އަކުން ކާމިޔާބު ހޯދައި، ދިވެހި ޕްރިމިއާ ލީގްގެ ތާވަލުގެ އެއް ވަނައިގައި މާޒިޔާއިން ތިން ޕޮއިންޓެގެ ލީޑެއް ނަގައިިފި އެވެ.\nމެޗުން މޮޅުވެ މާޒިޔާ ވަނީި، 14 ޕޮއިންޓް ހޯދާފަ އެވެ. ދެ ވަނައިގައި އޮތީ ވެލެންސިއާ އެވެ. މާދަމާ ދަ ގުރާންޑޭ އާ ދެކޮޅަށް ވެލެންސިއާ ކުޅޭ މެޗުން މޮޅުވެ ވެލެންސިއާ އަށް މާޒިޔާ އާ ޕޮއިންޓްގެ ގޮތުން ހަމަހަމަ ކުރެވޭނެ އެވެ.\nމިއަދު ކުޅުނު މެޗުގައި މާޒިޔާގެ ފުރަތަމަ ލަނޑު ލިބުނު ޕެނަލްޓީ އަކުން ކާމިޔާބު ކުރީ ކޯނޭލިއަސް ސްޓްވާޓް (ކޯނޭ) އެވެ. އެ ޕެނަލްޓީ އަކީ ޓީސީގެ އޭރިއާގެ ތެރެއިން އެ ޓީމުގެ ލަންކާގެ ޑިފެންޑަރު ޑަކްސަން ޕަސްލަސް އަތުގައި ބޯޅައިން ޖެހުމުން ދިން ޕެނަލްޓީ އެކެވެ. ޕެނަލްޓީގައި ކޯނޭ ވަނީ ޓީސީގެ އަޒަރުބައިޖާންގެ ކީޕަރު އިލްމާދީން މަމަޑޯވް އާޒާދުއަށް ބޯޅައިގެ މިސްރާބު އޮޅު ވާލުމަށް ފަހު ގޯލްގެ ކަނަށް ބޯޅަ ވައްދާލާފަ އެވެ. އާޒާދު ޑައިވް ކުރީ އަނެއް ފަޅި އަށެވެ.\n"ވަރަށް ބޮޑަށް ގޭމް ޕްލޭން އެއްކޮށް ކަހަލަ ގޮތަކަށް ހަލާކުވެގެން ދިޔަ ފުރަތަމަ ކޮޅު އެ ލިބުނު ޕެނަލްޓީ އާއެއްކޮށް،" މާޒިޔާއިން ޖެހި ޕެނަލްޓީ އަށް އިޝާރާތް ކޮށް ޓީސީގެ ކޯޗް ޝާޒްލީ މުހައްމަދު (ޝާޒް) ވާހަކަ ދެއްކި އެވެ. "އެއީ ވަރަށް ނަސީބު ޕެނަލްޓީއެއް. ދެން ގިނަ ފަހަރަށް ނަސީބާ މިހުރިހާ ކަމެއްވެސް މިއަންނަނީ ވަރަށް ގިނަ ކަންކަން ފުރިހަމަ ވެގެން. އެހެންވީމަ ކުރިންވެސް ބުނިހެން މާޒިޔާ އަކީ ވަރަށް ކޮމްޕްލީޓް ޓީމެއް ދަނޑުތެރެއިންނާއި ދަނޑު ބޭރުންނާ. އެހެންވީމަ ފުޓްބޯޅައިގައި އެ ލަކް އެއީ ވަރަށް ބޮޑު ޕާޓެއް. ހަގީގަތަށް ބުނަންޏާ މިއަދުގެ މެޗު މާޒިޔާ ކޮޅަށް އެނބުރިފައި އެއިނީ ހަމަ ނަސީބުން."\nދެ ވަނަ ހާފުގައި، މެޗުގައި މާޒިޔާއިން ޖެހި ދެ ވަނަ ލަނޑުވެސް ކާމިޔާބު ކުރީ ކޯނޭ އެވެ. އިބްރާހިމް މަހްދީ ހުސައިން (ހަބޭސް އިއްބެ) ތަނަވަސް ކޮށްދިން ފުރުސަތަކުންނެވެ. ޓީސީގެ ހާފުގެ ތެރެއިން އަރައި އިއްބެ ބާރު ބޯޅައެއް ކޯނޭ ހުރި ފަޅިއަށް ނަގައިދިނީ އޭނާ އަށް ބޯޅަ ލިބޭނެކަން އެނގިގެންނެވެ. ޓިސީގެ އޭރިއާގެ ތެރެއަށް އަރައި ކޯނޭ ވަނީ ގޯލްގެ ތެރެއަށް ބޯޅަ ތެރެއަށް ބޯޅަ ވައްދާލަފަ އެވެ.\nއޭގެ ފަހުން ކޯނޭގެ ކޮއްކޮ ޓީސީގެ މެލްކޮމް ސްޓްވާޓް ބޮލުން ފޮނުވާލި ރަނގަޅު ބޯޅައެއް މާޒިޔާގެ ދަނޑިއަށް އަމާޒުވި އެވެ. ޓީސިގެ ލަނޑު އެ ޓީމުން ނެގި ކޯނަރެއްގައި ޑިފެންޑަރު ޑަކްސަން ކާމިޔާބު ކުރީ މެލްކޮމް ސްޓްވާޓް ފޮނުވާލަން އުޅުނު ބޯޅަ ރަނގަޅަށް ފޮނުވާނުލެވުމުން ޑަކްސަން އަށް ބޯޅަ ތަނަވަސް ވުމުންނެވެ. ޑަކްސަން ވަނީ ގޯލްގެ މަތީ ކަނަށް ބޯޅަ ވައްދާލަފަ އެވެ.\nމާޒިޔާގެ ކޯޗް ރިސްޓޯ ވިޑަކޮވިޗް ބުނީ، ހަވީރުގެ ގަދަ ހޫނުގެ ސަބަބުން ފުރަތަމަ ހާފުގައި ދެ ޓީމަށްވެސް ކުޅެން އުނދަގޫވި ކަމަަށެވެ. ނަމަވެސް ދެ ވަނަ ހާފުގައި އޭނާގެ ޓީމުން ފެނުނު ކުޅުން ރިސްޓޯ ފާހަގަ ކުރި އެވެ.\nމާޒިޔާ ދިވެހި ޕްރެމިއާ ލީގް ޓީސީ\nފަސް ބަދަލު ގެންނަން މަޝްވަރާ ކުރަނީ


Rashu bandhakee ves veyne, ''Okay eh'' noon! - One Online\nރަށު ބަންދަކީ ވެސް ވޭނެއް، "އޯކޭއެއް" ނޫން!\nއައްޑޫ ސިޓީގެ މަގެއްގެ މަތިން ބަހެއް ދަތުރުކުރަނީ ---\nފަރުވާއެއް މިހާތަނަށް ހޯދިފައިނުވާ ކޮވިޑު-19 މިވަނީ މުޅި ދުނިޔެ ހުއްޓުވާލާފައެވެ. އެއް ގައުމުން އަނެއް ގައުމަށް، އެއް ރަށުން އަނެއް ރަށައް، އަދި އެއް އަވަށުން އަނެއް އަވަށައް ދަތުރުކުރުން މިވަނީ ގާތްގަނޑަކަށް ހުއްޓިފައެވެ. އެމީހަކު ހުރި ތަނެއްގައި ބަންދުވެވިގެން ތިބެން މަޖްބޫރުވެފައެވެ. މިއީ އެތައް ބަޔަކަށް ބޮޑު ހިތްދަތިކަމެކެވެ.\nމިދިޔަ އެޕްރީލް މަހު މާލެއިން ކޮވިޑު-19ގެ ފުތަރަމަ ބަލި މީހަކު ފެނުމާ އެކު މާލެ ފުރަބަންދު ކުރިއެވެ. އެތައް ހާސް ބަޔަކު މާލޭގައި ބަންދުވެ، އެތައް ބަޔަކު ހާލުގައި ޖެހުނެވެ. އަމިއްލަ ރަށަށް ނުދެވި މާލޭގައި އެއްބަޔަކު ބިކަވި އިރު އަނެއް ބަޔަކު އެތިބީ ރަށު ބަންދުގައި ތާށިވެފަ އެވެ.\nކޮވިޑު-19 އާ އެކު އެތައް ބައެއްގެ ވަޒީފާ މިވަނީ ގެއްލިފައެވެ. ރިސޯޓުތަކުގައި ވަޒީފާ އަދާކުރި އެތައް ބަޔަކު އަމިއްލަ ރަށުގައި ބިކަވެފައެވެ. ރަށުގައި ކުރާނެ ކަމެއް ނެތި ރަށު ބަންދުގައެވެ.\nހެލްތު ޕޮރޮޓެކްޝަން އެޖެންސީ (އެޗްޕީއޭ)ގެ ހާއްސަ ހުއްދައަކާ އެކު މާލެއިން ރަށްތަކަށް ދަތުރުކުރާ އެންމެން 14 ދުވަހުގެ ކަރަންޓީނެއް ފުރިހަމަ ކުރަން ޖެހުނަސް، މި ބަލި ރަށްރަށުގައި ފެތުރިދާނެކަމުގެ ބިރު ވެސް އެހާމެ ބޮޑެވެ. މި ބިރާ އެކު އެތައް ބަޔަކު ތިބެން ޖެހެނީ ގޭބަންދުވެ، ރަށު ބަންދުވެފައެވެ.\nރަށުގައި ތިބެ އަމިއްލަ މަސައްކަތްކޮށް އުފައްދާ ތަކެތި މާލެ ވިއްކައި ނަފާ ހޯދަމުން އައި އެތައް ބަޔަކު މިއަދު މިތިބީ އެމަސައްކަތް ހުއްޓި އާމްދަނީ ލިބޭނެ ގޮތެއް ނެތިފަ އެވެ. އެމީހުން ކާން ބޯން ކުރި މަސައްކަތުގެ އަގެއް މި ދުވަސްވަރަކު ނެތެވެ. އެެހެންވެ އެފަދަ މީހުން އެ ތިބީ މަސައްކަތް ހުއްޓި ރަށު ބަންދުވެފައެވެ.\nވިސްނަން ޖެހޭ ކަމަކީ ވެރިރަށާއި އެހެން ރަށްރަށް ވަރަށް ތަފާތުކަމެވެ. ވެރިރަށުގެ އާބާދީ ބޮޑުވުމާއި، ވިޔަފާރީގެ ހަރަކާތްތައް ގިނަކަމުން ރަށްރަށަށް ވުރެ ގިނަ ގޮތްގޮތް އާންމުންނަށް ތަނަވަހެވެ. ވަޒީފާ ވެސް ގިނަ އެވެ.\nރަށްރަށާއި މާލެއާ އޮތް ވިޔަފާރީގެ ގުޅުމަކީ، ރަށްފުށުގެ ދިރިއުޅުމުގެ އެއް ބައެވެ. އަނެއް ބަޔަކީ ރިސޯޓްތަކާ އެކު ދަމަހައްޓަމުން އަންނަ ވިޔަފާރީގެ ފުރުސަތުތަކެވެ. އެކަމަކު ޓޫރިޒަމް ހުއްޓުމުން އެ ފުރުސަތުތައް މިހާރު މި ވަނީ ގެއްލިފަ އެވެ. އޭގެ މާނައަކީ ރަށުގައި އުފައްދާ އެއްޗެއް ވިއްކައިގެން، މަހަށް ގޮސްގެން، ކުނިކެހުން ފަދަ ކަންކަމުގައި ބައިވެރިވެގެން ހޯދަމުން އައި އާމްދަނީ ލޯ މަތިން ގެއްލުމެވެ.\nއެ ރައްޔިތުންނަށް ދެން އޮތީ ކޮން ގޮތެއް ހެއްޔެވެ؟ އެންމެ އަސާސީ ކަންކަން ވެސް ފުއްދާނީ ކިހިނެއް ހެއްޔެވެ؟ މީހެއްގެ ކައިރިއަށް ސަލާން ޖަހަން ނުގޮސް ތިބެވޭނީ ކިހާ ދުވަހެއް ވަންދެން ހެއްޔެވެ؟\nމި ސުވާލުތަކަށް ސީދާ ޖަވާބެއް ނެތެވެ. އެކަމަކު މި ދަތި ހާލަތުގައި ކޮންމެ މީހެއްގެ ހިތަށް ވެސް މިފަދަ ސުވާލުުތައް އަރައި ފައިބާނެ އެވެ. ޖަވާބެއް ވިސްނޭތޯ އުޅޭނެ އެވެ. އެކަމަކު ސީދާ ޖަވާބެއް ލިބުމަށް ވުރެ، ދެމިގެން މިދާ އަނދިރިކަން އަދިވެސް ފެންނަނީ ބޮޑުކޮށެވެ.\nކޮވިޑު-19 އާ އެކު ކުރިމަތިވި "ރަށު ބަންދަކީ" ވޭނަކަށް ވެގެން މި އުޅެނީ، މިހާރު މިދާ ގޮތުން ކުރިމަގާ މެދު ސީދާ ކަށަވަރުކަމެއް ނެތުމުންނެވެ. ނަމަވެސް މިފަދަ ކޮންމެ ކަމެއް "އޯކޭއަކުން" ބައެއް މީހުން ފުއްދާލަފާނެ އެވެ. އެއީ ވަށައިގެން އޮތް ސާފު ސަބަބުތައް ކިތައްމެ ރަނގަޅަށް އެނގުނަސް، އެކަން ނުދަންނަ ކަމަށް ހަދައިގެން އުޅޭ މީހުންނެވެ. އެއީ ކިތައްމެ ސީރިއަސް ކަމެއް ވެސް ކަމަކަށް ނުހަދާ މީހުންނެވެ.\nރާއްޖެ މި އޮތް ހާލަތުގެ އަސްލު ބޮޑު މަންޒަރަކީ، ގިނަ މީހުން ތަހައްމަލްކުރަމުން މިގެންދާ ވޭނެވެ. އެހެންކަމުން މި ވޭން، މި ހުއްޓުން، އަދި މި ބަންދު އެއްގޮތަކަށް ވެސް "އޯކޭއެއް" ނޫނެވެ. އޯކޭ ވާން ޖެހޭނީ، މި ކަމުން ސަލާމަތްވެ، އެންމެންނަށް ވެސް މިނިވަންކަމާ އެކު އުޅެ، ބިރެއް ނެތި މަސައްކަތްކުރެވި، އާމްދަނީގެ ދޮރުތައް ހުޅުވިގެންނެވެ. އެކަން ވާން އޮތީ އެންމެން ގުޅިގެން، އެންމެންގެ ވެސް ފަރުދީ ޒިންމާ ނަގައިގެންނެވެ. "ކޮވިޑު ހުއްޓުވާނީ އަހަރެން" ކަމަށް ކަނޑައަޅައި، އެ މަގުން އަޒުމަކާ އެކު ހިނގައިގެންނެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ކޮވިޑް 19 އެޗްއީއޯސީ ހޯމް ކަރަންޓީނު ކޮވިޑް ހުއްޓުވާނީ އަހަރެން


Sharuee Ruqya Kuran Dhaskodhey Course eh Fashany\nJuly 3, 2021 July 4, 2021 ޢަލީ އާސިރު\t0 Comments\tރުޤުޔާ, ކޯސް\nޝަރުޢީ ރުޤްޔާ ދަސްކޮށްދޭ ކޯހެއް މި ޖުލައި މަހުގެ9ވަނަ ދުވަހު ފެށުމަށް ތައްޔާރުވެއްޖެއެވެ. އޮންލައިންކޮށް ކިޔަވައިދިނުމަށް ހަމަޖެހިފައިވާ މި ކޯހުގައި ކިޔަވައިދެއްވާނީ އައްޝައިޚް މުޙައްމަދު ޠާޙާ އެވެ. 1 މަސް ދުވަހުގެ މުއްދަތަށް ހިންގާ މި ކޯހުގައި ރަޖިސްޓްރީ ކުރެއްވުމުގެ އެންމެ ފަހު ދުވަހަކީ 09 ޖުލައި 2021 އެވެ. ކޯހުގެ ފީއަކީ 500 ރ އެވެ. ހުކުރު އަދި ހޮނިހިރު ދުވަހުގެ ރޭ ރޭގަނޑު 8:00 އިން 9:00 އަށް ކުރިއަށް ގެންދިއުމަށް ހަމަޖެހިފައިވާ މި ކޯހުގައި މައިގަނޑު ގޮތެއްގައި ކިޔަވައިދޭނީ އަޤީދާ، އެސްފީނާ، ހަސަދަ، ސިޙުރާއި އޭގެ ފަރުވާގެ އިތުރުން ކުޑަކުދިންނަށް އެސްފީނާ ޖެހުމުން ކަންތައްތައް ކުރާނެ ގޮތެވެ. ކޯހުގައި ރެޖިސްޓަރވުމަށް ނަން ޖެއްސެވުމަށްފަހު 9461475 ނަންބަރު ފޯނަށް ވައިބާ ކުރެއްވުމުން އެކަން ހަމަޖެހިގެންދާނެއެވެ.\nޝައިޚް ޠާހާ ވިދާޅުވިގޮތުގައި ޝަރުޢީ ރުޤުޔާގެ ނަމުގައި މިހާރު މުޖުތަމަޢުގައި ވަރަށް ބޮޑެތި އޮޅުވާލުންތައް ދަނީ އޮޅުވާލަމުންނެވެ. އެހެންކަމުން ޝަރުޢީ ރުޤްޔާގެ ސައްޙަ ޢިލްމު އުނގެނި، އަމިއްލަ ނަފްސަށާއި ޢާއިލާގެ މީހުންނަށް ރުޤުޔާކުރާނެ ގޮތް ދަސްކުރުމަށް މި ކޯހުގެ ސަބަބުން މަގުފަހިވެގެންދާނެއެވެ. މީގެ އިތުރުން ޢަރަބިކް ލޭންގުއޭޖް ކޯހެއްވެސް ފެށުމަށް ތައްޔާރުވެފައިވާކަމަށް ޝައިޚް މަޢުލޫމާތުދެއްވައެވެ. މިކަމާއި ގުޅޭ އިތުރު މަޢުލޫމާތު 9461475 އަށް މެސެޖްކުރެއްވުމުން ލިބިލައްވާނެއެވެ.\nޝައިޚް ޠާހާ އަކީ މަދީނާގެ އިސްލާމިކް ޔުނިވަރސިޓީ އިން ޑިޕްލޮމާ އިން އެރެބިކް ލެންގުއެޖް އަދި ބެޗެލަރސް ޑިގްރީ އިން އިސްލާމިކް ޝަރީޢާ ފުރިހަމަ ކުރައްވައިގެން ހުންނެވި ބޭފުޅެކެވެ. ހަމައެހެންމެ ދިވެހިރާއްޖޭގެ ޤައުމީ ޔުނިވަރސިޓީ އިން މާސްޓަރސް އޮފް ލޯސް ( އެލް.އެލް.އެމް ) އަދި މާސްޓަރސް އޮފް ޝަރީޢާ އެންޑް ލޯ ވިލާ ކޮލެޖުން އެބޭފުޅާ ވަނީ ފުރިހަމަކުރައްވާފައެވެ. އަދި ފާހަގަކޮށްލަންޖެހޭ ގޮތުގައި ޤައުމީ ޔުނިވަރސިޓީ އިން ފުރިހަމަކުރެއްވި މާސްޓަރސް ގެ ތީސީސް ” ދަ އެކްޓް އޮފް ބްލެކް މެޖިކް އެންޑް ދަ ސޯޝަލް ސްޓިގްމާ: ޗެލެންޖެސް ފޯ ދަ މޯލްޑިވިއަން ލީގަލް ސިސްޓަމް” އަށް ވަނީ އެއްވަނަ ދަރަޖައިގެ ފާހެއް ލިބިލައްވާފައެވެ.\nޝަރުޢީ ރުޤުޔާގެ ދާއިރާގައި ޝައިޚް 10 އަހަރު ހޭދަކުރައްވާފައިވާއިރު، ޝަރުޢީ ރުޤުޔާގެ ފުންނާބު އުސް ޢިލްމުވެރިއެއްކަމަށްވާ އައްޝައިޚް ޚާލިދް އަލް ޙިބްޝީގެ އަރިހުން ވަނީ ޝަރުޢީ ރުޤްޔާ ޢިލްމުގެ ބޮޑުބައެއް އުނގެނިވަޑައިގަންފައެވެ.\n← ޝަރުޢީ ރުޤުޔާގެ ނަމުގައި އޮޅުވާނުލާށެ! ( 8ވަނަ ބައި )\nFebruary 16, 2016 June 21, 2021 އުލްފަތު އިސްމާޢީލް\t0


Dho?! STORY: Hithu loabi hithaa vakivaaneyhey. Ep26.\n* ޖޫން9ވަނަ ދުވަހުގެ ބަޔާ ގުޅޭ ...\n"އަދި ހަނދާންނެތިފައޭ މިހުންނަނީ! ތި ދެމީހުން ދަންނަންދޯ؟!.." ކުއްލިއަކަށް ކަމެއް ހަނދާންވިހެން އަހަންނާއި ކިނާންގެ މޫނުމައްޗަށް ބަލައިލަމުން ވިދްހާން އެހިއެވެ. އެވަގުތު ސިހިފައި އަހަންނާއި ކިނާންއަށްވެސް އެކަކު އަނެކެއްގެ މޫނަށް ބަލައިލެވުނެވެ.\nއެއިރު އަހަރެމެން ދޭނެ ޖަވާބެއްގެ އިންތިޒާރުގައި ވިދްހާން ހުއްޓެވެ. ކިނާންއާއި އަހަރެންގެ ވާހަކަތައް ވިދްހާންއަށް ކިޔާދެވިފައިވިޔަސް، ކިނާންއަކީ ކާކުކަން ދުވަހަކުވެސް އަހަރެން ވިދްހާންއަކަށް ބުނެއެއް ނުދެމެވެ. އެކަން ވިދްހާންއަށް ނުބުނެދެވުނުކަން އެއީ އަހަރެންގެ ނަސީބޭ ފަހުން އަހަރެން ހިތަށް އެރިއެވެ. ނަމަވެސް ވިދްހާންގެ އެ ސުވާލާއެކު ނޭނގޭ ބިރުވެރިކަމެއް އަހަރެންގެ ހިތުގައި ދައުރުވެލިއެވެ. ހިތަށްވެރިވި އެ ނުތަނަވަސްކަމާއެކު ޝައްކުގެ ނަޒަރު ގޮސް ހުއްޓުނީ އަލީއާ ދިމާއަށެވެ. އަލީއަށް އެކަން ސިއްރެއް ނުވިއެވެ. އޭނާގެ އެއްވެސް އަތެއް އެކަމުގައި ނެތްކަން ހާމަކޮށްދޭ ބީދައަކުން މަޑުމަޑުން ދެއަތަކަށް އޭނާ ބޯހޫރާލިއެވެ.\n"ނުދަންނަން!!" އަހަންނަށް އެއްޗެއް ނުބުނެވިގެން އުޅެނިކޮށް ކިނާން ބުނެލިއެވެ. އަހަރެން އެންމެ ހައިރާންވީ އޭނާގެ އެ މާނަފުން ކުޑަކުޑަ ލަފްޒުން މިފަހަރު އަހަރެންގެ ހިތަށް ކުޑަވެސް އަސަރެއް ނުކުރީތީއެވެ. އަހަންނާއި ކިނާންގެ ގުޅުމުގައި ބީރައްޓެހިކަމުގެ ފާރު މަޑުމަޑުން ހިއްލި އުސްވަމުން ދާންފެށި ހިސާބަކީ އެއީއެވެ. އަހަންނާމެދު އެއްވެސް ޝައުގުވެރިކަމެއް ނެތްކަން ދައްކަމުން މަޑުމަޑުން ގޮސް ވިދްހާންގެ ކޮނޑަށް އޭނާ އަތްވައްޓާލިއެވެ. ދެން ކުރިމަތީގައި ހުރި މޭޒާ ދިމާއަށް އިޝާރާތްކުރަމުން އިށީނަން އެދުނެވެ. ވިދްހާން ބަލައިލީ އަހަރެންގެ މޫނަށެވެ.\n"އެދުވަހު ހޮސްޕިޓަލުން ދިމާވިމަ ހީކުރީ އެއް ފެމިލީ ކަމަށްތީ!" ވިދްހާން އެ ސުވާލު އަމާޒުކުރި ސަބަބު އެނގުމުން އަހަންނަށް ހަމަޖެހުމުގެ ނޭވާއެއް ބޭރުކޮށްލެވުނެވެ. އަހަރެންގެ ލޯބީގެ މާޒީއާ ގުޅިފައި ވަނީ ކިނާންކަން، ވިދްހާންއަށް ކުޑަކޮށްވެސް އެނގެން އަހަރެން ބޭނުންނުވާކަން އަހަންނަށް އެނގުނީ އެވަގުތުއެވެ.\n"ތީ ޒޯޔާގެ ވާން އުޅޭ ފިރިމީހާ!" އަހަންނާއި ޒޯޔާގެ ގުޅުން ބުނެދިނުމަށްފަހު، ސިއްރު ނަޒަރަކުން ކިނާންއަށް ބަލައިލަމުން އަހަރެން ބުނެލީމެވެ. ކިނާންގެ ނަންވެސް އަހަރެންގެ ދޫމައްޗަށް ގެންނަން ހިތް ނޭދުނު ފުރަތަމަ ފަހަރަކީ އެއީއެވެ. އަހަރެންގެ އެ ޖުމްލައިން ކިނާންއަށް ސިހުން ލިބުނުކަން އަހަންނަށް އެނގުނެވެ. އަހަރެން ބޭނުންވީވެސް އެގޮތެވެ. އޭނާގެ ދިރިއުޅުމުން އަހަރެން ބާކީކޮށްލި ފަދައިން އޭނާގެ އަގެއްވެސް އަހަރެންގެ ދިރިއުޅުމުގައި ނެތްކަން އަންގައިދިނުމެވެ. އޭނާގެ މަގާމު އަހަރެންގެ ހިތުން ނެރެ އެއްލައިލެވިއްޖެކަން އަހަރެންގެ ހިމޭން ބަހުރުވައަކުން ނަމަވެސް އޭނާއަށް ބުނެދިނުމެވެ.\nއަހަރެމެން ދައްކަމުން ދިޔަ ވާހަކަ އެހާހިސާބަށް ދިޔުމާއެކު، އަހަރެންގެ ސްކޫލު ދައުރުގެ ރައްޓެއްސަކާ އެތަނުން ބައްދަލުވިއެވެ. އަހަރެމެން ދެމީހުންނަށް ފުރުސަތު ދިނުމަށްފަހު ވިދްހާންއާއި ކިނާންގޮސް ހުހަށްހުރި މޭޒެއް ދޮށުގައި އިށީނދެއްޖެއެވެ. އިރުކޮޅަކު އެކުވެރިޔާއާ ވާހަކަ ދައްކަން ހުރުމަށްފަހު އޭނާ ދާންޖެހުމުން ވަދާޢުގެ ސަލާމް ކޮށްލުމަށްފަހު އަހަރެންވެސް ކުރިއަށް ހިނގައިގަތީމެވެ.\n"މިޝްކާގެ ނިންމުން ރަނގަޅު! ކިނާން އަކަށް މިޝްކާ ހައްގެއްނޫން!.." ފަހަތަށް އެނބުރުނު އިރު ކުރިމަތީގައި ހުރީ އަލީއެވެ. އެވަގުތު އޭނާގެ މޫނުމަތިން ފާޅުވަމުން ދިޔަ އަސަރުތަކުން ސުވާލުތަކެއްގެ ތެރެއަށް އަހަރެންގެ ސިކުނޑި ގަންބުވާލިއެވެ. ދެން އޭނާ ބުނަންފެށި ވާހަކަތަކުން ކިނާންގެ ހަގީގަތް އަހަރެންގެ ކުރިމަތީ ހާމަވެ އަހަރެންގެ ބަދަލުވަމުން މިދާ އިހްސާސްތަކުގެ ތެރެއިން އިތުރު ރިހުމެއް އަހަރެންގެ ނަފްސަށް ވެރިކުރުވިއެވެ. އަލީގެ ވާހަކަތަކުން ހުރިހާ ކުށަކާއި އިލްޒާމެއް ކިނާންގެ ބޮލުގައި އޭނާ އެޅުވިޔަސް އަހަރެންގެ ވިސްނުން ތަފާތެވެ. އަމިއްލަ ނަސީބަށް ރުހިގެން މުސްތަޤުބަލުގެ ހިޔަނިން ކިނާންގެ ސޫރަ އެއްފަރާތްކުރުން ނޫންގޮތެއް އަހަންނަށް ނެތްކަމުގައި އަހަރެން ގަބޫލުކުރީމެވެ. ބުނާނެ އެއްޗެއް ނޭނގިފައި ލޮލަށް ގިނަވަމުން ދިޔަ ކަރުނަ ތަކުގެ ތެރެއިން އަލީގެ މޫނަށް ބަލަހައްޓައިގެން އަހަންނަށް ހުރެވުނެވެ. ހިތްވަރު ދިނުމުގެ ގޮތުން އަލީ އަހަރެންގެ ކޮނޑުގައި އަތްބާލަމުން އެ ހަގީގަތާ ކުރިމަތިލައި ހިތްވަރުގަދަކުރުމަށް ބުނެލުމަށްފަހު އަލަތު އަނބިމީހާއާ ދިމާއަށް އޭނަ ހިނގައިގަތެވެ.\nއިރުކޮޅަކު އެހުރިގޮތަށް ހުރުމަށްފަހު ވިދްހާންއާއި ކިނާން ތިބި މޭޒާ ދިމާއަށް ދިޔައީމެވެ. އެމީހުން އެށީނދެ ތިބިގޮތުން، ވިދްހާންއަށް އިނދެވުނީ އަހަންނަށް ފުރަގަސްދީގެނެވެ. އެ މޭޒާ ގާތަށް އަހަރެން ހިނގަމުން ދިޔައިރު، ކިނާންގެ ނަޒަރުތައް ސިއްރުން ނަމަވެސް އަހަންނަށް ދިޔައީ އަމާޒުވަމުންނެވެ. ހީވާގޮތުން އެމީހުން ދައްކަމުން އެދިޔައީ އަހަންނާ ގުޅުން ހުރި ވާހަކަތަކެކެވެ. ކިނާންގެ މޫނުމަތިން އަހަންނަށް ބުނެދިން އެއްޗަކީ އެއީއެވެ. އެހެނަސް ދެންމެ އަލީގެ ފަރާތުން އެ އެނގުނު ހަގީގަތަކީ ކިނާންއާ ދޭތެރޭ މުޅިން އެހެން ނަޒަރަކުން ވިސްނަން އަހަންނަށް ލިބުނު ރަނގަޅު ސަބަބެކެވެ.\nއަހަރެންގޮސް އެމީހުން އިށީންދެ ތިބި މޭޒާ ދުރުގައި ހުރި މޭޒު ދޮށުގައި އެމީހުންނަށް ކުރިމަތިލަމުން އިށީނދެލީމެވެ. ކިނާން އިޝާރާތުން އަހަރެން އިންކަން ވިދްހާންއަށް އަންގާލުމުން ފަހަތަށް އެނބުރި އަހަރެންގެ ގާތަށް އައިސް ކުރިމަތީގައި އިން ގޮނޑީގައި ވިދްހާންވެސް އިށީންދެލައިފިއެވެ.\nކާވެނީގެ މެހެފިލް ފަޅުފިލުވަމުންދިޔަ ހިމޭން މިއުޒިކާއި ތަނަށްވެރިވެފައިވާ ހިތްގައިމުކަމުގެ ތެރެއިން ވިދްހާން އެރޭ އަހަންނަށް ބެލީ ތަފާތު ނަޒަރަކުންނެވެ. އޭނާ ބުނަން ބޭނުންވި ވާހަކަތައް އަޑު އެހުމުގެ ޝައުގު، މިރޭ މިތަނަށް އައިއިރު އަހަރެންގެ ހިތުގައި ނެތަސް، އަހަރެންގެ ޚިޔާލު ބަދަލުވެ އެ ވާހަކަތައް އަޑު އަހަން އަހަރެންގެ ހިތް އެދުނެވެ. ފަހަރުގައި އޭގެ ސަބަބަކީ އަހަރެން ދައްކާ ވާހަކަ އަޑު އިވޭ ހިސާބުގައި އިން ކިނާން އެވެ. އޭނާއަކީ އަހަރެންގެ ދިރިއުޅުމުގައި އެއްވެސް ބޭނުމެއް ނެތް މީހެއްކަން އަންގަން އަހަރެންގެ ހިތް ދިޔައީ މަޖުބޫރު ކުރުވަމުންނެވެ. އޭނާގެ އަމިއްލަ އެދުމުގެ ކުރިމަތީ އަހަރެންގެ ނަފްސު ނިކަމެތިވާން ނޭދުނީތީއެވެ.\n"ބުނީމެއްނު ކޮންމެވެސް ވާހަކައެއް ބުނަންވެފަ އޮތް ވާހަކަ؟!" ކުރިމަތީ އިން ވިދްހާނަށް ބަލަހައްޓައިގެން އިންހެން ހީވިޔަސް އަހަރެންގެ ނަޒަރުގޮސް ހުއްޓިފައިހުރީ އެވަގުތު އިސްޖަހާލައިގެން ފޯނާ ކުޅެން އިން ކިނާން އަށެވެ. ކިނާންއަށް އަޑު އިވޭވަރަށް އަހަރެން އެހެން ބުނެލުމާއެކު ކިނާން އިސް އުފުލާލިއެވެ. އެއާއެކު ވިދްހާން ފުންނޭވާއެއް ބޭރުކޮށްލަމުން ވިދްހާންގެ ކަނާއަތް ގެނެސް އަހަރެންގެ އަތްމަތީ ބާއްވާލިއެވެ. އެވަގުތު ލިބުނު ސިހުމުގައި އަހަރެންގެ ހިތުގެ ވިންދުތައް އަވަސްވެލިއެވެ. މިކުރެވެނީ ދެއްކުންތެރިކަމެއްހެން އަހަންނަށް ހީވިޔަސް ހަގީގަތަކީ ނޭނގި ނަމަވެސް ވިދްހާނަށްޓަކައި އަހަރެންގެ ހިތުގެ ކަނުން މަގާމެއް ހާއްސަ ކުރެވެމުން ދާންފެށިކަމެވެ. އެހެންނޫންނަމަ، އަހަރެންގެ ހިތަށް އެވަގުތު ވެރިވިކަހަލަ ޖަޒުބާތުތަކެއް ވެރިވެ އަހަރެންގެ ހަތަރެސްފައި ފިންޏެއް ނުވީސް ކަންނޭނގެއެވެ. ކިނާންގެ ކިބައިން ފުރޮޅެމުން ގޮސް ވިދްހާންގެ އަތްމައްޗަށް އަހަރެންގެ ހިތުގެ ލޯބި ދޫކޮށްލަން އުނދަގޫވާނެ ކަން އަހަންނަށް އެނގެއެވެ. ފަހަރުގައި ދުވަސްތަކަކަށް ދެމިގެންދާނެ ހަނދާންތަކަކަށް ކިނާންގެ ހަނދާންތައް ވެގެން ގޮސްދާނެއެވެ. ނަމަވެސް ވިދްހާންގެ އެ ލުއި ބީހިލުމުން އެއްކަމެއް އަހަންނަށް އިހްސާސް ކުރެވުނެވެ. ކިނާން ނޫން ދެވަނަ މީހެއްގެ ބީހުމުން އުނދަގޫކަމެއް އިހްސާސެއް ނުކުރެވުނު ފަހަރަކީ މިއީއެވެ. ބުނެއެއް ނޫންހެއްޔެވެ؟ ވަގުތަކީ ކޮންމެ ކަމަކަށްވެސް ފަރުވާއެކެވެ. ފަހަރުގައި އަހަރެންގެ ދިރިއުޅުމުގެ ހަގީގީ މަންޒިލާ ހަމައަށް ވާސިލްކޮށްދޭނެ މިސްރާބަކީ ވިދްހާންނެވެ.\nފުންނޭވާތައް ބޭރު ކުރަމުން އަހަރެން ބުނާނެ އެއްޗަކާމެދު ޖެހިލުންވެ އިނދެވެސް ވިދްހާން އެރޭ އޭނާގެ ހިތުގެ ހާލަތު އަހަންނަށް ބަޔާންކޮށްދިނެވެ. އެންމެ ފުރަތަމަ ފެނުނުދުވަހުން ފެށިގެންވެސް އޭނާއަށް އަހަރެން ހާއްސަވިކަމާއި ދުވަހަކުވެސް އަހަރެން ނޫން އަންހެން ކުއްޖެއް އޭނާގެ ދިރިއުޅުމަށް ނާންނަ ކަމުގައެވެ. ލަސްލަހުން އޭނާ ވަމުންދިޔަ އިޤުރާރުތައް ނިމުނު އިރު، އޭނާގެ ހަޔާތުގެ ބައިވެރިޔާއަށް ވުމުގެ ދަޢުވަތު އަހަރެންގެ ކުރިމައްޗަށް ގެނެސް ބަންޑުންކޮށްލައިފިއެވެ. ބުނާނެ އެއްޗެއް ނޭނގިފައި އެ ހިތްގައިމު މޫނުމައްޗަށް ބަލަން އަހަންނަށް އިނދެވުނެވެ. އަހަރެންގެ ހަޔާތުގައި އަންނަން އޮތް ދުވަސްތަކުގައި ވާން އޮތްގޮތް ނޭނގުނަސް ވިދްހާންގެ އަތުގައި އަހަރެން ހިފީމެވެ. ހެޔޮހިތުންނެވެ. އޭނާއަށްޓަކައި ހިތުގައި ޖަހަންފެށި އައު ވިންދުތަކަށް ތެދުވެރި ލޯތްބެއްގެ މިސްރާބު ދައްކަމުންނެވެ. ފަހުންވާނެ ގޮތަކާމެދު މިވަގުތު އަހަރެން ވިސްނާކަށް ބޭނުމެއްނޫނެވެ. މުސްތަގުބަލުގެ ތަސްވީރުގެ ތެރެއިން އަމިއްލަ ނަފްސަށް ނޫން އެހެން އެއްވެސް ކަމަކަށް ޖާގަދޭން ބޭނުން ނުވީތީއެވެ.\nއަހަރެންގެ "އާން" ބަހާއެކު ވިދްހާންގެ މޫނު މައްޗަށް ހިނިތުންވުމެއް ވެރިވެގެން ނުދަނީސް، ކަންފަތުގައި ޖެހުނީ ބިއްލޫރިތައްޓެއް ބިންމަތީ ޖެހި ކުދިކުދިވެގެން ދިޔަ އަޑެވެ. ވިދްހާންގެ މޫނުމަތިން ނަޒަރުވަކިކޮށް ކިނާންއާ ދިމާއަށް ބަލައިލެވުނު އިރު، އޭނާގެ ގާތުގައި އިން ޖޫސްތަށި ބިންމައްޗަށް ވެއްޓި ކުދި ކުދިވެފައި އޮތްތަން ފެނުނެވެ. ކިނާންގެ އަވަސްވެފައިވާ ނޭވާތަކާއި އެ މޫނުމައްޗަށް އަރައި ފައިބަމުން ދިޔަ ކުލަވަރުން އެއީ ގަސްތުގައި އޭނާކުރި އަމަލެއްކަން އަހަންނަށް އެނގުނެވެ. ގިނަ ދުވަސްތަކަކަށްފަހު އެދެލޮލުން ކަރުނަ ހިލި ރިހުމެއް އެ ފަނޑު އަލިކަމުގެ ތެރެއިންވެސް އެދެލޮލުގެ ތެރެއިން އަހަންނަށް ފާހަގަކުރެވުނެވެ. ވިދްހާން ގޮސް ކިނާންގެ ގާތަށް ހުއްޓެމުން ވީ ކީއްތޯ ސުވާލުކުރިއެވެ. އެވަގުތު ސިއްރު ސިއްރުން ނަމަވެސް ކިނާންގެ ނަޒަރު އަހަންނަށް ހުއްޓުނުތަން ދުށީމެވެ. ޕާޓީގައި ތިބި މީހުންގެ ނަޒަރުތައް ހުއްޓިފައި ހުރީ ކިނާން އާ ދިމާއަށެވެ. އެ ޑްރާމާގެ ހިއްސާއަކަށްވެ ވިދްހާންއަށް ހަގީގަތް ބޭޒާރު ވާން ބޭނުން ނުވާތީ އަހަރެން ކިނާންއަށް ފުރަގަސް ދިނީމެވެ.\nއާދިރިއުޅުމެއްގެ ހުވަފެން ދެކެމުން އެރޭގެ އެ މެހެފިލުން އަހަންނާއި ވިދްހާން ނިކުތީމެވެ. ކާވެނީގެ އެވަޢުދަކީ ވިދްހާންގެ ހިތުގެ ތެދުވެރި އިހްސާސްތަކާއެކު ވީ ވަޢުދެއްނަމަވެސް، މާޒީގެ ހިޔަނި އެ އާގުޅުމަށް އެޅިދާނެ ކަމުގެ ބިރު އަހަރެންގެ ހިތުގައި ވިއެވެ. އަހަރެންގެ ޖަވާބާއެކު ވިދްހާންގެ ދުނިޔެ އުފާވެރިކަމުން ފުރި އެ އުފަލުގައި ކޮޅެއް ނެތްވަރަށް އޭނާ އުފާވެފައި ހުރިކަން އަހަންނަށް އޭނާ އަންގައި ދިނެވެ. މުސްތަގުބަލުގެ ދިރިއުޅުމާމެދު ބިޔަ ތަސައްވުރުތަކެއްކުރަމުން ކާވެނީގެ ތާރީޚަށް ދާންދެން އެރޭ އަހަރެމެން ކަނޑައެޅީމެވެ. ހިތުގައި ލަހުންނަމަވެސް ވިދްހާންއަށްޓަކައި ހެދި ފޯދެމުންދިޔަ ޖަޒުބާތުތަކާއި ލޯތްބާއެކު ހިތުގެ ފުނުން އަހަރެންވެސް އެ ގުޅުމުގައި ތެދުވެރިވާން އަޒުމުކަނޑައެޅީމެވެ. އެރޭ އެޅިގެންދިޔަ އަހަންނާއި ވިދްހާންގެ އަންނަންއޮތް މުސްތަޤުބަލުގެ ބިންގާއާއެކު ވިދްހާން ގެއަށް ދާން ނުކުތް އިރު ރޭގަނޑު ގަޑިން އެގާރަގަޑި ބައިވެ ބޮޑުވެއްޖެއެވެ.\nވެފައިހުރި ވަރުބަލިން ސިޓިން ރޫމުގައި ބަހައްޓާފައި ހުރި ސޯފާތަކުން ސޯފާއެއްގައި އަހަރެން އޮށޯވެލީމެވެ. ދެން ގާތުގައި އޮތް ރިމޯޓްނަގައި ޓީވީ ހުޅުވާލީމެވެ.\n"ޕާސް އާއޭ، ދޫރިޔާ ޕިރްބި ކަމް ނާ ހުއީ\nއެކް އަދޫރީ ސީ ހަމާރީ ކަހާނީ ރަހީ\nއާސްމާ ކޯ ޒަމީން، ޔޭ ޒަރޫރީ ނެހީ ޖާ މިލޭ ޖާ މިލޭ\nއިޝްކް ސައްޗާ ވަހީ ޖިސްކޮ މިލްތީ ނެހީ މަންޒިލޭ މަންޒިލޭ...." އެލަވަ އައިސް ކަންފަތުގައި ޖެހުމާއެކު އަހަރެންގެ ހިއްސުތައްވެސް ހީވީ ގަނޑުވިހެންނެވެ. ޓީވީ ނިއްވާލުމަށްފަހު ރިމޯޓް ދުރުގައި ބޭއްވުނީ ބޭއިޚްތިޔާރުގައެވެ.\n" އިޝްކް ސައްޗާ ވަހީ ޖިސްކޮ މިލްތީ ނެހީ މަންޒިލޭ މަންޒިލޭ...." ލަވައިގެ އެ ކަޑި ތަކުރާރުކޮށް ކިޔާލަމުން ދެލޯ މަރައި ބާރުކޮށްލެވުނެވެ. އެ ލަވައިގެ ރިހުމާއި ލަވަކިޔުންތެރިޔާގެ އަޑުގައިވި ތަދު އަހަރެންގެ ހިތާހަމައަށް ހަމަރަނގަޅަށްވެސް ފޯރި ކަހަލައެވެ. އެ ކުރު ޖުމްލައިގައި އެވަނީ ހަމަ އަހަރެންގެ އަމިއްލަ ހިތުގެ ރިހުމެވެ. ހަގީގީ ލޯބީ އޭގެ މަންޒިލާ ހަމައަށް ވާސިލުވެވި އެ ލޯބީގެ ހަގީގީ ނަސީބު ލިބެނީ އަހަރެމެންގެ ތެރެއިން ކިތައް މީހުންނަށް ހެއްޔެވެ؟\nއަހަރެންގެ ހިތާ އެ ސުވާލުކުރަމުން ޖަވާބު އަމިއްލައަށް ހޯދޭތޯ ބަލަމުންދަނިކޮށް، ގޭގެ ބެލް ޖެހިއަޑު އިވުނެވެ. ގޭގެ މަސައްކަތުމީހާ ކޮންމެވެސް ކަމަކު ވިދްހާންގެ ބައްޕަމެންގެ ގެއަށް މިރޭ ދާނެ ވާހަކަ ކުރީބައިގައި އޭނާ އޮތީ ބުނެފައެވެ. ގޭގައި އޭނާ ނޫޅޭކަން އަހަރެން ހަނދާންވީ ގޭގެ ދޮރުހުޅުވަން އޭނާ ނުނިކުތީމައެވެ. އަހަރެން ހީކުރީ ބޭރަށްގޮސް އޭނާ އެނބުރި ގެއަށް އައީ ކަމުގައެވެ. ޚިޔާލުތައް އެއްފަރާތް ކޮށްލުމަށްފަހު އަހަރެން ގޮސް ދޮރު ހުޅުވީމެވެ. އެއާއެކު ކުއްލިއަކަށް ފަހަތަށް ފިޔަވަޅެއް އެޅުނެވެ. ގޭތެރެއަށް ވަދެގެން އައީ ކިނާންއެވެ. އަހަންނަށް އެއްޗެއް ނުބުނެވިގެން އުޅެނިކޮށް އޭނާ ދޮރުލައްޕާލިއެވެ. އެދެލޮލުން ފެނުނު ނުތަނަވަސްކަމާއި ރިހުން އަހަރެންގެ ހިތް ހާސްކުރުވިއެވެ. ހީވަނީ ގިނަ އިރުތަކެއްވަންދެން ރުއިމުގެ ސަބަބުން އެ ދެލޯ ރަތްވެފައިވާހެނެވެ. ލައިގެންހުރި ހުދު ގަމީހުގެ މަތީ ދެގޮށް ނެއްޓި އެ ތަނަވަސް މޭމަތި ހާމަވެފައިވެއެވެ. ގޮތް ހުސްވެ ދާނެ ހުރިހާ ދިމާއެއް ބަންދުވެފައި ހުރި މުސާފިރެކޭ ކިނާން އެކޭ ތަފާތެއް ނެތެވެ.\n"ކީއްވެ ކާވެންޏަށް އެއްބަސްވީ؟ އަހަންނަށް އެނގޭ މިޝްކާ ވިދްހާން ދެކެ ލޯބި ނުވާކަން!" ރުޅިވެރިކަމާއެކު އަހަރެންގެ ހަށިގަނޑު ފާރުގައި ލައްގާލަމުން އޭނާގެ ހޫނު ނޭވާތައް އެޅޭވަރަށް އެމޫނު ގާތް ކޮށްލަމުން ކިނާން ބުނެލިއެވެ. އެ އަޑުގައިވާ ހަރުކަށިކަމާއި ގޮތް ހުސްވުމުގެ އަސަރުތަކާ ހެދި އަހަރެންގެ ހިތަށް ހައިރާންކަން ވެރިވިއެވެ.\n"ކިނާންއާ ބެހޭ ކަމެއް ނޫން އެއީކީ... އަހަރެން އިންނާނެ މީހަކު އެނގޭނީ އަހަންނަށް.. ކިނާން އިންނާނެ މީހާ ނިންމީ ކިނާން އަމިއްލައަކަށްނު.. ކިހިނެތް ވެގެންތަ ތިއުޅެނީ؟ ކާވެނި ކުރެވޭކަށް ނެތް، އެކަމަކު އަހަރެން އެހެން މީހަކާ އިންނަތަންވެސް ދެކޭކަށް ބޭނުމެއްނޫން! ތީ ކޮންކަހަލަ ލޯތްބެއްތަ؟!.."\nކިނާންގެ ނަފްސަށް އެވަގުތު ވެރިކުރުވާފައިވާ ހައިވާނިއްޔަތުކަމުން މިންޖުވާން ތެޅި ފޮޅިގަންނަމުން ކިނާންގެ މޭމަތީގައި އަތްއަޅާ އޭނާ ދުރަށް ކޮށްޕާލަމުން އަހަރެން ހަޅޭއްލަވައިގަތީމެވެ. އެއާއެކު ގޭގެ ދޮރު ހުޅުވުނެވެ. ސިހިފައި އަހަރެމެން ދެމީހުންނަށްވެސް ދޮރާ ދިމާއަށް ބަލައިލެވުނެވެ. ދޮރުމަތީ ހުރީ ވިދްހާންއެވެ. -- ނުނިމޭ --


Philippines ge POEA in Yacht Tours blacklist kohfi\nޔޮޓް ޓުއާސް އަކީ ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރުގެ މަސްލަހަތު އޮންނަ ކުންފުންޏެއް.-- ފޮޓޯ: މަޖިލިސް\n19 އޯގަސްޓު 20190ކޮމެންޓް\nފިލިޕީންސްގެ ޕީއޯއީއޭ އިން ޖާބިރުގެ ޔޮޓް ޓުއާސް ބްލެކްލިސްޓް ކޮށްފި\nފިލިޕީންސްގެ އޯވަސީސް އެމްޕްލޯއިމަންޓް އެޑްމިނިސްޓްރޭޝަން (ޕީއޯއީއޭ) އިން، ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރުގެ މަސްލަހަތު އޮންނަ ޔޮޓް ޓުއާސް ބްލެކްލިސްޓް ކޮށްފި އެވެ.\nޕީއޯއީއޭ އިން ޔޮޓް ޓުއާސް ބްލެކްލިސްޓް ކުރީ، އެ ގައުމުގެ ރައްޔިތުން ބޭރު ގައުމުތަކަށް ވަޒީފާ އަށް ފޮނުވުމުގައި އެ މީހުންގެ ހައްގުތައް ހިމާޔަތް ނުކުރެވޭ ފަދަ ކުންފުނިތަކަށް ފޮނުވާ މައްސަ ބޮޑުވުމުން އެކަން ހުއްޓުވުމަށް ފަށާފައިވާ މަސައްކަތުގެ ތެރެއިންނެވެ. އެގޮތުން ޕީއޯއީއޭ އިން ޔޮޓް ޓުއާސްގެ އިތުރުން ވެސް އެކި ގައުމުތަކުގެ 22 ކުންފުންޏެއް ވަނީ ބްލެކްލިސްޓް ކޮށްފަ އެވެ. ނަމަވެސް ޔޮޓް ޓުއާސް ފިޔަވާ ބްލެކްލިސްޓް ކުރި އެހެން ކުންފުނިތަކުގެ ތެރޭގައި ރާއްޖޭގެ ކުންފުންޏެއް ހިމެނޭކަން އެނގިފައެއް ނުވެއެވެ.\nފިލިޕީންސް މީހުންގެ ހައްގުތައް ރައްކާތެރި ނުކުރެވޭ ކަމަށް ބުނެ ޔޮޓް ޓުއާސް އާއި އެހެން ގައުމުތަކުގެ 22 ކުންފުންޏެއް ބްލެކްލިސްޓް ކުރުމުގެ އިތުރުން އެ ގައުމުގެ 18 ރެކްރޫޓްމަންޓް އެޖެންސީއެއްގެ ލައިސަންސް ވެސް ޕީއޯއީއޭ އިން ވަނީ ބާތިލް ކޮށްފަ އެވެ.\nބްލެކްލިސްޓްކޮށް، ލައިސަސް ބާތިލް ކުރި ކުންފުނިތަކަކީ އެ ގައުމުގެ މީހުން ވަޒީފާ އަށް ނެގުމަށް ފަހު އެ މީހުންގެ މުސާރަ އާއި އިނާޔަތްތައް އަދި އެހެނިހެން ހައްގުތައް ފުރިހަމަ ނުކޮށްދޭ ކުންފުނިތައް ކަމަށް ވެއެވެ. އެކަމަކު ވަކިވަކި ކުންފުނިތައް ބްލެކްލިސްޓް ކުރީ ސީދާ ކޮން ސަބަބަކާއި ގުޅިގެންކަން ހާމަނުކުރާތީވެ، ޔޮޓް ޓުއާސް ބްލެކްލިސްޓް ކުރީ ސީދާ ކޮން މައްސަލައެއްގައި ކަމެއް ސާފެއް ނުވެ އެވެ.\nދަ މެނީލާ ޓައިމްސް އަށް ޕީއޯއީއޭގެ ވެރިޔާ ބާނާޑް އޮލާލިއާ ވިދާޅުވީ، ބްލެކްލިސްޓް ކޮށްފައިވާ ކުންފުނިތަކުގެ ލިސްޓް އާންމުކޮށް އިއުލާނު ކުރީ ގައުމުން ބޭރުން މަސައްކަތް ހޯދާ ފިލިޕީންސް ރައްޔިތުންނަށް އެ ކުންފުނިތަކުގެ މައުލޫމާތުތައް ވީހާވެސް ފަސޭހައިން ލިބޭނެ ގޮތެއް ހެދުމަށް ކަމަށެވެ.\nޕީއޯއީއޭ އިން ބްލެކްލިސްޓް ކޮށްފައިވާ ކުންފުނިތައް އާންމު ކުރި އިރު، އެ ގައުމުން އެހެން ގައުމުތަކަށް މަސައްކަތް ކުރަންދާ މީހުންގެ އަދަދު މަދުވަމުން އަންނަ ކަމަށް ތަފާސްހިސާބުތަކުން ދައްކަ އެވެ. އެގޮތުން 2017 އާއި އަޅާ ބަލާއިރު މިދިޔަ އަހަރު އެ އަދަދު ވަނީ 67 ޕަސެންޓް ދަށްވެފަ އެވެ. އެގޮތުން 2017 ގައި 2.04 މިލިޔަން މީހުން އެ ގައުމުން ބޭރުގައި މަސައްކަތް ކުރި އިރު މިދިޔަ އަހަރު އެ އަދަދު އުޅެނީ 1.4 މިލިޔަނުގަ އެވެ.\nފިލިޕީންސްގެ ޕީއޯއީއޭ އިން ޔޮޓް ޓުއާޒް ބްލެކްލިސްޓް ކުރި އިރު، އެ ކުންފުނިން އެތައް ސަތޭކަ މިލިޔަން ރުފިޔާގެ ޓެކްސް ނުދައްކާތީވެ މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ވަނީ އެ ކުންފުނީގެ މައްސަލަ ކޯޓަށް ވެސް ހުށަހަޅައިފަ އެވެ.\nޔޮޓް ޓުއާޒް އަބްދުﷲ ޖާބިރު ފިލިޕީންސް


އިޓަލީ އާއި ސްޕޭނުން މިއަދު ރެކޯޑް އަދަދެއްގެ މީހުން ކޮވިޑް-19 އަށް ފައްސިވެއްޖެ.\nBREAKING NEWS: Spain Aai Italy In Record Adhadhakah Meehun Fassivejje https://t.co/Ptra7WKToA\n— Vaguthu Online (@VaguthuOnline) October 30, 2020\nފުރުމުގެ ކުރިން ކޮވިޑް-19 އަށް ޓެސްޓް ކުރުމަށްފަހު ގްރޫޕްތައް އެއްކޮށް ކަރަންޓީން ވެވޭނެ އުސޫލެއް އާއްމުކޮށްފި.\nBREAKING NEWS: Furumuge Kurin Covid-19 Ah Test Kurumahfahu Group Thah Ehkoh Quarantine Veveyne https://t.co/LedpPbGi64\nBREAKING NEWS: Covid-19: Miadhu Raajje In 27 Meehaku Fassivejje https://t.co/FkfFhw83hp\nދުނިޔޭގައި މިހާރު ހަލުވިކަމާއި އެކު ފެތުރެމުންދާ ކޮވިޑް-19 އަށް މިއަދު މިހާތަނަށް ފައްސިވި މީހުންގެ އަދަދުތައް 8000 އަށްވުރެ މައްޗަށް އަރައިފި.\nBREAKING: Covid-19:Iran In Miadhu Ves 8000 Ahvure Gina Meehun Fassi Vejjehttps://t.co/eAnTutxLus\nޕޮލެންޑުން އިތުރު 21629 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 340834 އަށް އަރާފައި. އެ ގައުމުގައި ކޮވިޑް-19 ޖެހިގެން އިތުރު 202 މީހުން މަރުވިއިރު، އެ ގައުމުން މި ބަލީގައި މަރުވި މީހުންގެ ޖުމްލަ އަދަދު ވަނީ 5351 އަށް އަރާފައި.\nޕާކިސްތާނުން އިތުރު 1078 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 332186 އަށް އަރާފައި. އެ ގައުމުގައި ކޮވިޑް-19 ޖެހިގެން އިތުރު 20 މީހުން މަރުވިއިރު، އެ ގައުމުން މި ބަލީގައި މަރުވި މީހުންގެ ޖުމްލަ އަދަދު ވަނީ 6795 އަށް އަރާފައި.\nޗައިނާއިން އިތުރު 25 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 85940 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވީ 4634 މީހުން.\nހަންގޭރީން އިތުރު 3286 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 71413 އަށް އަރާފައި. އެ ގައުމުގައި ކޮވިޑް-19 ޖެހިގެން އިތުރު 65 މީހުން މަރުވިއިރު، އެ ގައުމުން މި ބަލީގައި މަރުވި މީހުންގެ ޖުމްލަ އަދަދު ވަނީ 1699 އަށް އަރާފައި.\nޓިއުނޭޝިއާއިން އިތުރު 3751 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 58029 އަށް އަރާފައި. އެ ގައުމުގައި ކޮވިޑް-19 ޖެހިގެން އިތުރު 100 މީހުން މަރުވިއިރު، އެ ގައުމުން މި ބަލީގައި މަރުވި މީހުންގެ ޖުމްލަ އަދަދު ވަނީ 1253 އަށް އަރާފައި.\nސިންގަޕޫރުން އިތުރު9މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 58003 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ 28 މީހުން.\nސްލޮވޭކިއާއިން އިތުރު 3363 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 55091 އަށް އަރާފައި. އެ ގައުމުގައި ކޮވިޑް-19 ޖެހިގެން އިތުރު 12 މީހަކު މަރުވެފައިވާއިރު، އެ ބަލީގައި މަރުވި މީހުންގެ ޖުމްލަ އަދަދު 212 އަށް ވަނީ އަރާފައި.\nކްރޮއޭޝިއާއިން އިތުރު 2772 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 46547 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ 531 މީހުން.\nއޮސްޓްރޭލިއާއިން އިތުރު 11 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 27580 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ 907 މީހުން.\nދެކުނު ކޮރެއާއިން އިތުރު 114 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 26385 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ 463 މީހުން.\nނޯވޭ އިން އިތުރު 54 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 19618 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ 281 މީހުން.\nފިންލޭންޑުން އިތުރު 344 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 16910 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ 354 މީހުން.\nއެސްޓޯނިއާއިން އިތުރު 101 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 4771 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ 73 މީހުން.\nތައިލެންޑުން އިތުރު 12 މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 3775 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ 59 މީހުން.\nނިއުޒިލޭންޑުން އިތުރު މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 1950 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ 25 މީހުން.\nކެމްބޯޑިއާގައި އިތުރު މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 291 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މީހަކު މަރުވެފައެއް ނުވޭ.\nފިޖީން އިތުރު މީހަކު ކޮވިޑް-19 އަށް ފައްސިވެއްޖެ. މިއާއެކު އެ ގައުމުން ކޮވިޑް-19 އަށް ފައްސިވި މީހުންގެ އަދަދު ވަނީ 34 އަށް އަރާފައި. އެ ގައުމުގައި ކޮވިޑް-19 ޖެހިގެން މިހާތަނަށް މަރުވެފައި ވަނީ ދެ މީހުން.\nކޮވިޑް-19 ގެ ބަލިމަޑުކަން މާލޭގައި ފެތުރެން ފެށުމާ ގުޅިގެން މިދިޔަ މާޗު މަހު ރާއްޖޭގެ ބޯޑަރު ބަންދު ކުރުމަށް ފަހު، މިދިޔަ ޖުލައި މަހު ހުޅުވާލި ފަހުން އެންމެ ގިނަ ފަތުރުވެރިން ރާއްޖެއަށް ޒިޔާރަތް ކޮށްފައިވަނީ މި ހިނގާ އޮކްޓޯބަރު މަހުގައި ކަމަށް ޓޫރިޒަމް މިނިސްޓްރީގެ ތަފާސްހިސާބުތަކުން ދައްކައިފި.\nMidhiya Mahah Vure Mi Mahu Raajje Ziyaaraiy Kuri Fathuruverin Ge Adhadhu2Guna Ithuru Vehjjehttps://t.co/P9qxsGA1fg\nކޮވިޑް-19 އާ ޗެލެންޖުނުކޮށް ރައްކާތެރިކަމުގެ އެންމެހާ ފިޔަވަޅުތައް އެޅުމަށް އިޓަލީގެ އޭސީ މިލާނަށް ކުޅެމުން އަންނަ ސްވިޑަންގެ ތަޖުރިބާކާރު ފޯވާޑް ޒްލަޓަން އިބްރަހިމޮވިޗް ބުނެފި.\nCovid Aai Challenge Nukurey, Thee Ahanneh Noon: Ibrahimovichttps://t.co/GXAxEoQpY5\nChina Ge Wuhan Gai Covid-19 Fethurumuge Bireh Nethi Aamun Ufalugai https://t.co/WVdZAjewoi\nCovid-19: Moderna Ge Vaccine Dhey Vaguthun Feshigen Balin Rahkaatheri Kohdheyhttps://t.co/sYrAakM1TF\nCovid-19: Anna Aharu Kureekolhu America In Maruvi Meehun Ge Adhadhu4Lakka Ah Araanehttps://t.co/iDAPBvm7uR\nއެމެރިކާއިން އިތުރު 1047 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 91530 މީހަކު މަރުވެއްޖެ. އެޤައުމުން މިހާތަނަށް ޖުމްލަ 9212767 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 234177 މީހަކު ވަނީ މަރުވެފައި.\nއިންޑިއާ އިން އިތުރު 49281 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 568 މީހަކު މަރުވެއްޖެ. އެޤައުމުން މިހާތަނަށް ޖުމްލަ 8088046 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 121131 މީހަކު ވަނީ މަރުވެފައި.\nފްރާންސުން އިތުރު 47637 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 235 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1282769 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 36020 މީހަކު ވަނީ މަރުވެފައި.\nއިޓަލީން އިތުރު 26831 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 217 މީހަކު މަރުވެއްޖެ. އެޤައުމުން މިހާތަނަށް ޖުމްލަ 616595 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 38122 މީހަކު ވަނީ މަރުވެފައި.\nބްރެޒިލް އިން އިތުރު 26647 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 565 މީހަކު މަރުވެއްޖެ. އެޤައުމުން މިހާތަނަށް ޖުމްލަ 5496402 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 159033 މީހަކު ވަނީ މަރުވެފައި.\nސްޕެއިން އިން އިތުރު 23580 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 173 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1238922 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 35639 މީހަކު ވަނީ މަރުވެފައި.\nއިނގިރޭސިވިލާތުން އިތުރު 23065 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 280 މީހަކު މަރުވެއްޖެ. އެޤައުމުން މިހާތަނަށް ޖުމްލަ 965340 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 45955 މީހަކު ވަނީ މަރުވެފައި.\nބެލްޖިއަމް އިން އިތުރު 21048 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 132 މީހަކު މަރުވެއްޖެ. އެޤައުމުން މިހާތަނަށް ޖުމްލަ 368337 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 11170 މީހަކު ވަނީ މަރުވެފައި.\nޕޮލޭންޑުން އިތުރު 20156 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 301 މީހަކު މަރުވެއްޖެ. އެޤައުމުން މިހާތަނަށް ޖުމްލަ 319205 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 5149 މީހަކު ވަނީ މަރުވެފައި.\nޖަރުމަންވިލާތުން އިތުރު 18732 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 76 މީހަކު މަރުވެއްޖެ. އެޤައުމުން މިހާތަނަށް ޖުމްލަ 498353 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 10435 މީހަކު ވަނީ މަރުވެފައި.\nރަޝިޔާ އިން އިތުރު 17717 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 366 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1581693 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 27301 މީހަކު ވަނީ މަރުވެފައި.\nއާޖެންޓީނާ އިން އިތުރު 13267 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 371 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1143800 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 30442 މީހަކު ވަނީ މަރުވެފައި.\nޗެކް ރިޕަބްލިކުން އިތުރު 13055 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 187 މީހަކު މަރުވެއްޖެ. އެޤައުމުން މިހާތަނަށް ޖުމްލަ 310068 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2862 މީހަކު ވަނީ މަރުވެފައި.\nކޮލަމްބިއާ އިން އިތުރު 11187 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 173 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1053122 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 30926 މީހަކު ވަނީ މަރުވެފައި.\nނެދަލޭންޑްސް އިން އިތުރު 10264 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 56 މީހަކު މަރުވެއްޖެ. އެޤައުމުން މިހާތަނަށް ޖުމްލަ 330255 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 7258 މީހަކު ވަނީ މަރުވެފައި.\nRaajje In Covid Fenunuthaa 236 Dhuvas - Mihaaru Faruvaa Dhenee 839 Meehakahhttps://t.co/jjLmRQCPo7\nBREAKING | Covid-19 Jehigen India In Ithuru 568 Meehaku Maruvehjehttps://t.co/JtxcR30PHX\nCovid-19: America In Record Adhadhakah Meehun Fassi Vehjehttps://t.co/dTjddmuwoc\nBREAKING | Dhuniye In Covid-19 Fenunu Fahun Ves Mihaathanah Emme Gina Bayaku Fassivee Dhuvahakah Iyyehttps://t.co/ruZZjG1CYE\nކޮވިޑް-19 އަށް ފައްސިވާ މީހުންގެ އަދަދު ދަނީ ދުވަހުން ދުވަހަށް އިތުރު ވަމުންނެވެ. ހާލަތު ގޯސްވަމުންދާ ގައުމުތަކަށް ބަލާއިރު މިހާރު އެންމެ ބޮޑަށް ހާލަތު ގޯސްވަމުންދާ އެއް ގައުމަކީ އެމެރިކާ އެވެ. އެމެރިކާ އިން މިއަދު 36,631 މީހަކު ފައްސިވެފައި ވާއިރު މިހާރު އެމެރިކާ އަށް ކުރިމަތިވެފައި އޮތް އެންމެ ބޮޑު މައްސަލައަކީ ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު އިތުރު ވުމެވެ.\nމިހާރު އެމެރިކާގައި ހަތްދިހަ ހާހަހަށް ވުރެ ގިނަ މީހުން އެޑްމިޓް ކޮށްގެން ފަރުވާ ދެމުން އެބަގެންދެއެވެ. މިހާރު އެމެރިކާގެ ބައެއް ސަރަހައްދުތަކުގެ ހޮސްޕިޓަލްތައް ފުރި ބަލި މީހުން މަރުވާން ދޫކޮށްލަން ޖެހިދާނެ ފަދަ ހާލަތެއް ކުރިމަތިވެދާނެ ކަމުގެ އިންޒާރު ކަމާބެހޭ ފަރާތްތަކުން ދަނީ ދެމުންނެވެ.\nޔޫރަޕްގެ ހާލަތައް ބަލާއިރު މިއަދު ވެސް ސްޕޭން، އިޓަލީވިލާތް، އިނގިރޭސިވިލާތް އަދި ޕޮލެންޑުން ހިމެނޭހެން ކޮންމެ ގައުމަކުން ފައްސިވި މީހުންގެ އަދަދު ވިހިހާހަށްވުރެ ގިނައެވެ. މިހާރު ހާލަތު އެންމެ ގޯސް އެއް ގައުމު ކަމަށްވާ ފްރާންސުން މިއަދު ފައްސިވި މީހުންގެ އަދަދު އަދި އެގައުމުން އިއުލާނެއް ނުކުރެއެވެ.\nރާއްޖޭގެ ހާލަތައް ބަލާއިރު މިއަދު ރާއްޖެ އިން ކޮވިޑް-19 އަށް ފައްސިވީ 25 މީހުންނެވެ.\nމިއަދު ފައްސިވި މީހުންގެ ތެރެއިން މާލެ އިން ފައްސިވީ 16 މީހުންނެވެ. މާލެ ފިޔަވައި އެހެން ސަރަހައްދުތަކުން މިއަދު 09 މީހަކު ފައްސިވެފައި ވާއިރު އޭގެ ތެރެއިން 06 މީހުންނަކީ ރިސޯޓްތަކުގެ މުވައްޒަފުންނެވެ.\nރާއްޖެ އިން ކޮވިޑް-19 ޖެހުނު މީހުންގެ ތެރެއިން ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު ޖެހިޖެހިގެން ތިން ދުވަހު އިތުރު ވުމަށް ފަހު މިއަދު ވަނީ އެޑްމިޓް ކޮށްގެން ފަރުވާ ދެމުންދާ މީހުންގެ އަދަދު މަދުވެފައެވެ. މިއަދުގެ ތަފާސް ހިސާބުތައް ދައްކާ ގޮތުގައި މިހާރު އެޑްމިޓް ކޮށްގެން ފަރުވާ ދެމުން ގެންދަނީ 55 މީހުންނަށެވެ. އިއްޔެ 57 މީހަކު އެޑްމިޓް ކޮށްގެން ފަރުވާ ދެމުން އައެވެ.


SunOnline: #UCL: England club thakah kaamiyaabu reyeh\nޗެމްޕިއަންސް ލީގުގައި އިނގިރޭސި ކްލަބުތަކަށް ކާމިޔާބު ރެއެއް\nމުޙައްމަދު ޝަމްޢޫން 14 Feb 2018, 15:46\nޓޮޓެންހަމްގެ ދެވަނަ ގޯލް ޖެހި އެރިކްސަން އުފާފާޅުކުރަނީ --- ފޮޓޯ/ އޭޕީ\nޔޫއެފާ ޗެމްޕިއަންސް ލީގު ގަދަ 16ގެ މެޗުތައް ރޭ ފަށައިފައިވާއިރު، ރޭ ކުޅުނު ދެ މެޗުވެސް ނިމުނީ އިނގިރޭސި ސްޕޯޓަރުން އުފާކޮށްލައިފައެވެ.\nރޭގެ ފުރަތަމަ މެޗުގައި ވާދަކުރީ އިޓަލީގެ ގަދަ ބާރު ޔުވެންޓަސްއާއި އިނގިރޭސި ލީގުގެ ޓޮޓެންހަމްއެވެ. ރަށުން ބޭރުގައި ޓޮޓެންހަމްއިންވަނީ 2-2 ގެ ނަތީޖާއަކުން މެޗު އެއްވަރުކޮށް ކުއާޓާ ފައިނަލްގެ އުންމީދު ބޮޑުކޮށްފައެވެ.\nޓޮޓެންހަމްގެ ފޯވަޑް ހެރީ ކޭންއާއި ޔުވެންޓަސް ކީޕަރ ޖީޖީ ބުފަން --- ފޮޓޯ/ އޭޕީ\nމެޗުގެ ދެވަނަ މިނެޓުގައި ޔުވެންޓަސްއިންވަނީ ލީޑު ނަގައިފައެވެ. ގޮންޒާލޯ ހިގުއައިންގެ ގޯލުން ޔުވެންޓަސް ލީޑު ނެގިއިރު، މެޗުގެ ނުވަނަ ވަނަ މިނެޓުގައި ހިގުއައިންގެ ދެވަނަ ގޯލާއެކު ޔުވެންޓަސްއިންވަނީ ލީޑު ފުޅާކޮށްފައެވެ. ހިގުއައިންގެ ދެވަނަ ގޯލަކީ ލިބުނު ޕެނެލްޓީއަކުން އޭނާ ކާމިޔާބުކުރި ގޯލެކެވެ.\nޔުވެންޓަސްއިން ދެ ގޯލްގެ ލީޑެއް ނެގިނަމަވެސް މެޗުގެ 35 ވަނަ މިނެޓުގައި ހެރީ ކޭންވަނީ ޓޮޓެންހަމްއަށް ގޯލް ޖަހައިދީ އުންމީދު އާކޮށްދީފައެވެ. ކޭންގެ ގޯލަށްފަހު ވަރުގަދައަށް ކުޅުނު ޓޮޓެންހަމްއިން ނަތީޖާ ހަމަހަމަ ކުރީ މެޗުގެ 71 ވަނަ މިނެޓުގައެވެ. އެ ގޯލް ޓޮޓެންހަމްއަށް ކާމިޔާބުކޮށްދިނީ މެޗުގައި މޮޅު ކުޅުމެއް ދެއްކި ކްރިސްޓިއަން އެރިކްސަންއެވެ.\nސިޓީއިން ރަށުން ބޭރުގައި ކުޅުނު މެޗުގައި ބާސަލްގެ މައްޗަަށް ކުރި ހޯދީ 4-0 ގެ ތަފާތު ބޮޑު ނަތީޖާއަކުންނެވެ.\nރޭގެ މެޗުގައި ސިޓީގެ ފަރާތުން ޑޮމިނެންޓް ކުޅުމެއް ފެނިގެންދިޔައިރު، އެޓީމުންވަނީ މެޗުގެ 14 ވަނަ މިނެޓުގައި މެޗުގެ ލީޑު ނަގައިފައެވެ. ގުންޑަގަންގެ ގޯލާއެކު ސިޓީން ލީޑު ނަގައިފައިވާއިރު، އޭނާވަނީ މެޗުގައި ދެ ގޯލް ކާމިޔާބުކޮށްފައެވެ.\nސިޓީގެ ދެ ގޯލް ކާމިޔާބުކޮށްދިން އިކޭ ގުންޑަގަން --- ފޮޓޯ/ އޭޕީ\nގުންޑަގަންގެ އިތުރުން ސިޓީގެ ގޯލްތައް ކާމިޔާބުކޮށްދިނީ ސާޖިއޯ އަގުއޭރޯ އަދި ބަރނާޑޯ ސިލްވާއެވެ.\nރޭ ކުޅުނު ދެ މެޗުގެވެސް ދެވަނަ ލެގު އޮންނާނީ އަންނަ މަހުގެ އަށްވަނަ ދުވަހުއެވެ.\nޔުސައިން ބޮލްޓު ފުޓުބޯޅަ ކުޅުމުން ރިޓަޔާ ކޮށްފި\nއެމިލިއާނޯ ސަލާ ދަތުރު ކުރި ޖެޓް ގެއްލިގެން ހޯދަން ފަށައިފި\nމޮރީނިއޯ ގަތަރަށް ކުރި ދަތުރުގައި މުޅިން "އަންތަރީސް" ވެއްޖެ


'Black Fungus' ge 45,000 case India in fenijje - vNews.mv\n"ބްލެކް ފަންގަސް" ގެ 45،000 ކޭސް އިންޑިއާއިން ފެނިއްޖެ\nސައިފް އަޒްހަރު 22 July 2021, 19:32\nވޭތުވެދިޔަ2މަސް ދުވަހުގެތެރޭ އިންޑިއާއިން ބްލެކް ފަސްގަސްގެ 45،000 އަށްވުރެ ގިނަ ކޭސްތައް ފެނިފައިވާ ކަމަށް އިންޑިއާގެ މައި ސަރުކާރުގެ ހެލްތު މިނިސްޓްރީން ބުނެފިއެވެ.\nއިންޑިއާގެ ޕާލަމެންޓުގައި ވާހަކަ ދައްކަވަމުން ޖޫނިއަރ ހެލްތު މިނިސްޓަރ ބާރަތީ ޕްރަވިން ޕަވަރް ވިދާޅުވީ، ބަލި ޖެހުނު މީހުންގެ އަދަދުތައް އިތުރުވެގެން ދިޔައިރު، ބްލެކް ފަންގަސްގެ ސަބަބުން މިހާތަނަށް 4،200 މީހުން މަރުވެފައިވާ ކަމަށެވެ.\nބްލެކް ފަންގަސްއަށް ކިޔާ ސައިންޓިފިކް ނަމަކީ "މިއުކޯރމައިކޯސިސް" އެވެ.\nމިއީ ދުނިޔޭގައި ވަރަށް ނާދިރު ހާލަތެއްގައި މެނުނީ ފެންނަ ބައްޔަކަށް ކުރިން ވިނަމަވެސް، ކޮވިޑްބައްޔާ ގުޅިގެން ބްލެކް ފަންގަސް އިންޑިއާގައި ވަރަށް ބޮޑަށް އިތުރުވެގެން ގޮސްފައިވެއެވެ.\nބްލެކް ފަންގަސްގެ ނުރައްކާތެރިކަން ބޮޑުކަމުން، އެ ބަލިޖެހޭ މީހުންގެ ހަށިގަނޑުގައި ބަލި ސިކުނޑިއަށް ފެތުރުން ހުއްޓުވަން އިންޑިއާގެ ޑޮކްޓަރުންވަނީ ބައެއް ބަލިމީހުންގެ ލޮލާއި، ނޭފަތާއި އަދި ދަތްދޮޅިވެސް ނަގާފައެވެ.\nސަރުކާރުގެ ތަފާސްހިސާބުތައް ދައްކާގޮތުން، އިންޑިއާގައި ބްލެކް ފަންގަސްގެ އެންމެ ގިނަ ކޭސްތައް ފެނިފައިވަނީ ހުޅަނގުގެ މަހާރަޝްޓްރާ ސްޓޭޓުން،، އެ ސްޓޭޓުން އެކަނިވެސް 8،348 ކޭސް ފެނިފައިވެއެވެ.\nކޮވިޑްބަލީގެ ކުރިން އިންޑިއާއިން ބްލެކް ފަސްގަސްބަލި ފެނިފައިވަނީ އެވްރެޖް ގޮތެއްގައި އަހަރެއްގެ މައްޗަށް ވިއްސަކަށް ކޭސްއެވެ.\nބްލެކް ފަސްގަސްޖެހޭ މީހުންގެ ތެރެއިން ހަކުރުގެ މިންވަރު މަތީ މީހުންނާއި، އެޗްއާއިވީ ނުވަތަ ހަށިގަނޑުގެ ގުނަވަނެއް ބަދަލުކުރުންފަދަ ކަމެއް ކޮށްފައިވާ މީހެއްނަމަ އެމީހެއްގެ ހާލަތު ވަރަށް ގޯސްވެގެންވެގެންދާ ކަމަށްވެއެވެ.\nއިންޑިއާ ސަރުކާރުން އިއްޔެ ހާމަކުރި ލިޔެކިއުންތައް ބުނާގޮތުން، ބްލެކް ފަންގަސް އިންޑިއާގައި ޕީކަށް އަރައިގެން ގޮސްފައިވަނީ މެއިމަހައި ޖޫންމަހުގެ ތެރޭގައެވެ. އެހެން ނަމަވެސް މިހާރު އެބަލި ޖެހޭ މީހުންގެ އަދަދުތައް މަދުވެފައިވާ ކަމަށް ދައްކާފައިވެއެވެ.


ފުރަތަމަ 13 ދުވަހު 75 ހާހަށްވުރެ ގިނަ މީހުން އުމްރާވި ފުރަތަމަ 13 ދުވަހު 75 ހާހަށްވުރެ ގިނަ މީހުން އުމްރާވި\nފުރަތަމަ 13 ދުވަހު 75 ހާހަށްވުރެ ގިނަ މީހުން އުމްރާވި\nއުމްރާއަށް ހުޅުވާލުމުން ބައެއް މީހުން އުމްރާވުމަށް ޙަރަމްފުޅަށް ވަންނަނީ.- ފޮޓޯ: ހަރަމައިން\nއުމްރާގެ އަޅުކަމަށް ޙަރަމުފުޅު އާއްމުކޮށް ހުޅުވާލުމުން މިދިޔަ 13 ދުވަހުގެ ތެރޭގައި 75 ހާހަށްވުރެ ގިނަ މީހުން އުމްރާގެ އަޅުކަން ފުރިހަމަކޮށްފިއެވެ.\nކޯވިޑުން ރައްކާތެރިވުމަށް އެޅި ފިޔަވަޅެއްގެ ގޮތުން މުސްލިމުންގެ އެންމެ މުޤައްދަސް ޙަރަމް ކަމަށްވާ، މައްކާގެ މާތްވެގެންވާ މަސްޖިދުލްޙަރަމް ބަންދުކޮށްފައި އޮންނަތާ7މަހަށްފަހު އާއްމުކޮށް ހުޅުވާލީ މިމަހުގެ4ވަނަދުވަހުއެވެ.\nއުމްރާގެ އަޅުކަމަށް އަލުން ޙަރަމުފުޅު ހުޅުވާލާފައިވަނީ3ފިޔަވައްސަކަށް ބަހާލައިގެންނެވެ. ފުރަތަމަ ފިޔަވަހީގައި އުމްރާވުމުގެ ފުރުސަތު ދީފައިވަނީ މައްކާގައި އުޅޭ ރައްޔިތުންނަށެވެ. ސައުދީ ސަރުކާރުން ބުނީ ފުރަތަމަ ފިޔަވަހި ނިމުނު އިރު 70 ހާހަށްވުރެ ގިނަ މީހުން އުމްރާގެ އަޅުކަން ފުރިހަމަކޮށްފައިވާކަމަށެވެ. އަދި އުމްރާއަށް ހުޅުވާލިފަހުން މިހާތަނަށް ކޯވިޑްގެ އެއްވެސް ކޭހެއް ފެނިފައިނުވާކަމަށްވެސް ސައުދީ ސަރުކާރުން ބުނެއެވެ.\nއުމްރާގެ ދެވަނަ ފިޔަވަހިކަމަށްވާ މައްކާއިން ބޭރު ސައުދީ އެހެން ރައްޔިތުންނަށް ޙަރަމްފުޅު ހުޅުވާލަން ހަމަޖެހިފައިވަނީ މާދަމާ ރަބީއުލްމަހުގެ 1 ވަނަދުވަހުއެވެ. މި ފިޔަވަހީގައި ހުއްދަ ދިނުމަށް ހަމަޖެހިފައިވަނީ ޙަރަމްފުޅުގެ 75 އިންސައްތަ ޖާގަ ފުރޭވަރަށެވެ. މި ފިޔަވަހީގައި ދުވާލަކު 40000 މީހުންނަށް ޙަރަމްފުޅަށް ވަދެވޭނެއެވެ.\nސައުދީ ސަރުކާރުން ބުނީ އެހެން ޤައުމުތަކުގެ ރައްޔިތުން އުމްރާވުމަށް ކަނޑައަޅާ އުސޫލްތައް ޤައުމުތައް ވަކިވަކިން އެގޭގޮތަށް އާއްމުކުރާނެކަމަށެވެ. އަދި ޤައުމުތަކަށް އުސޫލްތައް ކަނޑައަޅަނީ އެ ޤައުމެއްގައި ކުރިޔަށް އޮތް ހަފްތާތަކުގައި ކޯވިޑްގެ ހާލަތު އޮންނަ ގޮތަކަށް ބަލައިގެންކަމަށްވެސް ސައުދީ ސަރުކާރުން ބުނެއެވެ. ޚަރަމްފުޅު އަލުން ހުޅުވާލާއިރު އުމްރާގެ އަޅުކަމުގައި އަދި ބައިވެރިވެވޭނީ އުމުރުން 18 އަހަރާއި 65 އަހަރުގެ މީހުންކަމަށް ސައުދީ ސަރުކާރުން ބުނެފިއެވެ.\nސުވަރުގޭގެ ބިންކޮޅުގެ ތެރޭގައި ހިމެނޭ މަސްޖިދުއް ނަބަވީގެ ރައުޟާ.- ފޮޓޯ: ހަރަމައިން\nމޭމަހުގެ 31 ވަނަދުވަހު މަސްޖިދުއް ނަބަވީ އަލުން ހުޅުވާލުމަށްފަހު ރައުޟާއަށް ޒިޔާރަތްކުރާ މީހުންނަށް އެ ސަރަހައްދުވެސް މިއަދުން ފެށިގެންވަނީ ހުޅުވާލާފައެވެ.\nސައުދީގައި ކޯވިޑް ޖެހޭ މިންވަރު މިހާތަނަށް ވަނީ ވަރަށް ބޮޑަށް ކޮންޓްރޯލްވެފައެވެ. ބަލީގެ އެންމެ ހާލަތު ބޮޑުވި ދުވަސްވަރު ބަލިޖެހޭ މީހުންގެ އަދަދު އެތައް ހާހެއް މަތީގައި ހުރިނަމަވެސް މިހާރު މިއަދަދު ވަނީ 450 ވުރެ ދަށަށް ޖެހިފައެވެ. ސައުދީން އިއްޔެ މި ބައްޔަށް ޕޮޒިޓިވްވީ 433 މީހުންނެވެ. މި ބަލީގައި އެ ޤައުމުގައި މިހާރު ފަރުވާ ހޯދަމުން އަންނަނީ 8 ހާސް 500 މީހުންނެވެ.\nމައްކާ މަދީނާއަށް ބަލާލާއިރު މައްކާއިން އިއްޔެ މި ބައްޔަށް ޕޮޒިޓިވްވީ 27 މީހުންނެވެ. އަދި މަދީނާއިން ޕޮޒިޓިވްވީ 51 މީހުންނެވެ.


މަޤާމް :ކްލިނިކަލް އެއިޑް\nމަޤާމް: ކްލިނިކަލް އެއިޑް\nމަޤާމުގެ ނަންބަރު: J-310675\nމަޤާމުގެ ކްލެސިފިކޭޝަން: މެޑިކަލް އެސިސްޓެންޓް\nޑޮކްޓަރާއި ބަލިމީހާއާއި ދެމެދު ދެކެވޭ ވާހަކަތައް ދެފަރާތަށްވެސް ރަނގަޅަށް ސާފުވާނޭގޮތަށް ކިޔައިދީ، ބަލިމީހާ އެގްޒެމިން ކުރުމުގައި ޑޮކްޓަރާއި ބަލިމީހާއަށް އެހީތެރިވެދިނުން.\nބަލިމީހުން ބަލަން ފެށުމުގެ ކުރިން ޑިއުޓީގައި ބޭނުންކުރަންޖެހޭ އެންމެހާ ތަކެތި ހަމަތޯބަލައި ބަލި މީހުން ބަލާ ކޮޓަރި ތައްޔާރު ކުރުން.\nޑޮކްޓަރަށް ދައްކަން އަންނަ ބަލިމީހުންނަށް ދޫކުރެވިފައިވާ ނަންބަރުގެ ތަރުތީބުން ބަލިމީހުން ބެލުމުގައި ޑޮކްޓަރަށް އެހީވުމާއި ޑޮކްޓަރ ކޮޓަރިއަށް ލިބޭ ފޯނު ކޯލުތަކަށް ޖަވާބު ދިނުން.\nބަލިމީހާގެ ބަލީގެ ތަފްޞީލް ޕޭޝަންޓް ރެކޯޑް ޑޮކްޓަރުގެ ލަފާގެމަތިން ބެލެހެއްޓުން.\nބަލިމީހާގެ އެކި އެކި ޓެސްޓްތައް ހެދުމުގައި ޑޮކްޓަރަށް އެހީތެރިވުން.\nނޯޓް: މަޤާމަށް ޢައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓުގެ ޖުމްލަ 45% (ސާޅީސް ފަހެއް) އިންސައްތައަށްވުރެ މަތިވާން ޖެހޭނެއެވެ.\nމަޤާމަށް އެދެންވީ ގޮތާއި ސުންގަޑި: މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 20 އޮކްޓޫބަރު 2019 ވާ އާއްދީތަ ދުވަހުގެ 13:00 ގެ ކުރިން، މި ހޮސްޕިޓަލުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް ކުރައްވާނީ [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމުއްދަތު: މި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 21 އޮކްޓޫބަރު 2019 އާއި 07 ނޮވެމްބަރު 2019 އާއި ދެމެދު މި ހޮސްޕިޓަލުގައެވެ.\n10 ޞަފަރު 1440\nސުންގަޑި: 20 އޮކްޓޫބަރު 2019 13:00\n- ވަޒީފާއަށް އެދި ހުށައަޅާ ފޯމް


galehiri: ދެއްވަދޫ ގަނޑުވަރު\n"ވަރަށްކުރީ ޒަމާނުއްސުރެ، މާލޭގައްޔާއި އަދި ރާއްޖޭގެ ބައެއް އެހެން ރަށްރަށުގައި އެކި ނަންނަމުގައި "ގަނޑުވަރު" ކިޔާ ތަންތަން ހުންނަކަމާއި "ގަނޑުވަރު" މި ލަފުޒު އިވުމުން އަޅުގަނޑުމެންނަށް ސިފަކުރެވެނީ، އިންޑިޔާ ނުވަތަ އެފަދަ އެހެން ބޮޑެތި ގައުމުތަކުގައި ހުންނަ ގަނޑުވަރު ނުވަތަ "ޕެލަސް"ތައް ކަމަށާއި، ނަމަވެސް ދިވެހި ރާއްޖޭގައި "ގަނޑުވަރު" ކިޔާފައިވާ ތަންތަނަށް އެފަދައިން ނަން ދީފައިވަނީ، އެޢިމާރާތެއްގެ ރީތިކަމާއި މުއްސަނދިކަމަކުން ނޫންކަމާއި އެއީ ޝާހީ ޢާއިލާއެއްގެ ބޭފުޅުން އެޢިމާރާތެއްގައި އުޅުއްވުމުން ނޫނީ އެހެންގޮތަކަށް ދަންނަވާނަމަ، އެތަނެއްގައި އުޅުއްވި ބޭބޭފުޅުންގެ ނަސަބުފުޅުގެ މައްޗަށް ބަލާފައިކަމަށް" ދިވެހިތާރީޚަށް އަގުހުރި ޚިދުމަތްތަކެއް ކޮށްދެއްވަމުން ގެންދަވާ އަލްފާޟިލާ ނަސީމާ މުޙައްމަދު "ހަވީރު" ނޫހުގައި ލިޔުއްވާފައިވެއެވެ.\nމީގެ ގިނަ އަހަރުތަކެއްގެ ކުރިން ދެއްވަދޫގައިވެސް ގަނޑުވަރެއް ހުއްޓެވެ. އެގަނޑުވަރުގެ މަޝްހޫރުނަމަކީ ދެއްވަދޫ ބޮޑު ގަނޑުވަރެވެ. ދެއްވަދޫ މެދު ގަނޑުވަރު ކިޔައި އުޅުނީވެސް އެތަނަށެވެ.\nއެދުވަސްވަރު ޝާހީ ޢާއިލާގެ ބޭފުޅުން ދިރިއުޅުއްވަމުން ގެންދެވި އެހެން ގަނޑުވަރުތަކެއް ދެއްވަދޫގައި ހުރުން އެކަށީގެންވެފައި އެތަންތަނަށްވުރެ މިތަން ބޮޑުވުމާއި މިތާނގައި އުޅުއްވާ ބޭފުޅުންގެ އިސްކަމެއް ހުރުމުން އެތަނަށް ބޮޑު ގަނޑުވަރު ކިޔުމަކީ ވެދާނެކަމެކެވެ. އަދި ދެއްވަދޫގައި އެހެން ގަނޑުވަރުތަކެއް ހުރެފައި އެތަންތަނުގެ މެދަށްވާ ހިސާބެއްގައި ނުވަތަ ރަށުގެ މެދަށްވާ ހިސާބުގައި މިތަންހުރުމުން މެދުގަނޑުވަރު ކިޔާފައިވުމަކީވެސް އެކަށޭނަ ކަމެކެވެ.\nދެއްވަދޫ ގަނޑުވަރު ބިނާކޮށްފައިވަނީ އެރަށުގެ މައުލޫދު ހަރުގެ ޢިމާރާތްކޮށް މިހާރު މެޖިސްޓްރޭޓް ކޯޓް އެހުރި ހިސާބުގައެވެ. މިއީ އެޒަމާނުގައި ގާތްގަނޑަކަށް ރަށުގެ މެދަކާ ހިސާބެވެ. ދިވެހިރާއްޖޭގެ ދެރަސްކަލެއްގެ ޚާންދާނާ ގުޅިފައިވާ ބޭފުޅުން ދިރި އުޅުއްވާފައިވާ މިގަނޑުވަރުގެ ގާފޮޅުގެ ބައިބައި ވަރަށްފަހަކާ ޖެހެންދެން އެތަނުން ފެންނަށް ހުއްޓެވެ. ދެއްވަދޫގެ އުތުރު ފަރާތުގައި ހަދަމުންދިޔަ ފާލަމެއްގައި ބޭނުންކުރުމަށް ގަނޑުވަރުގެ ގާފޮޅުގެ ބައެއް ގައުގައު ބޭނުންކުރިއެވެ. އެތަނުގެބިމުން ގަނޑުވަރުގެ ދުވަސްވީ ބައެއްކަހަލަ އެއްޗެތި އެކިދުވަސްވަރު ފެނިފައިވެއެވެ. މިއާއެކުމެ އެތާނގައި އުޅުއްވި ބޭފުޅުންނަކީ ރަންރިހީގެ ގަހަނާއާ ފައިސާއާ މުދަލުގެ ގޮތުން މުއްސަނދި ބޭފުޅުންކަންވެސް އެނގެއެވެ.\n1960ގެ އަހަރުތަކާ ހަމައަށްވެސް ދިވެހިރާއްޖޭގައި މުއްސަނދިމީހުން އެންމެގިނައީ އައްޑޫ ފުވައްމުލައް ހުވަދޫގައެވެ. އޭގެ އެންމެބޮޑު ސަބަބަކީ ސިލޯނާ އިންޑިޔާއާ އެހެންވެސް އަވަށްޓެރި ޤައުމުތަކަށް ދަތުރުކުރާ އޮޑިފަހަރުތައް އެބައިމީހުންގެ އަތުގައި ގިނަކަމާ ދަތުރުކޮށްގެން އެކިބާވަތުގެ މުދައު ފާސްމާން ވެހާމާން ހެޔޮއަގުގާ ގަނެގެން ގެނައުމެވެ. އޭގެއިތުރަށް އެތަންތާނގެ ތަނަވަސްކަންހުރި ރައްޓެހިންނާ މީސްމީހުންނަށް ފޯރުވޭ ހަދިޔާބަދިޔާގެ ބަދަލުގައި އެފަރާތްތަކުން ފޯރުވާ އެކިބާވަތުގެ ހަދިޔާގެ ގިނައެއްޗެތި ލިބޭ ބަޔަކަށްވެސްވުމެވެ. އެހެންވުމުން އައްޑޫ ފުވައްމުލައް ހުވަދޫގެ އެކަމުގެ ކުޅެދުންތެރިންނަށް ރާއްޖޭގެ ނިސްބަތުގައި ފޯރުންތެރިންނަށް ވުމުގެ ފުރުޞަތު ބޮޑުވެގެންދަނީއެވެ.\nވަރަށް ފަހަކާ ޖެހެންދެން ބިނާގެ އަސަރު ފެންނަންހުރި ދެއްވަދޫ ގަނޑުވަރު، ނިސްބަތްވާ "ގެ"އަކީ، ގަނޑުވަރެއްކަމަށް ބަލަންފެށުނީ ދެއްވަދޫ ރަސްގެފާނު އައްސުލްޠާން މުޙައްމަދު ބިން ޙާއްޖު ޢަލީ އަށް ދިވެހި ރަސްކަން ލިބިވަޑައިގަތުމާއި ހަމައިންނެވެ. އެގެއަކީ ރަސްކަން ލިބިވަޑައިގަތުމުގެ ކުރިން އެމަނިކުފާނު އުޅުއްވާފައިވާ އެބޭފުޅުންގެ ޢާއިލީ ގެކޮޅެވެ. އުތީމު ރަދުން އުތީމުގައި އުޅުއްވި "ގެ" ފަހުން ގަނޑުވަރަކަށް ބަދަލުވުމަކީ މިދެންނެވި ގޮތުގެ ދަލީލެކެވެ. ދެއްވަދޫ ރަސްގެފާނަށް ރަސްކަން ލިބިވަޑައިގެންނެވިއިރުވެސް އެގޭގައި އެރަދުންގެ ދައިތާފުޅު ދޮންދަލޭކާ ކަނބުލޭގެފާނާއި އެކަމަނާގެ ބައެއް ބޭފުޅުން އުޅުއްވަމުން ގެންދެވިއެވެ. ދެއްވަދޫ ރަސްގެފާނަށް ރަސްކަން ލިބިވަޑައިގަތުމަށްފަހު ދޮންދަލޭކާ ކަނބުލޭގެފާނު އުޅުއްވަމުން ގެންދެވީ މާލެއާއި ދެއްވަދޫގައެވެ. އޭގެ މާފަހުގެތާރީޚެއްގާ މިކަމަނާގެ ޚާންދާނުގެ ބޭފުޅަކާ މުޡުހިރުއްދީން ރަސްގެފާނުގެ ޚާންދާނުގެ ބޭފުޅަކާ ޒަވާޖީގޮތުން ގުޅިވަޑައިގެން އެގަނޑުވަރުގައި އުޅުއްވަމުން ގެންދެވުމަކީ އެތަން ގަނޑުވަރަކަށްވީގޮތެއް ނޫނެވެ. ދެއްވަދޫ ރަދުންގެ ދައިތާފުޅު ދޮންދަލޭކާ ކަނބުލޭގެފާނަކީ އޭނާގެ ބޮޑު ދައިތާފުޅު ދޮންދަލޭކާ ކަނބުލޭގެފާނެއް ނޫނެވެ.\nދެއްވަދޫ ގަނޑުވަރުގެ ނަމުން މަޝްހޫރުވި ގޭގައި ކުރިންއުޅުއްވީ ދެއްވަދޫ ރަދުންގެ ބައްޕާފުޅާއި މަންމާފުޅާއި އެޚާންދާނުގެ ބައެއް ބޭފުޅުންނަށްވިޔަސް އެދުވަސްވަރު އެތަން ހަދާފައިހުރީ ކޮންގޮތަކަށްކަމެއް ނޭނގެއެވެ. ނަމަވެސް ޒަމާނާއި ފޯރުންތެރިކަމަށް އަންނަ ބަދަލެއް އެތަނަށްވެސް އަންނާނެކަމަށް ގަބޫލުކުރެވެއެވެ. މިހެނީ އެބޭފުޅުންގެ ދެފަރާތްޕުޅުގެ ޚާންދާނަކީ މުޅިރާއްޖޭގެ ނިސްބަތުގައިވެސް ޢިލްމުވެރި ފޯރުންތެރި ބޭފުޅުންނެވެ.\nއެޒަމާނުގައި ހުވަދުއަތޮޅުގެ ފޯރުންތެރި ބައެއްގޭގެ ހަދާފައިހުންނަގޮތް ތިނަދޫ ޖަނަވަރީގޭ އަލްމަރުޙޫމް ޙަސަން ޙިލްމީ ލިޔުއްވުމުން ސިފަކޮށްދެއްވާފައިވެއެވެ. މިއީ ކޮންމެހެން ދެއްވަދޫ ގަނޑުވަރު އެދުވަސްވަރު ހުރިގޮތްކަމަށް ބެލުން ލާޒިމެއްނޫނެވެ.\n"ކުރީޒަމާނުގެ ހުވަދުއަތޮޅުގެ ބޮޑެތި މީސްމީހުންނާއި ފޯރުންތެރި މާވަޑިންގެ ގޭގެ ހުންނަނީ މާވަލުގެއަކާއި(މެދު އެތެރެ ގެއަކާއި) ބޭރުގެއަކަށްވާގޮތަށް ގެ ބައިކޮށް ހަދާފައެވެ. ގާފޮޅުހުންނަނީ ފަރުން ބޮޑެތިގައު ކަނޑައިގެން ގައުތައް ކޮށައި އޮމާންކޮށްފައެވެ. ގެއަށްވަންނަ މައިދޮރުގެ ދެފަރާތުން ބިތުގައި ރުއްވަކަރާ އެކިބާވަތުގެ ލަކުނޑީގެ ފިލާޖަހައެވެ. މޮޅު ގެތަކުގެ އެބިތާއި އެތެރެގެއަށްބައިވާ ހިސާބުގެ ބިތުގެ ފިލާގައި ކެނޑުންތަކާއި ކަނޑައިނަގާފައިވާ ރީތި ކުރެހުންތައް ހުރެއެވެ. ގޭގެ ހުރަސްބިތް ހުންނަނީ ގާފޮޅުމަތި ކޮނެފައި އެތާނގައި އޮމާންކޮށް މަށައިފައިވާ ދުނބުރިދަނޑި ބައިފޫޓެއްހާ ގާތްގާތުގައި ޖަހާފައެވެ. އަދި އޭގެހުރަހަށް ބައިފޫޓެއްވަރު ހަތަރެސްކަން ގޮޅި ހެދޭގޮތަށް އަޅާފައި ހުންނަނީވެސް ދުނބުރި ދަނޑިއެވެ. ދަނޑިތައް ބަނދެފައި ހުންނަނީ ހިމަ ރޯނުންނެވެ. ބިތްތައް ނިވާކުރަނީ ވިޔެފައިވާ ދިވެހިރުކުގެ ފަނުންނެވެ. މޮޅު ގޭގޭގައި ފަންގިން ބިތްތައް ނިވާކުރެއެވެ. އެތެރެގޭގައި ބަހައްޓާފައި ހުންނަނީ ދުނބުރިންޖަހައި ރޯނުފުރާފައިވާ ދެއެނދާއި ރުއްވަކަރުން ހަދާފައިވާ އައްޓެކެވެ. ބޭރުގޭގާ ހުންނާނީ ކުރިންދެންނެވިހެން ހަދާފައިވާ ދިމާއެނދަކާއި ބޮޑުއައްޓަކާއި ކުޑައައްޓެކެވެ. މުޅިގެ ހިޔާކޮށްފައި ހުންނަނީ ފަނުންނެވެ."\nދެއްވަދޫ ރަސްގެފާނު(އައްސުލްޠާން މުޙައްމަދު ބިން ޙާއްޖު ޢަލީ)އަށް ރަސްކަން ލިބިވަޑައިގަތުމުގެ ކުރިން އެގަނޑުވަރުގައި އެމަނިކުފާނު އުޅުއްވީ އެމަނިކުފާނުގެ ޢިލްމީ ބައްޕާފުޅާއި އެދުރު އެދުރު ބޭބޭފުޅުންގެ އަރިހުން ތަޢުލީމު ޙާޞިލް ކުރެއްވުމަށްފަހު ދެއްވަދޫގެ ޚަޠީބަކަށް އޭނާ ހުންނެވި ދުވަސްކޮޅުއެވެ. އޭގެފަހުން މާލެވަޑައިގެން ދިވެހި ހަތަރު ރަސްކަލެއްގެ ރަސްކަމުގައި މާލޭގައި އިސް ފަނޑިޔާރުކަން ކުރެއްވިއެވެ. އަދި އެދުވަސްވަރު ބޭރުގެ މޮޅު ޢިލްމުވެރިއެއްކަމުގައިވާ އައްސައްޔިދު މުޙައްމަދު ޝަމްސުއްދީން އަރިއަހުންވެސް އެމަނިކުފާނު އިތުރަށް ޢިލްމު އުނގެނިވަޑައިގަތެވެ. އެންމެފަހުން އައްސުލްޠާން މުޙައްމަދު ބިން ޙާއްޖަ ޢަލީ(ދެއްވަދޫ ރަސްގެފާނު)ގެ ނަންފުޅުގައި ދިވެހި ރަސްކަންކުރެއްވި ބޭފުޅަކީވެސް އެއީއެވެ.\nއަޅުގަނޑު ދުށް http://maj.s5.com/meedhoo_genealogy.htm ވެބްސައިޓުގާ މުޙައްމަދު ޝަމްސުއްދީން އައްޑޫ ބޮޑުފަނޑިޔާރު ތަކުރުފާނުގެ ބަފައިކަލެއްގެ ނަންފުޅަކަށް ލިޔެފައިވަނީ ދޮއްތަޑަފި އެދުރު ކަލޭގެފާނުގެ ފުތް، އެދުރު ދޮންތަކުރުފާނުގެ ފުތް، ޢަލީ އެދުރު ތަކުރުފާނުގެ ދި، ސަންފާ ބީފާނުގެ ފުތް، އެދުރު އިސްމާޢީލް ތަކުރުފާނުގެ ދި، ބީފާނުގެ ފުތް، އެދުރު ޙަސަން ނާއިބެވެ. މައިކަނބަލުންގެ ނަންފުޅެއްކަމަށް އޭގައި ލިޔެފައިވަނީ، ސަންފާބީ އެވެ. މިފަނޑިޔާރު ތަކުރުފާނުގެ ބޭފުޅުންގެތެރޭގައި ޢަލީ ތުއްކަލާގެ ނަންފުޅެއް އެ ވެބްސައިޓުގައި އެނގެންނެތެވެ. ނަމަވެސް ކުރިއްސުރެ އިތުބާރުކުރެވޭ ދިވެހިތާރީޚީ ގިނަ ފަތްފުށްތަކުގައި ލިޔެވި ފެންނަން ހުރުމުން ދެއްވަދޫ ރަސްގެފާނުގެ ބައްޕާފުޅު އަލްޙާއްޖު ޢަލީ ތުއްކަލާގެ ބަފައިކަލުންނަކީ އައްޑޫ މީދޫ އަލްޤާޟީ މުޙައްމަދު ޝަމްސުއްދީން އައްޑޫ ބޮޑުފަނޑިޔާރު ތަކުރުފާނު ކަމާމެދު ދެބަސްވެވޭނޭ ތަނެއް ނެތެވެ.\nއަލްޙާއްޖު ޢަލީތުއްކަލާ އަކީ، ދެއްވަދޫ ރަސްގެފާނާ، ދޮންދަލޭކާ ކަނބުލޭގެފާނާއި، މަރިޔަމް ކަނބުލޭގެފާނުގެ ވެސް ލޮބުވެތި ބައްޕާފުޅެވެ. ޢަލީތުއްކަލާ ހުވަދޫއަށް ވަޑައިގެން ކައިވެނިފުޅުކުރެއްވީ، "އައިސާދިޔޯ"އާ އެވެ. ދިޔޯގެ މާނައަކީ "ރީތި އަންހެނާ" އެވެ. މިކަމަނާގެ ބައްޕާފުޅަކީ، ފުރަމާލޭގައި އިސް ފަނޑިޔާރުކަން ކުރެއްވި އަދި ހުވަދުއަތޮޅު ތިނަދޫ އަބޫބަކުރު ސްކޫލްގެ ނަންވެސް އެފަރާތްޕުޅަށް ނިސްބަތްވާ ވާދޫ އަބޫބަކުރު ފަނޑިޔާރު ތަކުރުފާނެވެ. އައިސާދިޔޯގެ މައިކަނބަލަކީ ދެއްވަދޫގެ ބޭފުޅެކެވެ. އެހެންކަމުން އަލްޙާއްޖު ޢަލީތުއްކަލާ އާއި އައިސާދިޔޯ އާ ދެމަފިރިކަނބަލުން ހިމެނިގެންދަނީ އަލްޢައްލާމާ އައްޝައިޚް މުޙައްމަދު ޖަމާލުއްދީން ވާދޫ ދަންނަކަލޭގެފާނުގެ އަރިހުން ތަޢުލީމް ޙާޞިލް ކުރައްވައިގެން ދިވެހިރާއްޖޭގެ އިސް ފަނޑިޔާރުކަން ކުރެއްވި ވަރަށްބޮޑު ޢިލްމުވެރި ދެބޭފުޅެއްގެ ދެބޭފުޅުންނަށެވެ. މިދެންނެވި އައިސާދިޔޯގެ ނަންފުޅަކަށް އައިސާބީ ކަނބުލޯވެސް ލިޔެފައި ހުރެއެވެ. އޭގެ އިތުރަށް ގުދުރަތުން އެކަމަނާއަށް ހަދިޔާކުރެއްވި ނިޢުމަތެއްކަމަށްވާ އާދަޔާޚިލާފު ރީތިކަމަށްޓަކައި އެދުވަސްވަރު "ދެއްވަދޫ ރީތި އަންހެންބޭފުޅާ"(ދެއްވަދޫ ކަކުނީދިޔޯ)ގެ ނަންފުޅުންވެސް އެކަމަނާއަށް މަޝްހޫރުކަން ލިބިވަޑައިގެންފައިވެއެވެ.\nއަލްޙާއްޖު ޢަލީތުއްކަލާއާއި އައިސާ ދިޔޯ އާ ދެކަނބަލުންގެ ދަރިކޮޅުގެ ބައެއްބޭފުޅުން ދެއްވަދޫ ބޮޑު ގަނޑުވަރުގައި އުޅުއްވިއެވެ. މިދަރިކޮޅު ހިނގައި ގުޅިފައިވާ ގޮތަށް ބަލާލުމުން ފާހަގަކުރެވޭ ޚާއްޞަ ކަންކަމެއް އެދަރިކޮޅުން އެބަފެނެއެވެ. ކީރިތި ޤުރުއާން ހިތުދަސްކަމާ، އިސްލާމީ ޢިލްމުވެރިކަމާ، އިސްލާމީ އަޅުވެރިކަމާ، ޚުލްޤުހެޔޮ ބަނިޔާދަންކަމާ، މަސްވެރިކަމާ، ދަނޑުވެރިކަމާ، ފަޤީރު މިސްކީނުކަމާ، ފައިސާވެރި ތަނަވަސްކަމާ، ދިވެހިރާއްޖޭގެ އެންމެމަތީ ވެރިކަމާ، ބޮޑުފަނޑިޔާރުކަމާ، ވަޒީރުކަމާ، އަމީރުކަމާ، ޤާޟީކަމާ، ތަފާތު ފަންނުގެ ޑޮކްޓަރުކަމާ، އިންޖިނޭރުކަމާ، ޤާނޫނުހަދާ މަޖިލިސްގެ މެމްބަރުކަމާ، ކަތީބުކަމާ، މުދިންކަމާ، އަތޮޅުވެރިކަމާ، ޤާނޫނީ ވަކީލުކަމާ، ޢަސްކަރީންނާ، ދިވެހި ބޭސްވެރި ޙަކީމުންނާ، ތަފާތު މަސައްކަތުގެ ހުނަރުވެރިންނާ، ދިވެހިރާއްޖޭގެ ހުރިހާ ގިންތީއަކުން ގިނަ ކަންކަމެއް އެދަރިކޮޅުން ފެނެއެވެ.\nކޮންމެއަކަސް ދެއްވަދޫ ގަނޑުވަރު، މިހާރު ދެއްވަދޫގެ ބިމުގައި ފެންނަން ނެތަސް އެގަނޑުވަރާ ގުޅިފައިވާ ދަރިކޮޅުގެ ސިލްސިލާއިން ދީނީ ގައުމީ ވަޠަނީ ތަފާތު ކަންކަމުގެ ކުލަތައް ތަފާތު ފެންވަރުގައި ފެނެއެވެ.\n01 އެޕްރީލް 2012މ.


Katrina aa vahtharu meehaku fenijje\nކެޓްރީނާ އާއި އަލީނާ--\nކެޓްރީނާއާ ވައްތަރު މީހަކު ފެނިއްޖެ\nބޮލީވުޑުގެ މަޝްހޫރު ބަތަލާ ކެޓްރީނާ ކައިފް އާ ވައްތަރު މީހަކު ފެނިއްޖެ އެވެ.\nކެޓްރީނާ އާ ވައްތަރުވެގެން އުޅެނީ މޮޑެލް އަދި ޓިކް ޓޮކް ތަރި އަލީނާ ރާއި އާއެވެ. އެކަމާ ގުޅޭ ގޮތުން އަލީނާ އިންޑިއާގެ ނޫހަކަށް ދިން އިންޓަވިއުއެއްގައި ބުނީ އޭނާގެ އާއިލާ މެންބަރަކު އަދި ރަހުމަތްތެރިއަކު ވެސް ކެޓްރީނާ އާ ވައްތަރު ކަމަށް އެއްވެސް އިރެއްގައި ބުނެފައި ނުވާ ކަމަށެވެ.\nNot all those who wonder are lost 💕 #quote#motivation#model#fashion#makeup#india#indianfashion#model#actress#inspiration#healthy#bollywood#fit#travel#fashion#indianactress#sports#weights#food#mumbai#love#modelling#selfie#indiangirl#indianmodel#sexy#makeuptutorial#love#modelling#beauty#style#bloggerstyle#love#london#mumbai#healthy#motivation\nއެކަމާ ގުޅޭ ގޮތުން ކެޓްރީނާ އަދި އެއްޗެއް ބުނެފައެއް ނެތެވެ. ގިނަ ބައެއްގެ ލޯބި ހޯދާފައިވާ ކެޓްރީނާ ވަނީ ގިނަ ފިލްމުތަކެއްގައި މަސައްކަތްކޮށްފަ އެވެ. އޭގެ ތެރޭގައި "ޒީރޯ" އާއި "ޓައިގާ ޒިންދާ ހޭ" އާއި "ދޫމް 3" އާއި "ޖަބް ތަކް ހޭ ޖާން" އަދި "އަޖަބް ޕްރޭމް ކީ ގަޒަބް ކަހާނީ" ހިމެނެ އެވެ.\nކެޓްރީނާ އެންމެ ފަހުން ފެނިފައި ވަނީ "ބާރަތު" އިންނެވެ. އެ ފިލްމަށް ބޮޑު ކާމިޔާބެއް ލިބިފައި ވާއިރު އޭނާ ދެން އެންމެ އަވަހަށް ފެނިގެން ދާނީ އަންނަ އަހަރުގެ މާޗް މަހު ނެރުމަށް ހަމަޖެހިފައިވާ "ސޫރަޔަވަންޝީ" އިންނެވެ.\nމީގެ ކުރިން އަނުޝްކާ ޝަރުމާ އާއި އާލިއާ ބަޓް އާ ވައްތަރު މީހެއް ވެސް ވަނި ފެނިފަ އެވެ. އެގޮތުން އަނުޝްކާ އާ ވައްތަރީ އެމެރިކާގެ މަޝްހޫރު ލަވަކިޔުންތެރިޔާ ޖޫލިއާ މައިކަލް އެވެ. އަދި އާލިއާ އާ ވައްތަރުވީ އުއްތަރުޕްރަދޭޝްގެ ސަނާޔާ އަޝޫ އާރިއާ ނަމަކަށް ކިޔާ ކުއްޖަކާ އެވެ.\nގްލަޓް އިންވެސްޓްމެންޓްގެ ގްލެމާ ރެޒިޑެންސް ހުޅުވައިފި


Ras Online - ބާއްޖަވެރި ދިރިއުޅުމަކަށް އެދޭ ނަމަ...\nބާއްޖަވެރި ދިރިއުޅުމަކަށް އެދޭ ނަމަ...\nޞާދިރު ޢަލީދީދީ 24 އޮކްޓޯބަރު 2020 - 12:20\nދެމަފިން: ބާއްޖަވެރި ޒަވާޖީ ހަޔާތަކަށް އެދޭ ނަމަ، ދެމަފިރިންވެސް އެކަކު އެނެކަށް ވަގުތު ހުސްކުރަންޖެހޭ\nކޮންމެ ފިރިހެނަކާއި އަންހެނަކު ކާއިވެނީގެ ގުޅުމަކުން ގުޅެނީ ދެމީހުން އެކުގައި ބާއްޖަވެރި ދިރިއުޅުމެއް ވޭއަތުކުރުމަށް އެތައް އަޙްދަކާއި ވަޢުދެއް ވުމަށްފަހު، އެކަމަށް އަޒުމް ކަނޑައަޅައި ނުހަނު ހެޔޮ ނިޔަތަކާއި ފޮނި އުއްމީދަކާއެކުގައެވެ. އެހެންނަމަވެސް ޒަވާޖީ ހަޔާތް އުފާވެރިކަމާއެކު ވެއެތުކުރަމުންދާ ދެމަފިރިން އަޅުގަނޑުމެންގެ ތެރޭގައި ނިސްބަތުން މަދެވެ. ގިނައިން ފެންނަމުންދަނީ ދެމަފިރިންގެ ދެމެދުގައި ދިމާވާ ކުދިކުދި މައްސަލަތައް ހައްލު ނުކުރެވި ގިނަދުވަސްވެ އެފަދަ މައްސަލަތައް އެންމެފަހުން ބޮޑުވެގެންދާތަނެވެ. އަދި އޭގެ ނަތިޖާއަކަށް ވެގެންދަނީ އެދެމަފިރިންގެ މެދުގައި ދެބަސްވުން އުފެދި ކައިވެނި ރޫޅިގެން ދިއުމެވެ.\nދެމަފިރިއެއްގެ ހަޔާތް ބާއްޖަވެރި ވެގެން ނުދަނީ އެކަމަށް ދެމަފިރިން އެކަށީގެންވާ ވަރަށް މަސައްކަތް ނުކުރާތީ އެވެ. ދިރިއުޅުން ބާއްޖަވެރި ކުރުމަށް ހަމައެކަނި މަސައްކަތް ކުރަންވީ އަނބިމީހާއެއް ނޫނެވެ. އަދި ފިރިމިހާ އެކަންޏެއްވެސް ނޫނެވެ. ބާއްޖަވެރި ދިރިއުޅުމެއް ދެމެހެއްޓޭނީ ދެމީހުންވެސް އެއްމިސްރާބަކަށް ދަތުރުކޮށް، އެކަކު އަނެކަކަށް ވާގިދީ އެކުގައި މަސައްކަތް ކޮށްގެންނެވެ. ސަމާލުކަން ދޭންޖެހޭ ކަންތައްތަކަށް ސަމާލުކަން ދެވިގެންނެވެ. ބާއްޖަވެރި ހަޔާތެއް ވެއަތުކުރުމަށް އެދޭ ދެމަފިރިޔަކު ކޮންމެހެން ސަމާލުކަން ދޭންޖެހޭ މުހިއްމު ކަންތައްތަކަށް ބަލާއިރު މުހިއްމު 12 ކަމެއް ފާހަގަކޮށްލާނަމެވެ.\n1. ޒަވާޖީ ހަޔާތް ބާއްޖަވެރިވުމަށް އެދި ދުޢާކުރުން\nއުފާވެރި ޒަވާޖީ ހަޔާތެއް ލިބުމަށް އެދި ހިތުގެ އެންމެ ފުންމިނުން އަބަދުވެސް މާތް ﷲ އަށް ދުޢާ ދަންނަވާށެވެ. އަދި ދިރިއުޅުމުގައި ބައިވެރިޔަކު ލިބުނު ކަމަށްޓަކައި ދެމަފިރިންވެސް އެކަލާނގެއަށް ހަމްދުކޮށް ޝުކުރުވެރިވާށެވެ. މިހިނދުން ފެށިގެން ބައިވެރިޔާއާއި ދޭތެރޭ ލޯތްބާއި ހިތްހެޔޮކަމާއެކު އޭނާ އުފާވާފަދަ ކަންތައްތައް ކޮށްދޭން ފަށާށެވެ. އަދި ދެމީހުން އެކުގައި މުޅި އުމުރު ހޭދަކުރަން ހިތާއިފުރާނައިން ނިންމާށެވެ. ބައިވެރިޔާއާއި ރުހޭކަން ބަހާއި އަމަލުން ދައްކާށެވެ.\n2. ފުރަތަމަ ބައްދަލުވުން ހަނދާން އާކޮށް ދިރުވުން.\nކައިވެނީގެ ކުރިން، ދެމީހުން އެންމެ ފުރަތަމަ ބައްދަލުވިއިރު ބައިވެރިޔާގެ ފަރާތުން ފާހަގަވި ނުބަތަ ފެނިގެންދިޔަ އެންމެ ކަމުދިޔަ ސިފަތަކާއި ގޮތްތައް ހަނދާނަށް ގެންނާށެވެ. އެދުވަސްވަރު ބައިވެރިޔާ ދޭތެރޭ ކަންތައް ކުރި ގޮތަށް ކަންތައްތައް ކުރަންފަށާށެވެ. އަދި އެދުވަސްވަރު އުޅެފައިހުރި އުފާވެރި ގޮތްތަކުގެ ލިސްޓެއް ހިޔާލަށް ގެނެސް އޭގެތެރެއިން ދިރިއުޅުމަށް އުފާވެރިކަން އައިސްފައިވާ ކަންތައްތައް ތަކުރާރު ވާނޭގޮތަށް ކަންތައް ކުރާށެވެ.\n3. ބައިވެރިޔާގެ ލޯތްބާއި އަޅާލުން ބޭނުންވުން\nބައިވެރިޔާގެ ލޯތްބާއި އަޅާލުން ބޭނުންކަން އޭނައަށް އިޙްސާސްކޮށް ދޭށެވެ. އޭނާގެ ފަރާތުން ލިބޭ އެހީތެރިކަމަށް ޝުކުރުވެރިވެ، އެކަމާ ރުހޭކަން އޭނައަށް އަންގައިދޭށެވެ. އޭގެ ސަބަބަން އޭނާގެ ހިތުގެ ޝުޢޫރުތައް ހާމަކުރުމުގައި ޖެހިލުމެއް ނުވާނެއެވެ.\n4. ދިރިއުޅުމުގައި ބައިވެރިޔާގެ އެއްބާރުލުން ހޯދުން.\nދިރިއުޅުމަކީ ދެމަފިރިންގެ އެއްބާރުލުން ލިބިގެން، އެކުއެކީގައި އެއް މަންޒިލަކަށް ދިއުމަށް ކުރާ ދަތުރެއް ކަމުގައި ދެކޭށެވެ. ދިރިއުޅުމުގެ ކަންތައްތައް އަމިއްލަ އަމިއްލައަށް ނިންމުމުގެ ބަދަލުގައި ދެމީހުންގެ ހިޔާލާއެކު ނިންމާށެވެ. ދެމީހުން އެއްޓީމެއްގެ ބައެއް ކަމަށްބަލައި ކުދިކަންކަމުންފެށިގެން އެންމެ ބޮޑެތި ކަންތައްތަކުގައިވެސް ދެމަފަރިން އެކުގައި އެކަކު އަނެކަކަށް އެއްބާރުލުންދީގެން ކުރިއަށް ދާށެވެ.\n5. ކަންކަމުގައި ބައިވެރިޔާގެ ހިޔާލު ހޯދުން.\nކަންކަމުގައި ބައިވެރިޔާދޭ ހިޔާލަށް މަރުހަބާކިޔާށެވެ. ކޮންމެ ކަމެއްގައިވެސް ބައިވެރިޔާގެ ހިޔާލުތަކަށް ފުރުޞަތުދޭށެވެ. އަދި ތިމާބޭނުން ނޫންގޮތަކަށްވެސް ކަންކަން ނިންމަން ޖެހިދާނެ ކަމަށް ގަބޫލުކުރާށެވެ. ކަންކަމުގައި އެކަކު އަނެކަކަށް ދޫދިނުމަކީ ސުލްހަވެރިކަން ދެމިގެންދާނެ ކަމެއްކަން ކަށަވަރެވެ. ދެމަފިރިންގެ ދެމެދުގައި ސުލްހަވެރިކަން ނެތިއްޖެނަމަ އެ ދިރިއުމެއް ބާއްޖަވެރިނުވާނެކަން އަބަދުވެސް ހަނދާން ބަހައްޓާށެވެ.\n6. ބައިވެރިޔާގެ ޝުޢޫރުތައް އަޑުއެހުން. ބައިވެރިޔާގެ ވާހަކަތަކަށް ސަމާލުކަން ދޭށެވެ. އަދި ހާސްވެ ކަންބޮޑުވާ ވަގުތުތަކުގައާއި އުފާވެރި ވަގުތުތަކުގައި އޭނާގެ ޝޫޢޫރުތަކާއި އިޙްސާސްތަކުގައި ބައިވެރިވާށެވެ. ބައިވެރިޔާ ކަންބޮޑުވެފައިވާ ވަގުތެއްގައި ތިމާއަށް ދިމާވެފައިވާ ހާސްކަންތައްތައް ބަންޑުންކޮށް ނުލާށެވެ. އެފަދަ ވަގުތުތަކުގައި ގޭގައި ނުވެ ހުންނަ ކަންތައްތަކުގެ ވާހަކަ ނުވަތަ ގޭގައި ޖެހޭ މައްސަލަތަކުގެ ވާހަކަ ދެެއްކުމުގެ ބަދަލުގައި އޭނާގެ ހާލުއަހާލައި ހަމަޖެހިލަން ވަގުތުކޮޅެއް ދޭށެވެ. ދެމީހުން އެއްކޮށް ހޭދަކުރާ ވަގުތު ތަކުގައި ދައްކާހިތްވާ ވާހަކައެއް ދެއްކުމަށް އެކަކު އަނެކަކަށް ފުރުޞަތު ދިނުމާއެކު ވާހަކައިގާ ބައިވެރިވާށެވެ. ދެމީހުން އެކުގައި ހޭދަކުރާ ވަގުތުތަކުގައި އަބަދުވެސް އެއްވާހަކައެއް ދެއްކޭތޯ ބަލާށެވެ.\n7. ހަށިގަނޑު ދުޅަހެޔޮކަންމަތީ ދެމެހެއްޓުމަށާއި ހަށިގަނޑު ޗާލުކޮށް ބެހެއްޓުމަށް މަސައްކަތް ކޮށް ބައިވެރިޔާ ހިތް ހަމަޖެހޭ ގޮތަށް ތިމާގެ ހަށިގަނޑު ބައްޓަން ކުރެވޭތޯ ކޮންމެ ދެމެފިރިޔަކުވެސް މައްސަކަތް ކުރަންވާނެއެވެ. ހަށިގަނޑުގެ ސާފުތާހިރު ކަމަކީ ބައިވެރިޔާ ވަރަށް ގަޔާވާނެ ސިފައަކަށް ވެފައި އަދި އެއީ ހަށިގަނޑު ދޮޅަހެޔޮކަމަށްވެސް އެންމެ މުހިއްމު އެއްކަންތަކެވެ. އެހެންކަމުން ހަށިގަނޑުގެ ރޫފަޔާއި ބުރުސޫރަ ރީތިކޮށް ބެހެއްޓުމަށް ސާފްތާހިރުވާން ވަގުތު ހޯދަންވާނެއެވެ.\n8. ކޮންމެ މީހަކީ ތަފާތު މީހެއްކަން ގަބޫލުކުރުން\nކޮންމެ އިންސާނަކީވެސް ތަފާތު މީހެކެވެ. އެހެންކަމުން ތިމާގެ ބައިވެރިޔާއަކީވެސް ތަފާތު މީހެއްކަން ދަނެ، ބައިވެރިޔާއަށް ކަމުދާ ކަންތަކާއި ކަމުނުދާ ކަންތައްތައް ތިމާއަށް ކަމުދާ ކަންތައްތަކާއި ކަމުނުދާ ކަންތައްތަކުގައި ތަފާތުތަކެއް ހުންނާނެ ކަމަށް ގަބޫލުކުރަންވާނެއެވެ. ދިރިއުޅުމުގައި ބައިވެރިޔާގެ ފަރާތުން ދަސްވާ ބައެއް ކަންތައްތަކަކީ ތިމާއަށް މުޅިން އާކަންތައްތަކަށް ވެދާނެއެވެ. މިއީ ކައިވެނީގެ ގުޅުން ފުރިހަމަވެ މުއްސަނދިވާން ދިމާވާކަމެއް ކަމަށް ނޫނީ ނުވާނެއެވެ. ވީމާ ބައިވެރިޔާގެ ފަރާތުން ފެންނަ ތަފާތުތައް އުފަލާއެކު ގަބޫލުކޮށް ބަލައިގަންނާށެވެ. މީގެ އިތުރުން ބައިވެރިޔާ ކުރާ ކަންކަމުގައި އެކަންކަމަކީ ތިމާއާއި ނުގުޅޭ ކަމެއް ކަމުގައިވިޔަސް ނޫނީ ތިމާ ކުރާހިތްވާ ކަމެއްކަމުގައި ނުވިނަމަވެސް ޝަކުވާ ކުރުމެއް ނެތި އެކަމެއްގައި ބައިވެރިވާށެވެ. އަދި ކަމެއް ކުރަން ގަސްތުކޮށްފިނަމަ އެކަން ބައިވެރިޔާއާއި ހިއްސާކޮށް ބައިވެރިޔާގެ ހިޔާލު ހޯދާށެވެ. އަދި އެކަމުގައި ކުރިއަށްދާނެ ގޮތާއިމެދު ބައިވެރިޔާއާއެކު މަޝްވަރާ ކުރުމަކީވެސް އޭނާގެ ބޭނުންތެރިކަން ހުދު އޭނާއަށްވެސް ތަސައްވަރު ކުރެވި، އިތުބާރާއި ޔަގީންކަން އިތުރުވެގެން ދާނެއެވެ.\n9. ކުށެއް ކުރެވިދާނެކަން ގަބޫލުކުރުން\nބައެއްފަހަރު ދެމަފިރިންގެ ޙިޔާލުތަފާތުވެ އެކަކު އަނެކަކު ކުށްތައް ފާހަގަކުރެވޭނެ އެވެ. ނަމަވެސް ކޮންމެ މީހަކަށްވެސް ކުށެއް ކުރެވިދާނެ ކަމަށް ގަބޫލުކުރާށެވެ. ކުށް ކުރުމަކީ އިންސާނުންގެ ތަބީޢަތުގައިވާ ކަމެކެވެ. އެހެންކަމުން ބާއްޖަވެރި ދިރިއުމެއް ވޭއަތުކުރުމަށް އެދޭ ކޮންމެ ދެމަފިރިޔަކުވެސް ބަލަންވާނީ ބައިވެރިޔާ ކުށްވެރިކޮށް ފާޑުކިޔުމުގެ ބަދަލުގައި އޯގާތެރިކަމާއެކު ވާހަކަ ދައްކައިގެން އެދެވޭ ހައްލެއް ހޯދޭތޯއެވެ. އަދި މިދެންނެވުނު ހާލަތުގައި ހަމަޖެހިގެން ވާހަކަ ނުދެއްކުނު ނަމަވެސް ރުޅިއިސްކޮށް ބައިވެރިޔާ ހިތުގައިޖެހޭފަދަ އެއްޗެތި ނުކިޔާށެވެ. ހިތުގައިޖެހޭ ފަދަ އެއްޗެއް ބުނެވިއްޖެނަމަ ބައިވެރިޔާގެ ހިތުން ދުވަހަކުވެސް އެކަމެއް ނުފިލާނެއެވެ. އަދި މިފަދަ ކަންކަމަކީ ދެމަފިރިންގެ ދޭތެރޭ އޮންނަ ލޯތްބާއި ގަދަރު އުނިވެގެންދާނެ ކަންކަމެވެ.\n10. ޖިންސީ އުފާތަކަށް ސަމާލުވުން\nޖިންސީގުޅުން ދެމެހެއްޓުމަކީ ކައިވެނީގެ ވަރަށް މުހިއްމު ބައެކެވެ. ޖިންސީ އުފާ ހޯދުމުގައި އެކަކު އަނެކަކު ހިތްހަމަޖައްސައިދެވޭނެ ގޮތްގޮތަށް ވިސްނައި ބައިވެރިޔާ އުފާވަ ގޮތަށް ކަންތައްތައް ކުރާށެވެ. އެގޮތުން ކުރިއަށް ރޭވިގެން ޖިންސީ ގުޅުން ކުރިއަށް ގެންދިއުމުން ހިތްހަމަޖެހުމާއި އުފާވެރިކަން އިތުރުވެގެން ދާނެއެވެ...\n11. ކުށްހީތަކުން ދުރުހެލިވުން\nބައިވެރިޔާއިދޭތެރޭ ހީވާހީވުމަކަށް ކަންތައްތައް ނުނިއްމާށެވެ. ކަމަކާއިދޭތެރޭ ގޮތެއް ނިއްމުމުގެ ކުރިން އެކަމުގެ ހަގީގަތް ހޯދައި ބަލާށެވެ. ހަމަ އެހެންމެ ތިމާގެ ހިތުގައިވާ އެއްޗެއް ބައިވެރިޔާއަށް އެނގޭނޭ ކަމަށް ހީކޮށްގެން ހާމަނުކޮށް ނުހުންނާށެވެ. ސާފުކޮށް ސަރީހަކޮށް އޮޅުންފިލުވައި ދޭށެވެ. ތިމާގެ ހިތުގައި އޮންނަ އެއްޗެއް ސާފުކޮށް ދިނުމުގައި މަލާމާތްކުރުމާއި ދިމާކުރުމުގެ އުޞޫލު ނުގެންގުޅޭށެވެ. އެހެން މީހުން އެކަމާ ދޭތެރޭ ދެކޭނެގޮތާ މެދު ވާހަކަ ނުދައްކައި އެކަމުގައި ތިމާ ދެކޭގޮތް ކިޔައިދޭނީއެވެ. ހަމައެހެންމެ މިގޮތަށް ވާހަކަ ދެއްކުމުގެ ފުރުޞަތު ބައިވެރިޔާއަށްވެސް ދޭށެވެ. އަދި ބައިވެރިޔާ ތިމާ ނުހިމަނައި ކޮށްލަން ބޭނުން ކަންތައްތައް ހުރެދާނެއެވެ. އެހެނެއް ކަމަކު ހިތްހަމަނުޖެހިގެން ޝަކުވާ ނުކުރާށެވެ. މިކަމުގައި މުހިއްމީ ދާތަނެއް އެނގުމާއި އެނބުރި އަންނާނެ ވަގުތެއް އެނގިފައި އޮތުމެވެ.\n12. ދިރިއުޅުމުގައި މައްސަލަތަކެއް ކުރިމަތި ވާނެކަމަށް ގަބޫލުކުރުން. ކޮންމެ ދިރިއުޅުމެއްގައިވެސް މައްސަލަތަކެއް ކުރިމަތި ވާނެކަން ދަންނާށެވެ. ދިރިއުޅުމަކީ އަޅުގަނޑުމެން ކުރާ އިމްތިހާނެކެވެ. އެގޮތުން ކޮންމެ ކަމެއްވެސް މާތް ﷲ މެދުވެރި ކުރައްވަނީ އަޅުގަނޑުމެން އިމްތިޙާނު ކުރެއްވުމުގެ ގޮތުންނެވެ. އެހެންކަމުން ދެމަފިރިންގެ ދެމެދުގައި ހިޔާލުތަފާތުވުން ހުރި ނަމަވެސް އެކަކު އަނެކަކަށް ޝަކުވާއާއި ފާޑުކިޔައި އަނެކާ އަގުވެއްޓޭ ގޮތަށް އެހެން މީހުން ކުުރިމަތީ ނުވަތަ އެހެން މީހުންނަށްއިވޭވަރަށް އަޑުލައި ނަހަދާށެވެ ދިމާވާ މައްސަލަތައްހައްލުކުރަން ކަމުގެތެރެއަށް އިތުރު ކަންތައްތައް ނުވައްދައި އަދި އިތުރު ކަންތައްތައް ނުވައްދައި ދެމީވެސް އަދަބު އިޚްތިރާމާއެކު ވާހަކަ ދައްކާށެވެ. ﷲ ގެ ވާގިފުޅާއި މިންވަރުފުޅުން އެފަދަ މައްސަލަތައް ހައްލުކުރެވި ދެމަފަރިންގެ މެދުގައި ލޯބިއިތުރުވެ ދިރިއުޅުމެއް ބާއްޖަވެރިވާނެއެވެ.\n* މިލިޔުމަކީ ސޮސައިޓީ ފޮރ ހެލްތް އެޑިއުކޭޝަން (ޝީ) އިން އާއްމުންގެ މެދުގައި ޞިއްޙީ ހޭލުންތެރިކަން އިތުރުކުރުމަށް ނެރެމުން އަންނަ "ކުލުނު"ގެ 178 ވަނަ އަދަދު އަޞްލަކަށް ބަލައިގެން ލިޔެފައިވާ ލިޔުމެކެވެ.


Faresmaathodaa gai airport alhaa bin hikkan havaalu koffi | Mihaaru\nފަރެސްމާތޮޑާ އެއާޕޯޓު އަޅާ ބިން ހިއްކުމުގެ މަސައްކަތް، ޓޫރިޒަމް މިނިސްޓަރު ޒަމީރު (ކ) ގަލްފް ކޮބްލާ ކުންފުންޏާ ހަވާލުކުރައްވަނީ.--ފޮޓޯ: އަހުމަދު ނިޝާތު/ މިހާރު\nފަރެސްމާތޮޑާގައި އެއާޕޯޓު އަޅާ ބިން ހިއްކަން ހަވާލުކޮށްފި\n03 ޖޫން 2018 - 14:49 24 comments\nގދ، ފަރެސްމާތޮޑާގައި އެއާޕޯޓު އަޅާ ބިންހިއްކަން 2.5 މިލިއަން ޑޮލަރު (38 މިލިއަން ރުފިޔާ) އަށް ގަލްފް ކޮބްލާ ޓެންސާ ކުންފުންޏާ މިއަދު ހަވާލުކޮށްފި އެވެ.\nޓޫރިޒަމް މިނިސްޓްރީގައި ބޭއްވި ރަސްމިއްޔާތުގައި އެ މަސައްކަތް ކުރިއަށް ގެންދިއުމުގެ އެއްބަސްވުމުގައި ސޮއިކުރެއްވީ ޓޫރިޒަމް މިނިސްޓަރު މޫސާ ޒަމީރާއި އެ ކުންފުނީގެ މެނޭޖިން ޑިރެކްޓަރު އަހުމަދު މައިކަލް އެވެ.\nއެ މަޝްރޫއުގެ ދަށުން ހިއްކަން ހަމަޖައްސާފައިވަނީ 13.6 ހެކްޓަރުގެ ބިމެވެ. އެއާއެކު ގޮނޑުދޮށް ހިމާޔަތް ކުރުމުގެ މަސައްކަތް ވެސް އެ ކުންފުނިން ކުރިއަށްގެންދާނެ އެވެ.\nއެ ރަސްމިއްޔާތުގައި ވާހަކަދައްކަވަމުން މިނިސްޓަރު ޒަމީރު ވިދާޅުވީ ފަރެސްމާތޮޑާގެ އެއާޕޯޓު އެޅުމަށް އެންވަޔަރްމަންޓަލް އިމްޕެކްޓް އެސެސްމަންޓް (އީއައިއޭ)ގެ މަސައްކަތް ކުރަމުން އަންނަ ކަމަށެވެ. އެ މަސައްކަތްތައް ނިންމައި ދެ ތިން މަހުގެ ތެރޭގައި ބިން ހިއްކޭނެ ކަމަށް ޒަމީރު ވިދާޅުވި އެވެ.\nއޭނާ ވިދާޅުވީ ބިން ހިއްކަން ހަވާލުކުރީ 90 ދުވަހުގެ ތެރޭގައި މަސައްކަތް ނިންމާ ގޮތަށް ކަމަށެވެ. ނަމަވެސް ދެ ތިން މަސްތެރޭ އެ މަސައްކަތް ނިންމާލެވޭނެ ކަމުގެ ޔަގީންކަން ގަލްފް ކޯބްލާ އިން ދީފައިވާ ކަމަށް ވެސް ޒަމީރު ވިދާޅުވި އެވެ.\nބިން ހިއްކާ ނިންމައި ވަރަށް އަވަހަށް އެއާޕޯޓުގެ އަޅާނެ ބަޔަކު ހޯދަން އިއުލާންކުރެވޭނެ ކަމަށް ޒަމީރު ވިދާޅުވި އެވެ.\nފަރެސްމާތޮޑާގެ އެއާޕޯޓު ހަދަނީ، ވިޔަފާރިވެރިޔާ ޗަމްޕާ މުހައްމަދު މޫސާ (އުއްޗު)ގެ އަތުން ސަރުކާރުން ނެގި ހަތަރު މިިލިއަން ޑޮލަރު (61 މިލިއަން ރުފިޔާ)ގެ ލޯނަކުންނެވެ. އިންޓްރެސްޓަކާ ނުލައި ދިން އެ ލޯނު ދައްކަން ސަރުކާރަކަށް ވަކި މުއްދަތެއް ނެތެވެ.\nއެ ހަތަރު މިލިއަން ޑޮލަރުގެ ތެރެއިން ބާކީ 1.5 މިލިއަން ޑޮލަރު ހަރަދުކުރާނީ އެ އެއާޕޯޓުގެ އެހެން މަސައްކަތްތަކަށެވެ.\nފަރެސްމާތޮޑާ އެއާޕޯޓު އަޅާ ބިން ހިއްކުމުގެ މަސައްކަތް، ހަވާލުކުރުމުގެ ރަސްމިއްޔާތުގައި ޓޫރިޒަމް މިނިސްޓަރު ޒަމީރު ވާހަކަދައްކަވަނީ --ފޮޓޯ: އަހުމަދު ނިޝާތު/ މިހާރު\nޒަމީރު ވިދާޅުވީ ގއ. އަދި ގދ. އަތޮޅަކީ ދަތުރުކުރުމަށް އުނދަގޫ ހިސާބެއް ކަމަށެވެ. އެހެންވެ އެ ދެ އަތޮޅުގައި މިހާރު ހަދަމުން އަންނަ ދެ އެއާޕޯޓުން އެ މައްސަލައަށް ހައްލެއް ލިބިގެންދާނެ ކަމަށް ވިދާޅުވި އެވެ.\n"ރާއްޖޭގެ ދަތުރުފަތުރުގެ ކަންކަމަށް ބަލާއިރު އެންމެ އުނދަގޫ އެއް އަތޮޅު އެއީ...އެ ސަރަހައްދުގައި ދެ އެއާޕޯޓު ހެދުމުގެ މަސައްކަތް އެބަ ކުރިއަށްދޭ. މާވަރުލާއި ފަރެސްމާތޮޑާ އެއާޕޯޓު. ގދ. އަތޮޅުގައި ވަރަށް ގިނަ ރަށްތައް އެބަހުރި ޓޫރިޒަމަށް ތަރައްގީކުރެވޭނެ ރަށްތައް. އެކަމަކު ދަތުރުފަތުރުގެ ކަންތައްތަކާ ހެދި ވަރަށް އުނދަގޫވެފައި މި ހުންނަނީ،" ޒަމީރު ވިދާޅުވި އެވެ.\nއޭނާ ވިދާޅުވީ އެ ދެ އެއާޕޯޓު ނިމުމުން އެ ސަރަހައްދު އިތުރަށް ތަރައްގީވެ ޓޫރިޒަމް ތަރައްގީވާނެ ކަމަށެވެ.\nފަރެސްމާތޮޑާ އެއާޕޯޓާއެކު މިހާރު އަށް އެއާޕޯޓެއް ހަދަމުން އެބަ ދެ އެވެ. އޭގެ ތެރެއިން ގިނަ ތަންތަން މިއަހަރުގެ ތެރޭގައި ނިންމާލެވޭނެ ކަމަށް ސަރުކާރުން ބުނެ އެވެ.\nއިތުރު ލިޔުންތައް ގދ. ފަރެސްމާތޮޑާ ޓޫރިޒަމް ޓޫރިޒަމް މިނިސްޓްރީ ސަރަހައްދީ އެއާޕޯޓްތައް ކުރީގެ މިނިސްޓަރު މޫސާ ޒަމީރު\nއެއާޕޯޓު ހަދަން ހަވާލުކުރަނީ ފައިސާ ހަމަޖެހުނީމަ:ޒަމީރު


Taj ge resort thahves mi mahu ge 15 gai hulhuvaane | Mihaaru\nތާޖު އެގްޒޯޓިކާގެ ޕްރެޒިޑެންޝިއަލް ސްވީޓް--\n04 ޖުލައި 2020 - 15:02 1 comment\nއެ ކުންފުނިން ނެރުނު ބަޔާނެއްގައި ބުނީ، ކޮވިޑް-19 އިން ރައްކާތެރިވުމަށް ރާއްޖޭގައި އަޅާފައިވާ ވަރުގަދަ ފިޔަވަޅުތަކަށް ފަހު، އަލުން ރިސޯޓުތައް ހުޅުވާލާއިރު ރިސޯޓުތަކުގެ ހުރިހާ މުވައްޒަފުންވެސް ތިބޭނީ ޑަބްލިއުއެޗްއޯއާއި އެޗްޕީއޭގެ މިންގަޑުތަކާ އެއްގޮތަށް ތަމްރީނު ކޮށްފައި ކަމަށެވެ. ޓޫރިސްޓުންނާއި މުވައްޒަފުންގެ ރައްކާތެރިކަމުގެ ފިޔަވަޅުތައް ވަރުގަދަ ކޮށްފައިވާ ކަމަށް ވެސް އެ ބަޔާނުގައި ވެ އެވެ.\nރާއްޖޭގެ ބޯޑަރު އަލުން ހުޅުވުމާ އެކު، ރިސޯޓުތަކުގައި މަސައްކަތް ކުރާއިރު ވެސް މުވައްޒަފުންނާއި ޓޫރިސްޓުންނާ ދެމެދު ސޯޝަލް ޑިސްޓެންސިން ބަހައްޓަން ޖެހޭނެ އެވެ. ޕީޕީއީ ކިޓުތަކާއި ކޮވިޑް-19އާ ގުޅިގެން ބޭނުންވާ އެހެނިހެން ސާމާނު ބޭނުން ކުރަން ތަމްރީން ކުރަން ޖެހޭނެ ކަމަށްވެސް ޓޫރިޒަމް މިނިސްޓްރީން ނެރުނު ގައިޑްލައިނުގައި ބުނެ އެވެ.\nތާޖުގެ ރިސޯޓުތަކުން ވަނީ ޓޫރިސްޓުންނާއި މުވައްޒަފުންގެ ދެމެދުގައި ސޯޝަލް ޑިސްޓެންސިން ބެހެއްޓުމުގެ ގޮތުން ޗެކިން ވުމާއި ޗެކްއައުޓުވުން އޮންލައިން ކޮށްފަ އެވެ. އަދި ޓޫރިސްޓުން ރިސޯޓުން ޗެކްއައުޓްވުމާއެކު ކޮޓަރީ އާއި ލަގެޖުތައް ޑިސްއިންފެކްޓު ކުރާނެ ކަމަށް ވެސް އެ ކުންފުނިން ބުންޏެވެ.\nރާއްޖޭގެ ބޯޑަރު މި މަހުގެ 15 ގައި އަލުން ހުޅުވާލާއިރު ގިނަ އަދަދެއްގެ ރިސޯޓުތަކުން އަންނަނީ ޓޫރިސްޓުންނަށް މަރުހަބާ ކިޔަން ތައްޔާރުވަމުންނެވެ. ކޮވިޑް-19އާ ގުޅިގެން ނެރެފައިވާ އާ ގައިޑްލައިނުގައި ބުނެފައިވާ ގޮތުގައި ޓޫރިސްޓުންނަށް ހިދުމަތްދޭ ކޮންމެ ރިސޯޓެއްގައި ކޮވިޑް ރެސްޕޮންސް ޓީމެއް އޮންނަން ވާނެ އެވެ. ޓޫރިސްޓަކު ނުވަތަ މުވައްޒަފަކު ޕޮޒިޓިވް ވެއްޖެ ނަމަ އެ މީހަކު އައިސޮލޭޓު ކުރެވޭ ގޮތް ވެސް ހަމަޖެހިފައި ހުންނަން ވާނެ އެަވެ.\nއިތުރު ލިޔުންތައް ތާޖް އެގްޒޯޓިކާ ރިސޯޓް އެންޑް ސްޕާ ނިއު ނޯމަލް ރިސޯޓްތައް ޓޫރިސްޓުން


La Liga enburi ai Darby Match Sevilla ah\nލީގް އެނބުރި އައި ޑާބީގެ މެޗު ސެވިއްޔާއަށް\nސެވިއްޔާގެ ކުޅުންތެރިން ހުސް ސްޓޭޑިއްމްގައ އުފާފާޅު ކުރަނީ\nކޮރޯނާ ވައިރަސް އާ ގުޅިގެން މެދުކަނޑާލި ލަލީގާގެ ކުޅުން ތިން މަހަށް ފަހު ރޭ އަލުން ފެށިއރު ގޮރާން ޑީބީގެ މެޗުގައި ރެއާލް ބެޓިސްގެ މައްޗަށް 2-0 ން ސެވިއްޔާ މޮޅުވެއްޖެ އެވެ.\nލަލީގާ ރޭ ފެށުމުން ޔޫރަޕްގެ ބޮޑު ހަތަރު ލީގްގެ ތެރެއިން ދެ ލީގް މިހާތަނަށް ވަނީ ފަށާފަ އެވެ. ސަޕޯޓަރުން ނުވައްދާ މެޗުތައް ކުޅެން ޖެހޭތީ ލީގް ފޯރިގަދަ މެޗަކުން ފެށުމުގެ ގޮތުން ލަލީގާއިން ނިންމީ ގްރާން ޑާބީގެ މެޗުން ލީގް ފެށުމަށެވެ.\nސެވިއްޔާގެ ރޯމަން ސަންޗޭޒް ޕޒްހުއާން ސްޓޭޑިއަމްގެ ދައުރު ވަމުން ދިޔަ އަލިތަކުން ކުޅުނު މެޗުގައި މެޗުގެ ދެ ލަނޑުވެސް ސެވިއްޔާއިން ކާމިޔާބު ކުރީ ދެވަނަ ހާފުގަ އެވެ. ފުރަތަމަ ލަނޑު ލޫކަސް ކާމިޔާބު ކުރީ ލިބުނު ޕެނަލްޓީ އަކުން މެޗުގެ 56 ވަނަ މިނެޓްގަ އެވެ. ދެ ވަނަ ލަނޑު 62 ވަނަ މިނެޓްގައި ކާމިޔާބު ކުރީ ފެނާންޑޯ އެވެ.\nމެޗަށް ފަހު ވާހަކަ ދައްކަމުން ސެވިއްޔާގެ ކޯޗް ހުލެން ލޮޕެޓެގީ ބުނީ، ދެ ޓީމުގެ ތެރެއިން މޮޅަށް ކުޅުނީ ސެވިއްޔާ ކަމަށާއި މެޗުގެ ނަތީޖާ އެ ޓީމަށް ހައްގު ކަމަށެވެ. އޭނާ ބުނީ ތަފާތު ބޮޑުކޮށް މޮޅުވުމުގެ ފުރުސަތު ވެސް ސެވިއްޔާއަށް ލިބުނު ކަމަށާއި ނަމަވެސް އެ ފުރުސަތުތައް ބޭނުން ނުކުރެވުނީ ކަމަށެވެ.


Ithuru 2.7 billion rufiyaa sarukaarun overdraw koffi | Wathan.mv އިތުރު 2.7 ބިލިއަން ރުފިޔާ ސަރުކާރުން އޯވަޑްރޯކޮށްފި | Wathan.mv\nއިތުރު 2.7 ބިލިއަން ރުފިޔާ ސަރުކާރުން އޯވަޑްރޯކޮށްފި\nކޮވިޑް-19 އާއި ގުޅިގެން ސަރުކާރުން ކޮންމެހެން ކުރަންޖެހޭ ހަރަދުތައް ކުރުމަށް މަރުކަޒީ ބޭންކު އެމްއެމްއޭއިން 2.7 ބިލިއަން ރުފިޔާ ބަޕްލިކް ބޭންކް އެކައުންޓުން ސަރުކާރަށް އޯވަޑްރޯކޮށްފިއެވެ.\nޕަބްލިކް އެކައުންޓް އޯވަޑްރޯ ކުރުމަކީ، ދައުލަތުގެ މާލިއްޔާގެ މައި އެކައުންޓްގައި ނެތް އަދަދަށް ވުރެ އިތުރަށް އެމްއެމްއޭއިން ސަރުކާރުގެ ހަރަދުތަކަށް ފައިސާ ދޫކުރުމެވެ. އޭގެ ނަތީޖާއެއްގެ ގޮތުން އިގްތިސާދުގައި ދައުރުވަމުންދާ ފައިސާގެ ތެރެއަށް އިތުރު ފައިސާ ދޫވެގެންދެއެވެ.\nއެމްއެމްއޭގެ މާލީހިސާބުތަކުން ދައްކާ ގޮތުގައި، މި ފައިސާއަކީ މިދިޔަ މެއި މަހުގެ 26ވަނަ ދުވަހުގެ ނިޔަލަށް އޯވަޑްރޯގެ ގޮތުގައި ދޫކޮށްފައިވާ ފައިސާގެ ޖުމުލަ އަދަދެވެ. އެގޮތުން އޯވަޑްރޯގެ ގޮތުގައި މިހާތަނަށް ދޫކޮށްފައިވާ 2.7 ބިލިއަން ރުފިޔާގެ ތެރެއިން 828 މިލިއަން ރުފިޔާއަކީ މިއަހަރުގެ އޭޕްރީލް މަހުގެ 29ވަނަ ދުވަހުގެ ނިޔަލަށް ދޫކުރި ފައިސާއެވެ.\nއޯވަޑްރޯގެ ގޮތުގައި އެމްއެމްއޭއިން ފައިސާ ދޫކޮށްފައިވަނީ ކޮވިޑް19އާ ގުޅިގެން ރާއްޖޭގެ އިގްތިސާދަށް އައި ހީނަރުކަމާއެކު ސަރުކާރުގެ ހަރަދުތައް ފޫބެއްދުމަށް އެދި ފިނޭންސް މިނިސްޓަރު އެދިވަޑައިގަތުމުން، ރައްޔިތުންގެ މަޖިލީހުން އެކަމަށް ހުއްދަ ދިނުމުންނެވެ. ސަރުކާރުން އެމްއެމްއޭއަށް ދަރަނި ނެގޭނީ ފާއިތުވެދިޔަ ތިން އަހަރުގެ އެވަރޭޖް އާމްދަނީގެ ތިން ޕަސެންޓު ނަމަވެސް ފިނޭންސް މިނިސްޓްރީން އެ ލިމިޓް މަތިކޮށްދިނުމަށް އެދުމުން މަޖިލީހުން ވަނީ އެ އަދަދު 4.2 ބިލިއަން ރުފިޔާއާ ހަމައަށް އެ އަދަދު އިތުރުކޮށްދީފައެވެ.\nމެއި 26ވަނަ ދުވަހުގެ ނިޔަލަށް އޯވަޑްރޯގެ ގޮތުގައި ނަގާފައިވާ 2.7 ބިލިއަން ރުފިޔާއަކީ މި އަދަދުގެ ތެރެއިން ސަރުކާރުން ނަގަން އެދުނު އަދަދެވެ. އެހެންކަމުން އޯވަޑްރޯގެ ގޮތުގައި ދެން ސަރުކާރަށް ނެގޭނީ 1.5 ބިލިއަން ރުފިޔާއެވެ.


Sandwich Hifaigen Aun Lasvumun Badi Jahai Waiter Maraalaifi - Vaguthu\nރެސްޓޯރެންޓަކަށް ދިޔަ ކަސްޓަމަރަކު އޯޑަރު ކުރި ސޭންޑްވިޗެއް ގެނައުން ލަސްވެގެން ބަޑި ޖަހައި ވެއިޓަރު މަރާލައިފިއެވެ.\nމި ހަމަނުޖެހުން ހިނގާފައިވަނީ ހުކުރުދުވަހުގެ ރޭ ޕެރިސްގައި ހުންނަ ރެސްޓޯރެންޓެއްގައެވެ. މަންޒަރު ފެނުނު ފަރާތުން ބުނެފައިވަނީ އޯޑަރު ކުރި ސޭންޑްވިޗް ހިފައިގެން އަންނަލެއް ލަސްވެގެން ކަސްޓަމަރު ރުޅިގަދަވެގެން ވެއިޓަރުގެ ކޮނޑަށް ބަޑިޖަހައި މަރާލީ ކަމަށެވެ.\nބަޑިޖަހައި މަރާލިތާ މާގިނަ އިރުތަކެއް ނުވަނީސް އެތާނގައި ދެންތިބި ވެއިޓަރުން ވަނީ ފުލުހުންނަށް ގުޅާފައެވެ. އެހެނަމަވެސް ހަމަލާދިން މީހާ ވަނީ ރުޅިގަދަ ވެގެން މަރާލެވުނީ ކަމަށް ބުނެ ފުލުހުން އައުމުގެ ކުރިން އެތަނުން ފިލާފައެވެ. ފުލުހުން ވަނީ މިހާރު ގަސްތުގައި މީހަކު މަރާލި މައްސަލާގައި އޭނާ ހޯދަން އިއުލާނު ކޮށްފައެވެ.\nމި ހަބަރު ލިބުމުން ގިނަ ފަރާތްތަކަށް ވަނީ އެކަން ގަބޫލު ކުރަން ދަތި ވެފައެވެ. ސަބަބަކަށް ވެފައި ވަނީ އެ ރެސްޓޯރެންޓް އަކީ ދާދި ފަހުން ހުޅުވާފައިވާ ހިތްފަސޭހަ ތަނަކަށް ވުމުންނެވެ. ބައެއް ފަރާތްތަކުން ބުނެފައިވަނީ އެ ރެސްޓޯރެންޓް ހުޅުވާފައި ހުރި ސަރަހައްދު ކަމަކު ނުދާކަމަށާއި އެ ސަރަހައްދުގައި މަސްތުވާތަކެތި ވިއްކައި އަދި އެފަދަ ތަކެތި ބޮއެގެން އުޅޭ މީހުން އުޅޭ ކަމަށެވެ.\nރެސްޓޯރެންޓްގައި ދެންތިބި ވެއިޓަރުން ބުނެފައިވަނީ އޭނާ މަރުވެފައިވަނީ ފަރުވާދިނުން ލަސްވެގެން ހަމަ އެތަނަށް ކަމަށެވެ. އޭނާގެ އުމުރުން އަދި އެންމެ 28 އަހަރު ކަމަށާއި އޭނާ އަކީ އަހްލާގު ރަނގަޅު ވެއިޓަރެއް ކަމަށް އެކުގައި މަސައްކަތް ކުރި މީހުން ބުނެއެވެ.\nމޮސްޓް ސިވިލައިޒްޑް ވެސްޓް މޮސްޓް ސިވިލައިޒްޑް ކެޕިޓަލް ޕެރިސް


ސިއްހީ ނިޒާމަށް ގެންނަންޖެހޭ ބަދަލުތައް ގެންނާނަން – އިބޫ – Adhaalath Party\nސިއްހީ ނިޒާމަށް ގެންނަންޖެހޭ ބަދަލުތައް ގެންނާނަން – އިބޫ\nގުޅިފައިވާ ސިޔާސީ ޕާޓީތަކުން ނ. ވެލިދޫގައި ބޭއްވި ޖަލްސާގައި ވާހަކަފުޅު ދައްކަވަމުން ރިޔާސީ ކެނޑިޑޭޓް އިބްރާހިމް މުހައްމަދު ސޯލިހު (އިބޫ) ވިދާޅުވީ ރާއްޖޭގެ ސިއްހީ ނިޒާމަށް ގެންނަން ޖެހޭ ބަދަލުތައް ގިނަ ކަމަށެވެ. 178 ރަށަށް ކެމްޕެއިން ދަތުރުތެރޭގައި ދަތުރު ކުރެވުނުއިރު އިވެމުން އައީ މިދިޔަ5އަހަރުތެރޭ ނާއިންސާފުވެރިކަން ކަމަށެވެ. ރައްޔިތުން ދުޅަހެޔޮ ސިއްހަތެއްގައި ބޭތިއްބުމަށް ބޮއްސުންލާފައިވާ ދައުލަތުގެ ސިއްހީ ނިޒާމަށް ގެންނަން ޖެހޭ ބަދަލުތައް ގެންނާނެކަމަށް ވެސް އިބޫ ވިދާޅުވެ އެމަނިކުފާނު ގާއިމް ކުރައްވަން ބޭނުންފުޅުވާ ސިއްހީ ނިޒާމުގެ ކުރު ތަސައްވަރެއް އެމަނިކުފާނު ދެއްވިއެވެ.\nއާސަންދަ ނުލިބި ފަންޑުފޮށި ހުޅުވާތަން ފެންނަކަމަށާއި، ހުރިހާ ރައްޔިތުންނަށް ތަފާތު ކުރުމެއް ނެތި އާސަންދައިގެ ނިޒާމުގެ މަންފާ ލިބޭގޮތަށް ހަމަ ޖައްސާދޭނެކަމެވެ. ރާއްޖޭގައި މާލެ ފިޔަވާ އެހެން ސަރަހައްދުތަކަށް އެކަށީގެންވާ ސިއްހީ ހިދުމަތް މިހާރު ނުލިބޭއިރު ކަނޑާއި، އެއްގަމާއި އަދި ވައިގެ އެންބިއުލެންސް ހިދުމަތާއި އަވަސް ޕެރަމެޑިކުންގެ ހިދުމަތް ލިބިގެންދާނެކަން ފާހަގަ ކުރެއްވިއެވެ. ހާއްސަ އެހީއަށް ބޭނުންވާ ކުދިންނަށް އެހީ ހޯދަދިނުމާއި ތެލެސީމިއާ ކުދިންނަށް ބޭހާއި ލޭ އެޅޭނެ ގޮތް އެކި ސަރަހައްދުގައި ގާއިމް ކުރެވި ހޮސްޕިޓަލް ތަކުގައި ލިބިގެން ދާނެކަންވެސް މި ސިއްހީ ނިޒާމުގެ ތަސައްވަރުގައި ހިމެނުއްވިއެވެ.\nސްޕެޝަލިސްޓަކަށް ދައްކަން ބޭނުންވާ މީހުންނަށް ލުއިފަސޭހަ ގޮތެއް ހޯދަދެއްވުމުގެ އިތުރުން ސިއްހީ ދާއިރާގައި ޚިދުމަތްދެއްވާ މުސާރަ ބޮޑުކޮށްދީ އެބޭފުޅުންގެ މަސައްކަތުގެ އަގު ވަޒަން ކުރައްވާނެކަމަށް އިބޫ ވިދާޅުވިއެވެ.4ސަރަހައްދެއްގައި ފެންވަރު ރަނގަޅު4ހޮސްޕިޓަލް އެޅޭނެކަމާއި ނަފްސާނީ ބަލިތަކަށް ފަރުވާ ދޭންޖެހޭ ފަރާތްތައް މަދުނޫން އިރު މެންޓަލް ހެލްތް ސެންޓަރެއް އުފައްދާ، ނަފްސާނީ ބަލިތަކަށް ދޭ ފަރުވާ އާސަންދައިގެ ދަށުން ހަމަޖައްސާނެކަމަށް އެމަނިކުފާނު ވިދާޅުވިއެވެ.\nމީގެ އިތުރުން ރައީސް ޔާމީނު ކުރާ ވައްކަން ތަކަށް ނޫނެކޭ ބުނެ، ޖަލަށް ލާފައިވާ ހުރިހާ ބޭފުޅުން ވެރިކަމުގެ ފުރަތަމަ ދުވަހު މިނިވަން ކުރައްވާނެ ކަމަށްވެސް އިބޫ ވިދާޅުވިއެވެ.\nރައްޔިތުންގެ މަޖިލީހުގެ ޤަވައިދަށް އަދާލަތު ޕާޓީގެ ފަރާތުން އިސްލާހު ހުށައަޅައިފި June 10, 2019\nއިޢުލާން:ރަމަޟާން މަހު ރާއްޖޭގެ މިސްކިތްތަކުގައި އިމާމުވެ ހިފްޡުކޮށް ތަރާވީޙް ނަމާދުކުރުމަށް ޙާފިޒުން ގެނައުމާއި ގުޅޭ March 14, 2019\nއިޢުލާން:ރަމަޟާން މަހު ރާއްޖޭގެ މިސްކިތްތަކުގައި އިމާމުވެ ހިފްޡުކޮށް ތަރާވީޙް ނަމާދުކުރުމަށް ޙާފިޒުން ގެނައުމާއި ގުޅޭ February 24, 2019\nއިޢުލާން: އިނގުރައިދޫ ދާއިރާގެ ޕްރައިމަރީގެ ޝަކުވާއާއި ގުޅޭ January 26, 2019\nއިޢުލާން: އިނގުރައިދޫ ދާއިރާގެ ޕްރައިމަރީގެ ދާއިމީ ނަތީޖާ January 26, 2019